
Légende  de  sainct  Anthoine. 


AiNCT  An- 
thoine, comme 
ilestoiten  l'eage 
de  vingt  ans,  il 
ouytlireen l'église:  «  Si 
tu  veulx  estre  parfait,  va 
et  vens  ce  que  tu  as  et 
donne  aux  pouvres.»  Et 
alors  il  vendit  tout  et 
donna  aux  pouvres,  et 
mena  vie  de  hermite.  Et  cestuy  soustint 
temptations  des  diables  sans  nombre.  Et 
une  foys,  quant  il  eut  surmonté  l'esperit 
de  fornication  par  vertu  de  foy,  le  diable 
vint  devant  lui  en  la  forme  d'ung  enfant 
noir,  et  confessa  qu'il  estoit  vaincu  de  luy. 
Et  lors  Anthoine  impetra  par  ses  prières 
qu'il  veit  l'esperit  defornicationespiantles 
jouvenceaux.  Et  quand  il  le  veit  en  ladicie 
forme,  il  dist  :  «  Tu  es  apparu  à  moy  en 
tresville  forme.  Je  ne  te  doubteray  plus.  » 
Une  autre  fois  que  sainct  Anthoine  se 


tapissoit  en  un  tombel,  grant  multitude 
de  diables  le  tourmentèrent,  si  que  son 
serviteur  l'emporta  sur  ses  espaules.  Et  si 
comme  tous  ceux  qui  làestoyent,  le  plou- 
royent  ainsi  comme  mort,  tous  s'endor- 
mirent et  sainct  Anthoine  revesquit  sou- 
dainement et  se  fit  arrière  raporter  à  ce 
tombel  par  son  varlet.  Et  si  comme  il 
estoit  illecques  estendu  à  terre  pour  la 
douleur  des  playes,  par  la  vertu  de  luy, 
il  les  esmouvoit  à  luy  à  l'assault.  Et  lors 
s'apparurent  à  luy  en  diverses  formes  de 
bestes  saulvaiges  etle  desrompirentarrieres 
aux  dens,  aux  ongles  et  aux  cornes  cruel- 
lement. Et  adoncques  apparut  illecques 
merveilleuse  replendisseur  qui  chassa  hors 
tous  les  diables.  Et  sainct  Anthoine  fut 
tantost  guery,  et  entendit  que  Dieu  estoit 
là,  et  dist  :«  Où  estoys  tu,  bon  Jesucrist  ? 
Pourquoi  ne  vins  tu  au  commencement 
pour  moy  aider  et  pour  guérir  mes 
playes?  »  EtNostre  Seigneur  Jesucrist  luy 
dist  :  «  Je  estoye  icy,  mais  je  attendoye  à 
veoir  ton  estrif.  Et  pource  que  tu  as  bien 
combatu,  je  te  feray  renommer  par  tout 
le  monde.  » 

Et  le  benoist  sainct  Anthoine  estoit  de 
si  grant  ardeur  d'amour,  que  quant  l'Em- 
pereur   Maximien    occioyt  les    crestisen, 

sainct  Anthoine  suyvoit  les  autres  martyrs 
pour  estre  faict  martyr  avecques  eux,  et 
estoit  moult  fort  courroucé  de  ce  que  on 
ne  luy  donnoit  martyre. 

Si  comme  il  s'en  alla  une  foys  à  ung 
autre  désert,  il  trouva  une  escuelle  d'argent, 
et  dit  à  soymesmes  :  «  D'où  vient  ceste 
escuelle  d'argent,  là  où  nul  homme  ne  va? 
Se  elle  fut  cheute  à  ung  viateur  ou  che- 
mineur,  il  eust  ouy  le  son  par  sa  pesan- 
teur.» Et  puis  il  dist  :  «  O  diable,  se  c'est 
de  ton  œuvre,  ta  voulenté  n'en  pourra 
changer  la  mienne.  »  Et,  en  ce  disant, 
l'escuelle  se  evanouyt  comme  fumée.  Et 
après,  il  trouva  une  tresgrant  masse  de 
vray  or.  Mais  le  benoist  sainct  Anthoine 
fuyt  l'or,  ainsi  comme  se  ce  fust  esté  de 
feu  ardant.  Et  ainsi  s'en  fuyt  es  montaignes, 
et  là  fut  vingt  et  deux  ans  resplandissant 
par  moult  de  miracles. 

Et  une  autre  foys,  le  glorieux  abbé  sainct 
Anthoine  estoit  ravy  en  esperit  :  il  veit 
tout  le  monde  plain  de  grans  latz  assem- 
blés et  conjoingz  ensemble.  Et  Anthoine 
s'escria  et  dist  :  «  Las  !  qui  eschapera  ces 
latz?  »  Et  il  ouyt  une  voix  qui  dist  : 
«  Humilité.  » 

Une  foys,  il  fut  levé  de  anges  en  l'air 
et  les  diables  vouloyent  empescher  son 


passaige,  proposans  contre  luy  ses  péchez 
dès  le  commencement  de  sa  nativité,  aus- 
quelz  les  anges  dirent  :  «  Ne  racontés  pas 
ceux  qui  sont  effacés  parla  pitié  de  Christ. 
Mais  si  vous  en  sçavez  nulz,  depuis  qu'il 
fut  moyne, dictes  les.  »  Et  quant  ilz  eurent 
failly  à  leur  propos,  le  glorieux  Anthoine 
fut  mis  hault  et  fut  tout  délivré. 

Et  Anthoine  disoit  aucunes  foys  de 
soymesmes  :  «  Je  veis  une  foys  le  diable, 
hault  de  corps,  qui  osoit  dire  qu'il  estoit 
vestu  de  providence  de  Dieu  et  dist  :  An- 
thoine, que  veulx  tu  que  je  te  donne  ?  Et 
je  luy  crachoie  au  visage,  et  estoys  tout 
armé  du  nom  de  Jesucrist  ;  et  me  combati 
contre  luy,  et  il  se  esvanoyt.  Et  après  ce, 
le  diable  s'apparut  à  moy  si  grant  que  le 
chief  atouchoit  au  ciel.  Et  quant  je  luy  eu 
demandé  qu'il  estoit,  il  me  dist  qu'il  estoit 
Sathanas.  Et  dist  après  :  Pourquoy  me 
assaillent  ainsi  ces  moynes  et  ces  mauvais 
crestiens?  Et  Anthoine  dist  :  A  bon  droit 
le  font,  car  ilz  sont  souvent  tourmentés 
par  tes  aguetz.  Et  le  diable  dist  :  Je  ne  les 
tourmente  point,  mais  ilz  se  courroucent 
ensemble.  Je  suis  mis  à  néant,  car  Jesucrist 
règne  j à  partout.  » 

Ung  archier  veit  une  foys  sainct  An- 
thoine soy  esjouyssant  avecques  ses  frères. 


et  il  despleut  à  larchier.  Et  lors  sainct 
Anthoine  luy  dist  :  «  Metz  ta  sagette  en 
ton  arc,  et  tray.  »  Et  il  le  fist.  Et  quant  il 
l'eut  fait  la  seconde  foys,  et  la  tierce,  l'ar- 
chier  dist  :  «  Je  pourroye  trayre,  tant  que 
je  romproye  mon  arc.  j)  Et  le  glorieux 
sainct  Anthoine  dist  :  «  Ainsi  est  il  des 
œuvres  de  Dieu,  car  si  nous  voulions  en- 
tendre outre  mesure,  nous  serions  plus 
tost  froissez,  si  qu'il  convient  aucune  foys 
relaisserrigueur.  »  Et  quant  celluy  le  ouyt, 
il  s'en  partit  confus. 

Ung  homme  demanda  une  foys  à  sainct 
Anthoine  :  «  Quelle  chose  feray  je  pour 
plaire  à  Dieu  ?  »  Et  Anthoine  respondit  : 
a  En  quelque  lieu  que  tu  voyses,  aies 
tousjours  Dieu  devant  toy  et  devant  tes 
yeux.  Et  en  ce  que  tu  feras,  garde  tous- 
jours  les  préceptes  des  sainctes  Escriptures. 
Et  en  quelconque  lieu  que  tu  soyes,  ne 
t'en  pars  tost.  Garde  ces  troys  choses,  et 
tu  seras  saulvé.  » 

Ung  abbé  demanda  au  glorieux  sainct 
Anthoine:  «Que  feray  je?  »  Et  sainct  An- 
thoine dist  :  «  Ne  te  fie  pas  en  ta  justice, 
tiens  contenance  de  ventre  et  de  langue, 
et  ne  te  repens  point  de  chose  passée.  « 
Et  si  luy  dist  Anthoine  :  «  Tout  ainsi 
comme  les  poissons  qui  se  tardent  en  lieu 

sec,  se  meurent,  pareillement  les  moynes 
tardant  hors  de  leurs  celles  et  demourans 
avecques  les  séculiers  sont  hors  de  leur 
propos.  »  Et  encore  dist  le  glorieux  sainct 
Anthoine  :  «  Qui  se  siet  en  sa  celle  seul- 
let,  il  se  repose,  et  est  hors  .de  troys 
batailles  ;  de  ouyr,  de  parler,  et  de  veoir. 
Il  combat  seullement  au  cueur.  » 

Aucuns  frères  allèrent  avecques  ung 
ancien  visiter  sainct  Anthoine,  et  le  glo- 
rieux sainct  Anthoine  leur  dist  :  «  Vous 
avez  ung  bon  compaignon  en  cest  ancien 
frère.  »  Et  puis  dist  à  celluy  ancien  : 
«  Père,  tu  as  trouvé  bons  frères  avecques 
toy.  »  Et  celluy  ancien  frère  luy  dist  :  «Je 
les  ay  trouvés  bons,  mais  leur  habitation 
n'a  point  de  porte,  car  qui  veult  entrer  en 
l'estable,  il  entre  et  deslie  Tasne.  »  Et  le 
bon  ancien  frère  disoitce,pource  que  tout 
ce  que  ilz  avoyent  au  cueur  estoit  tantost 
en  la  bouche. 

duant  le  benoist  Anthoine  fut  en  l'eage 
de  cent  et  vingt  ans,  il  baisa  tous  ses  frères 

et  reposa  en  paix,  soubz  Constantin 

qui  régna  Tan  de  grâce  de  Nostre 

Seigneur  Jesucrist  troys 

cens  et  quarante. 


!6cbàfti'en 


Légende  de  sainct  Sebastien. 


nomme 
trescrestien  de  la  cité 
de  Narbonne.  Et  fut 
si  amy  de  Diocletien 
et  Maximien  empe- 
reurs que  ilz  luy 
baillèrent  la  seigneurie  de  la  première 
compaignie  des  chevaliers  et  luy  com- 
mandèrent toujours  estre  devant  eulx. 
Et  cestuy  portoit  tant  seulement  le 
mantel  de  la  chevalerie  affin  qu'il  peut 
conforter  les  âmes  des  crestiens  qu'il 
veoit  défaillir  es  tourmens.  Et  si  comme 
les  benoystz  et  tresnobles  hommes  Mar- 
cellin  et  Marcel  frères  estoyent  jugez 
à  estre  décollés  pour  la  foy  de  Jesucrist, 
leurs  parens  vindrent  àeulx  pour  les  oster 
de  leur  bon  propos.  Et  là  vint  leur  mère, 
les  cheveux  desrompus  et  les  vestemens 
descirez.  Et  leurmonstroit  sesmammelles, 
et  leurdisoit  en  ceste  manière  :  «  Ha  !  ha  ! 

tresdoulx  filz,  oncques  telle  maleureté  ne 
advint  à  femme  comme  à  moy  ne  pleur 
si  fort  à  souffrir.  Lasse,  chetive,  je  pers 
mes  filz  qui  tendent  à  la  mort  de  leurgré. 
Lesquelz  se  ennemys  les  me  ostoient  à 
force  je  les  suivroye  parmy  la  bataille  ;  se 
ilz  fussent  encore  en  chartre,  je  la  rom- 
peroye  et  deusse  je  mourir.  Ce  m'est  une 
manière  nouvelle  de  mourir,  par  laquelle 
la  jeunesse  de  mes  filz  est  perdue  de  leur 
gré  et  la  vieillesse  des  parensest  contraincte 
à  vivre.  » 

Et  si  comme  la  mère  disoit  ce,  le  père, 
qui  estoit  ancien,  fut  amené  par  ses  ser- 
viteurs et  son  chief  arousé  de  pouldre, 
disoit  telles  parolles  au  ciel  :  a  Je  suis 
venu  à  mes  filz  allans  à  la  mort  de  leur 
gré,  pour  dire  moult  de  choses.  Car  ce 
que  j'avoye  appareillé  pour  ma  sépulture, 
convient  il  que,  je  maleureux,  despende 
en  la  sépulture  de  mes  filz  ?0  filz,  baston 
de  ma  vieillese  et  la  double  lumière  de 
mes  entrailles,  pourquoy  aymez  vous  tant 
la  mort?  Ha,  jeunes  gens,  venez  çà,  plou- 
rés  dessus  ces  jouvenceaux  qui,  de  leur 
gré,  périssent  ;  vieillars,  venés  et  plourés 
sur  mes  filz.  Venez  çà,  pères,  et  leur  def- 
fendés,  si  que  vous  ne  souffres  telles 
choses.  Mes  yeulx  défaillent  en  plourant. 


si  que  ne  voye  mes  filz  esîre  tués  par 
playes.  »  Et  si  comme  le  père  disoit  telles 
parolles,  les  femmes  de  ses  jouvenceaulx 
vindrent  qui  leur  monstrerent  leurs  filz, 
crians  et  hulans  :  a  Seigneurs,  à  qui  nous 
laissés  vous  ?  à  qui  seront  ces  enfants  ?  qui 
nous  partira  noz  larges  possessions?  Las! 
comme  vous  avez  cueurs  de  fer,  qui  des- 
prisés voz  parents  et  amys  et  gettés  hors 
voz  femmes,  et  régniez  voz  enfants,  et  vous 
baillés  aux  bourreaux  de  vostre  gré  !  » 

Et  entre  ces  choses,  les  cueurs  de  ces 
hommes  commencèrent  à  amollir.  Et 
lors  saint  Sebastien  vint  là,  et  saillit  au 
milieu  d'eulx  et  dit  :  «  O  tresfors  cheva- 
liers de  Jesucrist,  ne  vueillés  pas  perdre 
la  couronne  pardurable  par  misérables 
blandices  et  parolles.  »  Et  lors  dit  aux  pa- 
rens  :  «  Ne  vous  doubtés  :  ilz  ne  seront 
pas  séparés  de  vous,  mais  vont  au  ciel 
pour  vous  appareiller  les  maisons  celes- 
tielles,  car,  dès  le  commencement  du 
monde,  ceste  vie  déçoit  ceulx  qui  espèrent 
en  elle  et  fraude  ceux  qui  ont  presump- 
tion,  ne  elle  n'est  si  seure  ne  si  certaine 
à  nul  que  elle  mente  à  tous.  » 

Et  si  comme  le  glorieux  chevalier  sainct 
Sebastien  preschoit  ces  choses  et  sem- 
blables à  cescompaignons,  Zoé,  la  femme 

de  Nicostrate,  en  la  maison  de  laquelle 
les  sainctz  estoyent  engardés,  qui  avoit  la 
paroUe  perdue,  si  se  agenouilla  aux  piedz 
du  sainct  et  requerroit  pardon  par  signes. 
Et  adonc  Sebastien  dit  :  c<  Si  je  suis  donc 
serviteur  de  Jesucrist,  et  ces  parolles  que 
ceste  femme  a  ouyes  de  ma  bouche  sont 
vrayes  et  les  croit,  si  luy  ouvre  la  bouche 
qui  ouvrit  la  bouche  à  Zacharie  prophète 
de  Nostre  Seigneur.  »  Et  à  ceste  paroUe, 
la  femme  s'escria,  et  dit  :  «  La  parolle  de 
ta  bouche  est  benoiste  et  ceulx  sont  be- 
noists  qui  croyent  ce  que  tu  as  dit.  Car 
j'ay  veu  ung  ange  tenant  ung  livre  devant 
toy  là  où  tout  ce  que  tu  as  dit  estoit 
escript.  »  Et  quand  son  mari  ouytcecy,  se 
myt  aux  pieds  de  sainct  Sebastien,  requé- 
rant pardon.  Et  tantost  deslya  les  martyrs, 
disant  et  requérant  que  ilz  s'en  allassent 
quictes  :  lesquelz  dirent  que  en  nulle 
manière  ilznelaisseroyent  la  victoire  qu'ilz 
avoyent  emprinse. 

Adoncques  Nostre  Seigneur  donna  si 
grant  grâce  et  si  grant  vertu  es  parolles 
de  sainct  Sebastien  que  il  ne  confirma  pas 
tant  seulement  Marcellin  et  Marcel  en 
ferme  voulenté  de  martyre,  mais  aussi 
Tarquilin  leur  père,  et  leur  mère,  et  plu- 
sieurs autres  femmes  qu'il  convertit  à  la 

foy.  Et  Policarpe  prestre  les  baptisa  tous. 
EtTarquilin  quiestoit  malade  d'unegriefve 
maladie,  si  tost  comme  il  fut  baptisé,  il 
fut  guery. 

Et  lors  le  prevost  de  la  cité  de  Romme 
pria  Tarquilin  qu'il  luy  amenast  celluy 
qui  luy  avoit  donné  santé,  car  luy-mesmes 
estoit  malade  d'une  grieve  maladie.  Et 
quand  Policarpe  prestre  et  Sebastien  furent 
venus  à  luy,  il  les  pria  qu'il  eut  santé. 
Sebastien  luy  dit  que  il  reniast  premiè- 
rement les  ydoles  et  luy  donna  puissance 
de  les  depescier,  et  ainsi  il  recevroit 
santé.  Lors  Cromacien  le  prevost  dit  que 
ses  serviteurs  le  fissent,  non  pas  luy.  Sebas- 
tien dit:  «  Ils  sont  paoureux,  etdoubteront 
à  despecier  leurs  dieux.  Et  se  le  diable  en 
blessoit  nul  par  celle  occasion,  les  mes- 
croyans  diroient  eulx  estre  blecez  pour  ce 
qu'ilz  destruisoyent  leurs  dieux.  »  Et  ainsi 
Policarpe  et  Sebastien  destruirent  plus  de 
deux  cens  ydoles.  Et  après  ce,  ils  dirent  à 
Cromacien  :  «  Pourquoy  ne  as  tu  receu 
santé  tant  comme  nous  avons  despecé  les 
ydoles?  Certaine  chose  est,  ou  que  tu  n'as 
pas  encore  osté  ta  mescreantise,  ou  que 
tu  as  encore  gardé  des  ydoles.  »  Et  lors 
leur  demonstra  qu'il  avoit  une  chambre 
où  toute  la  lumière  et  discipline  des  es- 

toilles  estoit,  pourquoy  son  père  avoit 
despandu  plus  de  deux  cens  poix  d'or,  et 
par  lesquelles  il  sçavoit  avant  tout  ce  qui 
luy  estoit  à  advenir.  Et  Sebastien  luy  dit 
qu'il  n'auroyt  point  santé  tant  que  cest 
ouvraige  seroit  entier.  Et  si  comme  il  s'ac- 
cordoit  à  ce  qu'il  fust  destruit,  Tiburcien 
son  filz,  qui  estoit  noble  jouvencel,  dist  : 
«  Je  ne  souffriray  jaque  si  noble  ouvraige 
soit  destruit.  Mais  pource  que  je  ne  soye 
veu  estre  contraire  à  la  bonne  santé  de 
mon  père,  que  deux  fours  soyent  alumés: 
et  quant  l'euvre  sera  destruicte,  se  mon 
père  ne  reçoit  bien  tost  santé,  je  vous 
feray  tous  deux  ardoir  tous  vifz  à  grant 
martyre.  »  Et  le  glorieux  sainct  Sebastien 
dist  :  «  Il  soit  ainsi  comme  tu  as  dit.  » 
Et  si  comme  ilz  desrompoyent  ceste 
chambre,  l'ange  s'apparut  au  prevost,  et 
luy  dénonça  que  la  santé  luy  estoit  envoyée 
de  Nostre  Seigneur.  Et  tantost  celluy  fait 
sain  courut  après  luy  pour  luy  baiser  les 
piedz,  et  il  luy  dénia,  pource  qu'il  n'avoit 
pas  encores  receu  baptesme.  Lors  luy,  et 
Tiburcien  son  filz,  et  mille  autres,  et  quatre 
cens  de  leurs  mesgnies  furent  baptisés. 

Et  Zoé  fut  tenue  et  tourmentée  longue- 
ment des  mescreans,  tant  qu'elle  mist 
hors  l'esperit.  Et  quant  Tarquilin  Fouit,  il 


vint  avant, et  dit  :  «  Femmes  vont  devant 
nous  à  couronne  de  martyre  :  pourquoy 
vivons  nous?  »  Et  en  peu  de  jours  après, 
il  fut  lapidé.  Et  à  Tiburcien  si  fut  com- 
mandé qu'il  allast  nudzpiedz  sur  les  char- 
bons ardans,  ou  qu'il  donnast  encens  aux 
ydoles;  et  il  fist  le  signe  de  la  croix  sur 
les  charbons  et  alla  dessus  à  nues  plantes 
fermement,  disant  :  «  Il  m'est  advis  que 
je  marche  sur  fleurs  de  roses,  au  nom  de 
Nostre  Seigneur  Jesucrist.  »  Auquel  Fabien 
prevost  dist  :  a  Nous  sçavons  bien  que 
vostre  Jesucrist  vous  a  enseigné  l'art  ma- 
gique. »  Auquel  Tiburcien  dit:  «Taistoy, 
maleureux,  tu  n'es  pas  digne  de  nommer 
si  saint  nom,  ne  si  doulx.  »  Lors  fut 
le  prevost  iré,  et  commanda  qu'il  fust 
décollé. 

Et  lors,  Marcellin  et  Marcel  furent  tor- 
mentés  et  liés  à  ung  pal.  Et  si  comme  ilz 
estoient  affichés,  ils  disoyent  en  chantant  : 
«  Veés  comment  bonne  chose  et  joyeuse 
est  de  habiter  les  frères  ensemble  !  »  Aus- 
quelz  le  prevost  dist  :  «  Maleureux,  ostés 
vostre  forcennerie  et  vous  délivrez  vous 
mesmes.  »  Auquel  ils  dirent  :  «  Nous  ne 
fumes  oncques  mais  mieulx  repeuz  :  nous 
voudrions  tant  estre  cy  que  les  âmes  se 
partissent  du  corps.  »  Et  lors  le  prevost 


i8 

commanda  qu'ilz  fussent  tresperciez  de 
lances  parmy  les  costes.  Et  ainsi  accom- 
plirent leurs  martyres. 

Et  lors  après  le  prevost  dénonça  les 
faictz  de  sainct  Sebastien  à  Diocletién 
empereur,  qui  le  fit  venir  à  luy  et  dist  : 
«  Je  t'ay  tousjours  aymé  entre  les  princes 
de  mon  palays,  et  tu  as  abbaye  et  crié 
contre  mon  salut  et  en  l'injure  des  dieux.  » 
Et  Sebastien  dit  :  «  J'ay  tousjours  adoré 
Jesucrist  pour  ton  salut  et  pour  Testât  de 
l'empire  de  Romme.  J'ay  tousjours  adoré 
Dieu  qui  est  es  cieulx.  »  Et  lors  Diocletién 
commanda  qu'il  fust  lyé  au  millieu  d'ung 
champ,  et  qu'il  fust  sagetté  de  sagettes. 
Et  lors  trairent  à  lui,  si  que  il  fut  tout 
emply  de  sagettes  comme  ung  hérisson  : 
cuiderent  qu'il  fust  mort,  et  s'en  allèrent. 
Et  dedans  peu  de  jours  après,  il  fust  déli- 
vré. Et  estoit  sur  les  degrés  du  palays  ;  et 
si  comme  l'empereur  venoit  de  faire  mal 
aux  crestiens,  il  le  reprint  durement.  Et 
lors  dit  l'empereur  :  «  N'est  ce  pas  Sebas- 
tien que  jà  pieçà  je  commanday  estre  sa- 
getté et  occis  de  sagettes?  »  Auquel  Sebas- 
tien dit  :  (c  Nostre  Seigneur  m'a  ressuscité 
pour  vous  reprendre  des  maulx  que  vous 
faictes  aux  crestiens  serviteurs  de  Jesu- 
crist. »  Et  lors  l'empereur  commanda  qu'il 

fust  tant  bastu  qu'il  mist  hors  l'esperit. 
Puis  fit  getter  le  corps  en  une  chambre 
quoye,  qu'il  ne  fust  adoré  comme  martyr 
de  crestiens.  Et  la  nuyt  ensuyvant,  il  ap- 
parut à  saincte  Lucie,  et  luy  révéla  où  son 
corps  estoit,  et  commanda  qu'elle  l'ense- 
velist  aux  piedz  des  Apostres,  et  elle  le  fit. 
Sainct  Grégoire  raconte  au  premier 
livre  du  Dialogue  que  une  femme,  en 
Toscane,  nouvelle  mariée,  fut  conviée, 
avecques  d'autres  femmes,  à  aller  à  la 
dedication  de  l'église  sainct  Sebastien. 
Et,  la  nuyt  qu'elle  devoit  aller  le  lende- 
main, elle  fut  aiguillonnée  de  la  chair, 
et  ne  se  peut  tenir  de  son  mari,  et,  au 
matin,  elle  eut  plus  grant  honte  des 
hommes  que  de  Dieu  et  alla  là.  Et  tan- 
tost  qu'elle  fut  entrée  en  l'oratoire  où  les 
reliques  de  sainct  Sebastien  estoyent,  le 
diable  la  print,  et  la  commença  à  tour- 
menter devant  tous.  Lors  le  prevost  de 
l'église  print  la  couverture  de  l'autel,  et 
la  couvrit,  et  tantost  le  diable  assaillit 
celluy  prestre.  Et  lors  les  amys  d'icelle 
dirent  aux  enchanteurs  qu'ilz  enchan- 
tassent le  diable  par  leurs  enchantemens. 
Mais,  tantost  ainsi  comme  ilz  les  enchan- 
toyent,  par  le  jugement  de  Dieu,  une 
légion  d'ennemis   (six  mille  six  cens  et 

soixante  et  six)  entrèrent  en  ycelle  et  la 
tourmentèrent  aigrement.  Et  ung  homme 
Fortunat  par  nom,  noble  par  saincteté,  la 
guérit  par  ses  prières. 

Il  est  leu  en  l'Histoyre  des  Lombars 
que,  au  temps  de  Humbert,  roy  de  Italie, 
ladicte  Italie  fut  frappée  de  si  grant  pes- 
tilence que  à  peine  pouvoit  le  vif  enseve- 
lir le  mort,  et  celle  pestilence  s'efforçoit 
à  Romme  et  à  Pavie*  Et  lors  le  bon  ange 
s'apparut  visiblement,  et  commandoit  au 
mauvais  ange  qu'il  ferist  d'ung  baston 
les  maisons,  et.fist  mourir  les  gens  :  et 
tant  de  foys  comme  il  feriroit  les  maisons, 
tant  de  mors  en  estoyent  mis  hors.  Et  il 
fut  divinement  révélé  à  ung  homme  que 
ceste  pestilence  ne  cesseroit  en  nulle 
manière  devant  que  Ton  iroit  sanctifier 
et  consacrer  ung  autel  à  Pavie  au  nom 
de  sainct    Sebastien.    Et    il    fut   fait   en 

l'église  de  sainct  Pierre  qui  est  dicte 

es  Liens.  Et  lors  la  pestilence 

cessa,  et  les  reliques  de 

sainct  Sebastien  furent 

portées  là  de 

Romme. 

Légende  de  saincte  Agnes, 


bNES  très  saige  vierge, 
sicommesainct  Am- 
broise  tesmoigne, 
qui  escripvit  sa  Pas- 
sion, souffrit  mort  au  xxiii^ 
an  de  son  eage  et  trouva 
vie.  L'enfance  estoit  conté 
par  ses  ans,  mais  elle  estoit 
ancienne  de  sens  et  de  grant  pensée, 
jeune  de  corps  et  vieille  de  courage,  belle 
de  face,  mais  plus  belle  de  foy. 

Et  si  comme  elle  retournoit  des  escolles, 
le  filz  du  prevost  layma  et  luy  promit 
pierres  précieuses  et  richesses  sans  nombre 
mais  qu'elle  se  ottroyast  à  estresa  femme. 
Auquel  Agnes  respondit  :  «  Va  hors  de 
moy,  pasture  de  mort,  commencement  de 
péché  et  nourrissement  de  félonie,  car  j'ay 
jà  autre  amy.  »  Et  lors  commença  elle  à 
louer  son  amy  et  espoux  de  cinq  choses 
qui  sont  bien  convenables  entre  espoux 

etespouse.  Et  premièrement,  de  la  noblesse 
de  lignaige  et  de  la  manière  de  beaulté, 
de  l'abondance  de  richesse,  de  la  vigueur 
de  force  et  puissance  et  de  excellence 
d'amour.  Et  dit  ainsi  :  «  Je  ayme  celluy 
qui  est  de  trop  loing  plus  noble  que  toy 
par  lignaige  et  par  dignité,  duquel  la  Mère 
est  Vierge,  et  le  Père  ne  congneut  oncques 
femme,  auquel  les  anges  servent,  la  beauté 
duquel  soleil  et  lune  s'esmerveillent,  du- 
quel les  richesses  ne  faillent  point  ne  dé- 
croissent, par  l'odeur  duquel  les  mortz 
revivent  et  les  malades  sont  reconfortez 
par  son  atouchement,  duquel  l'amour  est 
chaste,  l'atouchement  est  Chasteté,  et  ras- 
semblement est  Virginité.  Celluy  a  aourné 
de  son  annel  ma  dextre  et  mon  col  aourné 
de  pierres  précieuses.  Il  m'a  vestu  ung 
mantel  tissu  d'or,  et  si  m'a  atourné  de  très 
nobles  fermeaulx.  Il  m'a  mis  son  signe  en 
ma  face  si  que  je  ne  preigne  nul  autre  amy 
que  luy,  et  m'a  aourné  mes  joues  de  son 
sang.  Il  m'a  jà  estraincte  de  ses  chastes 
acolements,  et  le  corps  de  luy  est  jàacom- 
paigné  au  mien.  Et  m'a  monstre  ses  trésors 
que  nul  ne  peut  nombrer,  lesquelz  il  m'a 
promis  se  je  persévère  et  me  garde  de 
luy.  » 

Et  quant  le  forcenné  jouvencel  ouyt  ces 

choses,  il  acoucha  au  lit.  Et  les  médecins 
dirent  qu'il  estoit  malade  d'amour.  Si  que 
le  père  d'icelluy  le  dist  à  la  vierge,  et  luy 
recorda  tout.  Et  elle  luy  dist  qu'elle  ne 
pouvoit  corrompre  les  aliances  de  son 
premier  espoux.  Et  le  prevost  commença 
à  enquerre  qui  ce  premier  espoux  estoit, 
de  la  puissance  duquel  Agnes  se  vantoit. 
Et  aucuns  luy  dirent  qu'elle  disoit  que 
Jésucrist estoit  son  espoux.  Le  prevost  l'ad- 
monesta premièrement  par  belles  parolles, 
et  puis  la  menassa  par  espouvantemens. 
Auquel  Agnes  dist  :  «  Que  veulx  tu  faire? 
car  tu  ne  peus  avoir  ce  que  tu  quiers, 
Je  ne  prise  pas  plus  toy  par 
bel  parler  que  par  menas- 
ses »Et  le  prevost  luy  dist: 
a  Eslis  une  chose  de  deux: 
ou  tu  sacrifies  a  vecques  les 
vierges  à  notre  déesse 
Veste  si  virginité  te  plaist, 
ou  avecques  les  ribaudes 
tu  seras  au  bordel  comme 
les  autres  folles  femmes.  »  Car,  pource 
qu'elle  estoit  noble,  il  ne  luy  pouvoit 
faire  nulle  force,  fors  pource  qu'il  luy 
mist  sus  qu'elle  estoit  crestienne.  Auquel 
elle  respondit  :  «  Ne  je  nesacrifieray  à  tes 
dieux,   ne  je  ne  seray   jà  conchiée  d'es- 

tranges  ordures,  car  j'ay  avec  moi  ung 
garde  de  mon  corps:  c'est  l'ange  deNostre 
Seigneur.  »  Et  lors  le  prevost  commanda 
qu'elle  fut  despoillée  et  menée  toute  nue 
au  bordel.  Et  tantost  notre  Seigneur  Je- 
sucrist  si  fist  ses  cheveulz  telz  et  si  espès 
qu'elle  estoit  mieulx  vestue  de  cheveulx 
que  de  vestemens.  Et  quant  elle  fut  entrée 
en  ce  lieu  delaidure,  elle  trouva  l'ange  de 
Nostre-Seigneur  appareillé,  qui  enlumina 
tout  le  lieu  de  clarté,  et  luy  apporta  ung 
très  blanc  vestement.  Et  ainsi  ce  bourdel 
fut  fait  lieu  d'oraison,  et  que  par  la  grant 
lumière  Ion  en  yssit  plus  net  que  Ion  n'y 
entra.  Lors  le  filz  du  prevost  vint  en  ce 
bourdel  et  autres  jouvenceaux,  et  les  ad- 
monesta de  aller  avant  àelle.  Etilz  entrèrent 
dedans,  et  ilz  furent  repentans  par  miracles- 
Hz  s'en  retournèrent,  et  il  les  appella 
maleureux  et  alla  à  ycelle  tout  forccnnant. 
Et  quant  il  la  voulut  atoucher,  celle  lu- 
mière trébucha  contre  luy,  et  il  n'en  dit 
oncques  grâces  ne  honneur  à  Dieu,  si  que 
il  fut  tantost  estranglé  du  diable  et  mou- 
rut. Et  quant  le  prevost  rouyt,il  vint  vers 
elle  à  grans  pleurs,  et  enquist  diligem- 
ment la  cause  de  la  mort  de  son  filz.  Au- 
quel Agnes  dit  :  «  Celluy  de  qui  il  vouloit 
parfaire  la  voulonté  print  pouvoir  sur  luy 


et  l'occit,  car  ses  compaignons  veirent 
tous  le  miracle  de  Dieu,  et  s'en  retour- 
nèrent tous  espouvantés  et  sans  nul  mal.  » 
Lors  dit  le  prevost  :  «  En  ce  apperra  il  que 
tu  ne  l'as  pas  fait  par  art  magique,  se  tu 
veulz  impetrer  que  il  ressuscite.  »  Et  lors 
Agnes  alla  à  oraison,  et  le  jouvencel  res- 
suscita de  mort.  Et  Jesucrist  fut  prêché  de 
luy  appertement.  Et  lors  les  evesques  des 
ydoles  esmeurent  grant  contention  au 
peuple  et  l'escrierent  :  «  Oste  nous  ceste 
enchanteresse  qui  mue  les  pensées  et 
estrange  les  couraiges.  »  Et  quant  le  pre- 
vost eut  veu  si  grant  miracle,  il  la  voulut 
délivrer.  Mais  il  doubta  l'estrif  des  gens 
et  establit  ung  vicaire  qui  avoit  nom  As- 
pasien,  et  lui  commanda  qu'elle  futgettée 
en  ung  très  grant  feu.  Mais  la  flambe  se 
despartit  en  deux  parties  et  commença  à 
ardoir  le  peuple  des  mescréans.  Et  lors 
Aspasien  commanda  que  on  luy  boutast 
un  glayve  parmy  la  gorge.  Ainsi  son  es- 
poux  blanc  et  vermeil  la  consacra  à  soy 
espouseet  martyre.  Et  elle  souffrit  mort,  si 
comme  l'on  croyt,  au  temps  de  Constantin 
le  grant,  qui  commença  en  l'an  deNostre 
Seigneur  troys  cens  et  neuf. 

Et  si  comme  les  crestiens  et  les  parens 
d'icelle  enterroyent  le  corps  à  grant  joye. 

ilz  eschapperent  à  peine  des  payens  qui 
gettoyent  pierres  contre  eulx.  Une  très 
sainte  Vierge  nommée  Emerenciane, 
compaigne  d'icelle,  jaçoit  ce  qu'elle  estoit 
encores  nouvelle  en  la  foy,  si  comme  elle 
estoit  delez  le  sepulchre  d'icelle,  et  repre- 
noit  les  payens  de  leur  mauvaistié,  ilz  la 
lapidèrent.  Et  tantost  la  terre  trembla.  Et 
esclers  et  foudres  furent  si  fors  que  plu- 
sieurs des  payens  moururent,  si  que 
oncques  puis  après  ilz  ne  blessèrent  nulz 
de  ceulx  qui  venoyent  au  sepulchre  de 
saincte  Agnes. 

Et  si  comme  les  parens  d'icelle  veilloyent 
au  huitiesme  jour  au  tombel,  ilz  veirent 
une  compagnie  de  vierges  vestues  de  ves- 
temens  dorés,  entre  lesquelles  ilz  veirent 
la  benoiste  Agnes  vestue  de  semblables 
vestemens.  Et  ung  aignel  plus  blanc  que 
neige  estoit  à  sa  dextre.  Et  elle  leur  dit: 
(c  Regardés.  Ne  me  plourés  pas  comme 
morte,  mais  esjouyssés  vous  avecques  moy, 

car  j'ay  receu  les  très  resplendissans 
'         sièges  avecques  tous  ceulx  cy.  » 
Et  pour  ceste  vision  est  célé- 
brée   secondement    la 
feste  de  saincte 
Agnes. 


i!j^e0enoe-9uoit  faint  Mien» 

Légende  de  sainct  Julien. 


IULiEN  fut  evesque 
du  Mans.  Et  dit 
on  que  ce  fut 
'  Simonie  lépreux 
queNostre  Seigneur  gué- 
rit du  lèpre,  et  convia 
Nostre  Seigneur  Jesucrist 
au  disner,  quifut  ordonné 
evesque  d'Emmaus  des 
Apostres  après  l'Ascen- 
sion de  Nostre  Seigneur...  Et  fut  martyr. 
II  fust  ung  autre  Julien  qui  avoit  occis 
son  père  et  sa  mère  par  ignorance  :  car  si 
comme  celluyjulien,  jeune  et  noble,  estoit 
allé  ung  jour  chasser,  il  trouva  ung  cerf 
qu'il  ensuyvit.  Et  le  cerf  se  tourna  soub- 
dainement,  et  luy  dist  :  «  Tu  me  suys,  toy 
qui  occiras  ton  père  et  ta  mère  !  »  Et 
quant  il  l'ouyt,  il  se  doubta  forment  que  ce 
ne  advenisl  que  il  avoit  ouy  du  cerf.  Et 
lors,  laissa  tout,  et  se  partit  secrètement. 
Et  vint  en  une  moult  loingtaine  contrée 

et  se  mistlàà  servir  ung  prince,  et  se  porta 
noblement  par  tout  en  batailles  et  en  pa- 
lays.  Et  lors  le  prince  le  fist  chevalier  et 
lui  donna  une  chastellaine  vefve  à  femme, 
et  luy  donna  ung chastel pour  son  douaire. 
Entretant,  les  parens  de  Julien  estoyent 
moult  doulans  pour  l'amour  de  la  perte 
de  leur  filz,  etalloient  par  tout  folians,  et 
enqueroyent  en  chascun  lieu  de  leur  filz 
curieusement.  Et  en  la  parfin,  ilzvindrent 
au  chastel  dont  Julien  estoit  seigneur.  Et 
Julien,  par  fortune,  estoit  party  du  chas- 
tel. Et  quant  la  femme  de  Julien  les  veit, 
et  les  eut  enquis  qu'ilz  estoient  et  ilz 
eurent  conté  tout  ce  qui  estoit  advenu  de 
Julien,  leur  filz,  elle  entendit  que  ilz  es- 
toient père  et  mère  de  son  mary.  Par  ad- 
venture,  elle  avoit  ouy  de  son  mary  sou- 
ventesfoys,  si  les  receut  debonnairement, 
et  leur  laissa  son  lit  pour  l'amour  de  son 
seigneur,  et  fist  ung  autre  lit  ailleurs  pour 
elle.  Et  l'endemain,  au  matin,  la  chastel- 
laine alla  à  l'église.  Etjulien  vint  au  matin 
en  la  chambre  pour  esveiller  sa  femme. 
Et  trouva  deux  dormans  ensemble,  etsus- 
pectionna  que  ce  fust  sa  femme  et  ung 
ribaulx,  si  tira  tout  souef  son  espée,  et 
les  occist  tous  deux  ensemble.  Et  quand 
il  yssit  de  sa  maison,  il  veit  sa  femme 

venant  de  Teglise,  dont  il  se  esmerveilla. 
Et  demanda  de  ceulx  qui  estoient  en  son 
lit,  et  elle  dist  :  «  Ce  sont  vostre  père  et 
vostre  mère,  qui  vous  ont  quis  treslongue- 
ment,  et  je  les  avoye  mis  en  vostre 
chambre.  »  Et  quand  il  ouyl  ce,  il  fut  à 
bien  peu  de  demy  mort,  et  commença  à 
plourer  tresamerement,  et  dire  :  a  Lasf 
chetif,  que  feray  je?  car  jay  occis  mes 
tresdoulx  père  et  mère.  Or  est  la  parolle 
du  cerf  acomplie,  et  quant  la  cuiday 
eschever  à  faire,  je  tresmaleureux,  l'ay 
acomplie.  A  Dieu,  ma  tresaimée  seur,  car  je 
ne  reposeray  doresenavant  que  je  sache 
que  Nostre  Seigneur  Jesucrist  aura  receu 
ma  pénitence.  »  Auquel  elle  dist  :  «  Doulx 
frère,  jà  ne  soit  que  tu  me  laisses  et  t'en 
voises  sans  moy  ;  car  j'ay  esté  participante 
à  la  joye,  si  que  je  seray  participante  à  la 
douleur.  » 

Et  lors  s'en  allèrent  ensemble  delez  ung 
moult  grant  fleuve  où  moult  de  gens  pe- 
rissoient,  et  firent  ung  hospital  en  ce  désert 
pour  faire  illecques  pénitence  et  pour  por- 
ter oultre  tous  ceulx  qui  y  vouldroient 
passer,  et  pour  recevoir  en  hospital  tous 
povres.  Et  moult  de  temps  après  ce,  quant 
Julien  se  reposoit,  tout  lassé,  entour  la 
minuyt  que  la  gelée  estoit  griefve,  il  ouyt 

une  voix  qui  plouroit  piteusement,  et  appel- 
loitjulien  aie  passer  àvoixpiteuse.Etquand 
il  ouyt,  il  se  leva  tont  esmeu,  et  trouva 
icelluy  qui  mouroit  de  froid,  si  le  porta 
dedans  sa  maison,  et  alluma  du  feu,  et  se 
estudia  à  l'eschauffer.  Et  ainsi,  comme  il 
ne  se  povoit  eschauifer,  et  doubta  que  il 
ne  defaillist  par  froid,  si  le  porta  en  son 
lit,  et  le  couvrit  diligemment.  Et  peu  après, 
celluy  qui  luy  apparut  ainsi  malade  et 
comme  lépreux,  monta  resplendissant  es 
cieulx,  et  dist  à  son  hoste  :  «  Julien,  Nostre 
Seigneur  m'a  envoyé  à  toy,  et  te  mande 
qu'il  a  receu  ta  pénitence,  et  vous  deux 
reposerés  en  Nostre  Seigneur  dedans  peu 
de  temps.  »  Et  tantost  celluy  esvanouyt. 
Et  lors,  ung  peu  après,  Julien  et  sa 
femme,  plains  de  bonnes  œuvres 
et  de  aumosnes,  reposèrent 
en     Nostre    Seigneur. 

Légende  de  saincte  Agathe. 


"^GATHE,  noble  vierge, 
fut  très  belle  de  corps 
*et  de  pensée.  Et  ado- 
roit  toujours  Dieu  en  toute 
saincleté  en  la  cité  de  Ca- 
tane.  Quintien,  qui  estoit 
lors  consul  de  Sicile,  si 
n'estoit  pas  noble,  ainsi 
estoit  luxurieux  et  ava- 
ricieux,  et  adoroit  les  ydoles.  Si  s'efforça 
de  prendre  Agathe,  pource  que  celluy 
nom  noble  fust  doubté  en  prenant  une 
noble  femme,  et  aussi  afïin  qu'il  usast  de 
la  beaulté  d'icelle  et  que  luy,  qui  estoit 
avaricieux,  prenist  ses  richesses,  et,  en 
après,  luy  qui  estoit  ydolatre,  la  fist  sacri- 
fier aux  ydoles.  Si  la  fist  amener  devant 
luy.  Et  quant  elle  fut  amenée  devant  luy, 
et  il  la  veit,  il  congneut  que  son  propos 
estoit  non  muable.  Si  la  bailla  à  une  mau- 
vaise femme  qui  avoit  nom  Affrodisie  et 
à  neuf  filles  qu'elle  avoit,  et  que  parleur 

folle  laidure  et  mauvaistié,  elles  muassent 
son  couraige  en  luy  promettant  mainte- 
nant liesse,  et  maintenant  tristesse,  si  que 
par  promesses  et  par  espouventemens,  elles 
la  pensoient  oster  de  son  bon  propos. 
Auxquelles  Agathe  dist  :  «  Ma  pensée  est 
plus  ferme  que  terre,  et  est  fondée  en 
Jesucrist.  Voz  paroles  sont  vens,  voz  pro- 
messes sont  pluyes,  voz  espouventemens 
sont  fleuves;  et  quelque  chose  que  vous 
me  faciez,  vous  ne  pourrés  faire  cheoir  le 
fondement  de  ma  maison.  »  Et,  en  ce  di- 
sant, elle  plouroit  chascun  jour  et  sçavoit 
bien  qu'elle  viendroit  à  gloire  de  martyre. 
Et  quant  elle  eust  esté  là  trente  jours, 
et  AfFrodisie  veit  qu'elle  estoit  sans  mou- 
voir son  propos,  si  dist  à  Quintien  :  ce  Une 
pierre  seroit  plustost  amollie  et  le  fer 
converty  en  plomb  que  la  pensée  de  ceste 
pucelle  fust  rapellée  de  la  loy  crestienne.  » 
Lors  Quintien  la  fist  amener  devant  luy, 
et  luy  dist  :  «  De  quelle  condition  es-tu?  » 
Et  elle  luy  dist  :  «  Je  ne  suis  pas  tant  seu- 
lement noble  femme,  mais  suis  de  noble 
lignaige,  si  comme  tout  mon  parentaige 
tesmoigne.  »  A  laquelle  Quintien  dit  : 
c(  Si  tu  es  noble,  pourquoy  monstres  tu 
par  tes  meurs  estre  personne  serve  ?  »  Et 
elle  respondit  :  ce  Pource  que  je  suis  an- 

celle  de  Jesucrist  à  qui  je  sers.  »  Et  Quin- 
tien  luy  dist  :  «  Se  tu  es  noble,  pourquoy 
affermes  tu  estre  ancelle?  »  Et  elle  respon- 
ditque  c'est  souveraine  noblesse  qued'estre 
au  service  de  Jesucrist.  Et  Cluintien  luy 
dist  :  cr  Eslis  ce  que  tu  voudras:  ou  sacri- 
fier aux  dieux,  ou  souffrir  tourment.  »  Et 
Agathe  dist  :  «  Telle  soit  ta  femme  comme 
Venus,  ta  déesse,  est,  et  tel  soyes  tu, 
comme  Jupiter,  ton  dieu.  »  Lors  Qjuintien 
commanda  qu'elle  fust  batue  de  buffes, 
disant  :  «  Ne  janglepas  de  ta  folle  bouche 
l'injure  du  juge.  »  Et  Agathe  dist  :  «  Je 
m'esmerveille  que  toy,  homme  saige,  es 
enveloppéde  sigrande  folie  que  tudisceulx 
estre  tes  dieux,  lesquelz  toy  et  ta  femme 
ne  vouldriés  ressembler,  et  dis  que  c'est 
injure  de  vivre  à  leur  exemple,  car  se  ilz 
sont  tes  dieux,  je  t'ay  désiré  bonne  chose, 
et  si  tu  blasmes  leur  compaignie,  tu  sens 
ce  que  je  sens.  »  Quintien  dist  :  «  Que 
ay-je  affaire  de  tes  vaines  parolles  ?  Mais 
sacrifie  aux  dieux,  ou  je  te  feray  mourir 
par  tourmens.  »  Et  la  benoiste  Agathe 
respondit  :  «  Se  tu  me  livres  aux  bestes 
saulvaiges,  et  elles  oyent  le  nom  de  Dieu, 
elles  s'apprivoiseront.  Se  tu  me  bailles  au 
feu,  les  anges  du  ciel  me  administreront 
souefve  rosée.  Et  si  tu  me  faictz  playes  ou 

tourment,  j'ay  le  Sainct  Esperit  pour  qui 
je  desprise  ces  choses.  »  Lors  commanda 
qu'elle  fust  tirée  en  chartre  (car  elle  le 
confondoit  parsa  paroUe  devant  le  peuple), 
à  laquelle  alloyt  lyement  etjoyeusement, 
ainsi  comme  si  elle  fust  convoyée  à  ung 
disner,  et  si  commandoit  sa  contractation 
à  Dieu. 

Le  jour  ensuyvant,  Quintien  luy  dist  : 
«  Renie  ton  Christ,  et  adoure  les  dieux.  » 
Et  quant  elle  l'eut  refusé,  il  la  commanda 
à  prendre,  et  à  estre  lyée  et  tourmentée 
illecques.  Et  Agathe  dist  :  «  Je  me  délecte 
ainsi  en  ces  tourmens,  comme  celluy  qui 
oyt  bonnes  nouvelles,  ou  qui  veoit  ce  qu'il 
a  longuement  désiré,  ou  qui  a  trouvé  moult 
de  trésors.  Le  froment  ne  peut  estre  mis 
au  grenier,  se  la  paille  ne  est  tresfort 
défoulée;  et  aussi  ne  peut  entrer  mon  ame 
en  paradis  avecques  couronne  de  martyre, 
si  je  ne  suis  bien  tourmentée  en  ma  chair 
des  carnaciers.  »  Et  lors,  Quintien  com- 
manda que  ses  mammelles  fussent  torses, 
et  quant  elles  auroyent  longuement  esté 
torses,  qu'elles  fussent  couppées.  Et 
Agathe  luy  dist  :  «  Félon,  pervers  et  cruel 
tyrant,  n'es  tu  pas  confus,  qui  as  fait  cou- 
per à  une  femme  ce  que  toymesmes  sus- 
sas  de  ta  mère?  J'ay  dedans  mon  ame  les 

tous  mes  sens,  lesquelz  j'ay,  dés  mon  en- 
fance, consacrez  en  Nostre  Seigneur Jesu- 
crist.  »  Et  lors  commanda  estre  mise  en 
chartre,  et  défendit  que  nul  médecin  n'y 
entrast,  et  que  pain  et  eaue  ne  luy  fust 
administré.  Et  entour  minuit,  ung  homme 
ancien  vint  à  elle,  et  alloyt  ung  enfant 
devant  luy  qui  portoit  lumière  et  divers 
medecinemens,  lequel  homme  dist  :  «  Ja- 
çoit  ce  que  le  prevost  te  ait  tourmentée 
de  ses  tourmens,  tu  l'as  plus  tourmenté 
de  tes  paroUes,  car  jaçoit  ce  qu'il  t'a  tors 
les  mammelles,  la  grant  planté  de  tes  tour- 
mens luy  tournera  en  amertume.  Et  pource 
que  je  estoye  là  quant  tu  souffroyes,  je 
veis  bien  que  tes  mammelles  povoyent 
recepvoir  cure  de  salut.  »  Auquel  Agathe 
dist  :  a  Je  ne  mis  oncques  médecine  char- 
nelle en  ma  chair,  et  je  seroye  bien  marrie 
s'il  me  convenoit  perdre  ce  que  j'ay  tant 
gardé.  »  Et  le  vieillart  dist  :  «  Fille,  je  suis 
crestien .  N'ays  vergoigne,  car  je  suis  ancien 
et  de  grant  eage.  —  Et  je  suis  ainsi  derom- 
pue  si  cruellement,  que  nul  homme  ne 
pourroit  prendre  volupté  en  moy.  Mais  je 
le  rens  grâces  de  ce  que  tu  veux  mettre 
ta  cure  en  moy.  »  Et  il  dist  :  ce  Pourquoy 
ne  souffres  tu  que  je  te  cure  ?»  Et  elle 

dist  :  c(  J'ay  mon  seigneur  Jesucrist  qui, 
par  sa  parolle,  cure  tout  et  restaure  toutes 
choses  par  son  commandement  :  s'il  luy 
plaist,  il  me  pourra  tantost  guérir.  »  Le 
vieillart  soubriant  dist  :  «  Je  suis  apostre 
de  luy  :  si  m'a  envoyé  à  toy.  Et  saches  que 
au  nom  de  luy  tu  es  guérie.  »  Et  tantost 
Pierre  l'apostre  se  desapparut.  Lors  la  be- 
noiste  Agathe  s'agenouilla  et  rendit  grâces 
à  Dieu  de  ce  qu'elle  se  trouva  guérie  par- 
tout, et  ses  mammelles  restablies  à  sa 
poitrine.  Et  si  comme  les  gardes  esbays 
pour  la  iresgrande  lumière,  s'en  fussent 
partis,  et  eurent  laissé  la  chartre  ouverte, 
î'ung  luy  requist  qu'elle  s'en  allast.Et  elle 
dist  :  c(  A  Dieu  ne  plaise  que  je  m'en  fuye 
et  perde  la  couronne  qui  m'est  appareillée, 
et  que  je  mette  mes  gardes  en  tribula- 
tion.  » 

Et  quatre  jours  après,  Qjuintien  luy  dist 
que  elle  adourastles  dieux  ou  qu'elle  souf- 
friroit  griefz  tourmens.  Et  Agathe  luy 
dist  :  c(  Tes  parolles  sont  vaines  et  folles 
et  conchient  l'air.  Maleureux!  sans  sens 
etsans  entendement,  corn  ment  veux-tu  que 
je  adore  les  pierres  et  laisse  le  Dieu  du  ciel 
qui  m'a  guérie?  »  Qjuintien  dist:  «  Et  qui 
t'a  guérie?  »  Et  Agathe  respondit  :  «  Jesu- 
crist Filz  de  Dieu.  »    Et  duintien  dist  : 

«  Oses  tu  nommer  Crist  de  rechief?  cel- 
luy  que  je  ne  vueil  pas  ouyr.  »  Agathe 
dist  :  «  Tantost  comme  je  vivray,  je  appel- 
leray  Crist  par  cueur  et  par  bouche.  »  Et 
Quintien  dist  :  «  Or  verray  je  si  Crist  te 
guérira.  »  Lors  commanda  espandre  tez 
et  briser  et  espandre  feu  ardant  soubs  les 
tez  et  la  tourmenter  toute  nue  par  dessus. 
Et  si  comme  on  faisoit  ce,  ung  si  grant 
tremblement  de  terre  fust  fait  qui  tour- 
menta tellement  la  cité,  que  une  grant 
partie  en  trébucha  et  aggraventa  et  tua  les 
deux  conseillers  de  Quintien.  Et  tout  le 
peuple  qui  là  estoit,  courut  à  Quintien, 
disant  :  «  Nous  souffrons  telles  choses, 
pource  que  tu  tourmentes  ainsi  Agathe 
sans  raison.  »  Et  adonc  Quintien  doubta, 
d'une  partie  le  tremblement  de  la  terre,  et 
d'aultre  partie  Tesmouvement  du  peuple. 
Si  commanda  que  Agathe  fust  remise  en 
la  chartre  là  où  elle  pria  àNostre  Seigneur 
Jesucrist  en  disant  :  «  Sire  Dieu,  qui  me 
formas,  et  m'as  gardée  dés  mon  enfance, 
qui  as  gardé  mon  corps  de  macule  et  as 
osté  d'avec  moy  l'amour  du  siècle,  et  m'as 
fait  vaincre  les  tourmens,  et  m'as  donné 
contre  eulx  vertu  de  pacience,  reçoys  mon 
esperit,  et  me  commande  parvenir  à  ta 
miséricorde.  »  Et  quand  elle  eut  ce  dit  à 

haulte  voix,  elle  mist  hors  l'esperit  en  Tan 
de  Nostre  Seigneur  deux  cens  cin- 
quante troys,  soubz  Datien 
empereur. 


Légende  de  sainct  Benoist. 


ENOiST  fut  né  de  la 
province  de  Mur- 
sie.  Et  quant  il 
fust  mis  de  ses 
parens  à  Testude  des  ars 
iberaulx  à  Romme,  il 
délaissa  dés  son  enfance 
les  lettres,  et  s'en  alla  au 
désert.  Et  sa  nourrisse, 
qui  l'aimoyt  tendrement,  le  suivit  jusques 
à  ung  lieu  qui  est  dit  Eside.  Et  demanda 
ung  crible  à  puiser  le  froument,  mais  elle 
le  mist  follement  sur  la  table,  et  cheut  et 
se  despeça,  et  sa  nourrice  ploura.  Et  quant 
Benoist  la  veit  plourer,  il  print  les  pièces 
de  ce  crible,  et  se  mist  en  oraison,  et 
quant  il  fut  levé,  il  le  trouva  entier. 

Apres  ce,  il  s'enfuit  secrètement  de  sa 
nourrice,  et  vint  en  ung  lieu  où  il  fut  trois 
ans  sans  estre  congneu  de  nul  homme, 
fors  de  Rommain,  ung  moyne  qui  luy 
administra  entièrement  ses  nécessités.  Et 

pource  que  la  voye  estoit  longue  du  mo- 
nastère de  Rommain  jusques  à  la  fosse  où 
il  estoit,  il  lioit  le  pain  à  une  longue 
corde,  et  ainsi  celluy  î'avoit  accoustumé  à 
oster.  Et  si  avoit  mis  en  celle  corde  une 
sonnette  pource  que  l'homme  de  Dieu 
sceust  quant  Rommain  luy  bailloit  le 
pain  et  yssit  hors  pour  le  prendre.  Mais 
l'ancien  ennemy  eut  envie  de  la  charité  de 
l'ung,  et  de  la  réfection  de  l'autre,  si  getta 
une  pierre  et  despeça  la  sonnette,  mais 
toutesfoys  Rommain  ne  laissa  pas  à  luy 
administrer.  Et  après  ce,  apparut  Nostre 
Seigneur  à  ung  prestre  en  vision  qui  ap- 
pareilloit  sa  réfection  le  jour  de  Pasques, 
et  luy  dist  :  a  Tu  appareilles  délices  pour 
toy,  et  mon  serviteur  est  tourmenté  de 
faim  en  tel  lieu  !  »  Et  lors  se  leva  tantost 
et  à  grant  difficulté  le  trouva  et  luy  dist  : 
(c  Levé  toy  d'icy  et  prenons  la  viande,  car 
il  est  aujourd'huy  Pasques.  »  Auquel  Be- 
noist  dist  :  ce  Je  sçay  bien  qu'il  est  Pasques, 
car  j'ay  deservi  à  te  veoir.  »  Et  certes  il 
ignoroit  qu'il  fust  celluy  jour  la  solennité 
de  Pasques,  car  il  estoit  mis  loing  des 
hommes.  Auquel  le  prestre  dist  :  «  Vray- 
ment  il  est  aujourdhuy  la  solennité  de  la 
résurrection  de  Nostre  Seigneur.  Il  ne  te 
convient   pas  faire  abstinence,  et  pource 

suis  je  envoyé  à  toy.  »  Et  lors  bénirent 
Nostre  Seigneur  et  prindrent  la  viande. 

Ung  jour  vint  ung  oysel  noir  qui  est 
appelle  merle,  et  voletoit  entour  la  face, 
que  il  le  peust  bien  avoir  prins.  Mais  il 
fist  le  signe  de  la  croix  et  l'oysel  s'en 
partit. 

Et  tantost  le  diable  luy  ramena  par  de- 
vant les  yeulx  de  sa  pensée  une  femme 
qu'il  avoit  aucunesfoys  veue,  et  si  esprint 
son  couraige  en  la  beaulté  d'icelle  que, 
par  ce  delict,  il  vouloit,  comme  vaincu, 
laisser  le  désert.  Mais  tantost,  par  la  vou- 
lentéde  Dieu,  il  retourna  à  soy,  et  se  getta 
entre  roches  et  espines  qui  là  estoient 
tout  nud,  et  s'en  yssittout  plain  de  playes 
par  le  corps,  si  que  les  playes  du  cuir 
osterent  celles  de  la  pensée.  Et  ainsi  vain- 
quit son  péché,  car  il  mua  l'ardeur,  et  des- 
puis ce  temps  nulle  temptation  ne  creut 
en  son  cueur. 

Le  renom  de  luy  devint  si  grant  que, 
quand  l'abbé  d'aucun  monastère  fut  mort, 
tout  le  collège  des  frères  si  vindrentà  luy, 
et  dirent  et  requirent  qu'il  fust  leur  maistre. 
Et  il  attendit  longuement  à  eulxescondis- 
dissant,  et  dist  qu'il  ne  povoit  accorder 
aux  meurs  d'iceulx.  Mais  il  fut  vaincu  en 
la  parfin,  et  leur  consentit.  Et  si  comme 

il  les  contraignoit  à  garder  leur  reigle  plus 
estroictement,  ilz  se  repentoient  eulx 
mesmes  pource  qu'ilz  en  avoient  fait  leur 
maistre,  par  la  force  duquel  la  reigle  de 
leur  droicture  les  forçoit.  Et  adoncques, 
quand  ilz  veirent  que  les  choses  desacous- 
tumées  leur  nuysoyent,  et  que  il  leur  fai- 
soit  laisser  leur  acoustumance,  ilz  luy 
meslerent  le  venin  au  vin,  et  le  luy  offrirent 
au  disner.  Mais  sainct  Benoist  fist  le  signe 
de  la  croix  et  ce  vaissel  de  verre  où  ce  ve- 
nin estoit,  rompit  en  pièces,  ainsi  comme 
ung  gect  d'une  pierre.  Et  adoncques  en- 
tendit qu'il  yavoit  breuvaige  de  mort,  que 
le  signe  de  la  vie  avoit  destruict,  si  que  il 
se  leva  tantost,  et  dist  paisiblement  : 
«  Frères,  Dieu  le  vous  pardoint.  Je  vous 
avoye  bien  dit  que  mes  meurs  n'estoient  pas 
convenables  aux  vostres.  Allés  doncques, 
et  selon  vos  meurs  querés  à  vous  ung  père, 
car,  après  ce,  vous  ne  me  povez  avoir.  » 
Et  adoncques  s'en  alla  au  lieu  où  il  habi- 
toit  seul,  et  là  flourit,  et  ses  signes 
coururent,  et  plusieurs  vindrent 
à  luy  et  firent  douze  mo- 
nastères. 


Commet  véronique  awoz^ 

rala  mtclmk  C^eDe  tu>Qvz  (aulueur  it^(ucm  pour 
0ii4nr  (empereur  toaip^fiett  9e(4me(êU[erie» 


De  la  Passion 

Nostre  Seigneur  Jesuchrist 

[Légende  de  Pilate.] 


ES  Juifs  li- 
vrèrent Je- 
suchrist à 
mortparen- 


vie,  Judas  par  avarice, 
Pylaieparpaour,pource 
appertient  il  avoir  delà 
pêne  que  Dieu  envoya  à 
iceulx  pour  la  desserte 
de  ce  péché.  Mais  de  la  pêne  et  de  la  nais- 
sance de  Judas,  tu  trouveras  en  la  légende 
sainct  Mathias;  de  la  peine  et  de  la  des- 
truction des  Juifz,  tu  trouveras  en  la  lé- 
gende de  sainct  Jacques  le  Mineur;  de  la 
peine  et  de  la  naissance  dePylate,  en  une 
histoire,  jaçoit  ce  qu'elle  soit  apocrife,  est 
il  leu  ainsi  : 

Il  fut  ung  roy,  Titus  par  nom,  qui  con- 
gneut  charnellement  la  fille  d'ung  munier 


54 

qui  avoit  nom  Atus,  et  la  fille  avoit  nom 
Pila,  et  eut  ung  filz  de  elle.  Et  celle  mère 
de  l'enfant  si  composa  ung  nom  du  nom 
de  son  père  et  de  elle,  et  le  mist  à  l'enfant, 
et  le  nomma  Pylate.  Et  quant  Pylate  eut 
troys  ans,  elle  l'envoya  au  roy,  et  le  roy 
avoit  ung  filz  de  la  rpyne  sa  femme,  qui 
estoit  de  l'âge  de  Pylate.  Et  quant  ces  en- 
fans  vindrent  aux  ans  de  discrétion,  ilz 
s'entrejouoyent  ensemble  à  esbatre  à  la 
fronde,  à  la  paulme,  et  à  moult  d'autres 
faictz.  Mais  ainsi  comme  le  filz  légitime 
si  estoit  plus  noble  par  lignage,  aussi  es- 
toit  il  trouvé  plus  noble  en  tous  lieux,  et 
plus  convenable  en  toutes  manières  d'es- 
trif.  Et  pource  Pylate  fut  esmeu  d'envie  et 
de  douleur  amere  et  occist  ouvertement 
son  frère.  Et  quand  le  roy  le  sceut,  il  as- 
sembla ses  gens,  et  fut  forment  doulent, 
et  enquist  que  Ton  feroit  du  filz  homicide 
et  tresmauvais  ?  Et  tous  dirent  que  il  estoit 
coulpable  de  mort.  Et  adoncques  le  roy 
se  revint  à  luy  et  ne  voulut  pas  doubler 
iniquité,  mais  l'envoya  en  ostage  pour  le 
treu  que  l'on  devoit  chascun  an  aux  Rom- 
mains. 

Et,  en  ce  temps,  estoit  à  Romme  le  filz 
d'ung  roy  de  France  que  le  roy  avoit 
envoyé  pour  les  treuz.  Et  Pylate  s'acom- 

paigna  i\  luy.  Et  quant  il  veit  qu'il  le  sur- 
montoit  de  meurs  et  de  saigesse,  il  fut 
aguillonné  d'envye,  et  Toccist.  Et  quant 
les  Rom  main  s  enquirent  que  l'on  feroit  de 
luy,  aucuns  dirent  :  «  Celluy  qui  a  tué 
son  frère  et  occis  celluy  qui  estoit  en 
ostage,  se  il  vit,  il  sera  encores  proufitable 
au  commun  de  Romme.  »  Et  donc  dirent 
les  Rommains  :  «  Cestuy  est  coulpablede 
mort.  Envoyons  le  en  l'isle  de  Ponthos, 
à  ces  gens  qui  ne  souffrent  nul  juge,  et 
soit  fait  juge  d'eulx,  pour  sçavoir  se  par 
aucune  adventure,  il  pourroit  oster  la 
cruaulté  d'eulx,  et  s'il  ne  peut,  si  souffre 
ce  qu'il  a  desservy.  »  Et  adoncques  Pylate 
fut  envoyé  juge  à  celle  gent  cruelle  qui 
occisoit  ses  jiiges.  Et  sçavoit  bien  où  il 
estoit  envoyé  et  comme  sa  vie  estoit  en 
doubte  :  si  considéra  à  garder  sa  vie.  Tant 
par  promesses  comme  par  dons  et  par 
menaces  et  par  tourmens,  il  soubmist  les 
gens  à  luy.  Et  pource  qu'il  avoit  esté 
vainqueur  de  si  dure  gent,  il  fut  nommé 
de  ceste  isle  Ponce  Pylate. 

Herodes,  adoncques  roy,  ouyt  la  sagesse 
de  celluy  homme,  et  s'esjouyt  de  ses 
maulvaistiés,  si  que  luy  qui  estoit  maul- 
vais,  le  admonnesta  à  venir  à  soy  par  dons 
et  par  promesses,  et  luy  donna  sa  puis- 

sance  sur  Judée  et  sur  Hierusalem.  Et 
quant  il  eut  assemblé  pecune  sans  nombre, 
si  s'en  alla  à  Romme,  sans  que  Herode  en 
sceut  riens,  et  offrit  très  grant  pecune  qu'il 
tenoit  de  Herode  à  Tiberien  empereur  et 
impetra  de  luy  pardon.  Et  pour  ceste  cause 
furent  faictz  ennemys  Pilate  et  Herode 
jusques  au  temps  de  la  passion  de  Nostre 
Seigneur  Jesucrist,  et  Pylate,  au  temps  de 
Nostre  Seigneur,  reconcilia  à  soy  Herode 
pource  qu'il  envoya  Nostre  Seigneur  à 
luy. 

Et  après  ce,  quant  Pilate  eut  baillé  aux 
Juifz  Nostre  Seigneur  à  crucifier,  il  se 
doubta  que  Tiberien  empereur  ne  fust 
courroucé  de  ce  qu'il  avoit  livré  le  sang 
innocent  :  si  envoya  à  Tiberien  ung  sien 
amy  pour  luy  excuser.  Et  entre  temps  Ti- 
berien fut  malade  d'une  tresgriefve  mala- 
die. Si  luy  fut  dit  que  ung  médecin  estoit 
en  Hierusalem  qui  curoit  toutes  maladies 
par  sa  seule  parolle  (et  ne  sçavoit  pas  que 
Pylate  et  les  Juifz  l'eussent  occis).  Et 
doncques  il  distàVolusien,  son  prevost  : 
«  Va  tost  aux  parties  de  oultre  mer,  et  dis 
à  Pylate  qu'il  m'envoye  ce  médecin  pour 
me  rendre  ma  première  santé.  »  Et  quant 
celluy  vint  à  Pylate,  il  luy  dist  ce  mande- 
ment de  l'empereur  dont  Pylate  fut  espo- 

vanté  et    demanda  dilation  de  quatorze 
jours. 

En  celle  espace,  Volusien  trouva  une 
dame  qui  avoit  esté  familière  de  Jesucrist, 
Véronique  par  nom,  et  luy  demanda  où 
Jesucrist  pourroit  estre  trouvé.  Et  elle  dist  : 
«  Las!  il  estoit  mon  Seigneur  et  mon 
Dieu.  Et  Pylate  à  qui  il  fut  baillé  par 
envie,  le  condemna  et  commanda  estre 
crucifié.  » 

Et  celluy  Volusien  fut  moult  doulent, 
et  dist  :  «  Je  me  dueil  forment  que  je  ne 
puys  accomplir  ce  que  mon  seigneur  m'a 
commandé.  »  Et  Véronique  luy  dist  : 
«  Quand  mon  Seigneur  alloit  çà  et  là 
preschant,  j'estoye  moult  envis  que  je 
n'eusse  sa  présence.  Et  pource  je  vouloye 
faire  paindre  une  ymage  qui  fust  faite  en 
sa  figure,  si  que  quant  je  ne  seroye  en  sa 
présence,  l'ymage  me  donneroit  confort. 
Et  si  comme  je  portoye  ung  drap  au  paintre, 
Nostre  Seigneur  Jesucrist  m'encontra  et 
me  demanda  où  je  alloye.  Et  quand  je  luy 
eus  dit  la  cause,  il  demanda  le  drap,  et 
le  me  rendit  semblable  à  sa  honnorable 
face  tout  figuré.  Et  si  ton  maistre  regarde 
dévotement  ceste  figure,  tantost  il  sera 
guéri.  »  Et  celluy  demanda  :  «  Celle  ymage 
est  elle  à  vendre  pour  or  ne  pour  argent?  » 

Et  celle  dist  :  «  Que  non  pas,  mais  est  à 
veoir  seulement  par  bonne  dévotion  de 
couraige.  Et  iray  avec  toy  et  porteray  à 
l'Empereur  l'ymaige  à  veoir  et  puis  m'en 
retourneray.  »  Etadoncques  vintVolusien 
à  Romme,  et  dit  à  Tiberien  :  «  Jesucrist 
que  tu  avoyes  longuement  désiré  à  veoir, 
et  Pylate  et  les  Juifz  l'ont  livré  à  mort 
sans  cause  et  pendu  par  envie  au  gibet  de 
la  croix.  Et  une  dame  si  est  venue  avec 
moy,  qui  apporte  une  ymaige  de  celluy 
Jesucrist  :  et  se  tu  la  regardes  dévotement, 
tu  auras  tantost  le  bénéfice  de  ta  santé.  >> 
Et  adoncques  l'Empereur  fist  estendre  en 
la  voye  drap  de  soye,  et  se  fist  présenter 
à  celle  ymaige.  Et  tantost  comme  il  eut 
regardé,  il  eut  sa  première  santé. 

Et  lors,  pource,  Pylate  fut  prins  par  le 
commandement  de  l'Empereur  et  fut 
amené  à  Romme.  Et  lors,  quand  l'Empe- 
reur eut  ouy  que  Pylate  estoit  venu,  il 
fut  rempli  contre  luy  de  trop  grande  for- 
cennerie,  et  le  fist  amener  à  luy.  Et  Pylate 
avoit  apporté  avec  luy  la  robe  de  Nostre 
Seigneur  qui  estoit  sans  couture,  et  la 
portoit  vestue  devant  l'Empereur.  Et  tan- 
tost comme  l'Empereur  le  veit,  il  osta 
toute  sa  felonnie  et  se  leva  contre  luy,  et 
ne  peut  oncques  parler  à  luy  durement  en 

nulle  chose.  Et  luy  qui  estoit  en  l'absence 
dePylate  si  espoventable  et  si  cruel,  estoit 
trouvé  en  la  présence  de  luy  débonnaire 
et  en  bonne  manière.  Ht  tantost,  comme 
il  luy  eusl  donné  congié,  il  s'eschaufla 
contre  luy  horriblement,  et  se  clamoit 
maleureux  pour  ce  qu'il  ne  luy  avoit  pas 
monstre  sa  forcennerie  qu'il  avoit  au  cueur. 
Si  le  fist  tantost  rappeler,  et  juroit  et  disoit 
qu'il  estoit  filz  de  mort,  et  que  ce  n'estoit 
pas  bien  qu'il  vivoit  sur  terre.  Et  quand  il 
revint,  il  le  resalua  tantost,  et  osta  vers 
luy  toute  sa  cruaulté.  Et  tous  s'esmerveil- 
lerent,  et  luy  mesmes  s'esmerveilla.  Et 
s'eschaufloit  ainsi  contre  Pilate  quant  il 
n'y  estoit,  et  quant  il  le  voyoit,  il  ne  luy 
povoit  rien  dire  asprement.  En  la  parfin, 
par  la  voulenté  de  Dieu,  ou  par  adventure 
à  l'admonnestement  de  aucun  bon  crestien, 
il  luy  fist  despouiller  ceste  robe,  et  tantost 
il  print  contre  luy  ceste  mesme  cruaulté 
de  couraige.  Et  si  comme  l'Empereur  s'es- 
merveilloit  forment  de  celle  robe,  il  luy 
fut  dit  qu'elle  avoit  esté  à  Nostre  Seigneur 
Jesucrist.  Et  lors  l'Empereur  commanda 
que  Pilate  fust  mis  en  chartre  tant  qu'il 
eust  ordonné  par  le  conseil  des  saiges 
qu'il  en  appartiendroit  à  faire.  Et  donc  fut 
la  sentence  donnée  contre  Pylate,  qu'il 

seroit  condemnéà  treslaide  mort.  Et  quant 
Pylate  ouyt  ceste  chose,  il  se  occist  de  son 
propre  cousteau,  et  par  celle  mort  finit  sa 
vie.  Et  quant  l'Empereur  le  sceut,  il  dist  : 
«  Vrayment  il  est  mort  de  treslaide  mort, 
quand  sa  propre  main  ne  l'a  pas  espar- 
gné.  » 

Et  donc  fut  lyé  à  une  grande  pierre  et 
getté  au  fleuve  du  Tibre.  Et  adoncques  les 
maulvais  esperitz  s'esjouyrent  du  maul- 
vais,  et  le  prenoyent,  et  le  portoyent, 
maintenant  en  l'eaue,  maintenant  en  l'air. 
Etesmovoyent  merveilleusement  les  undes 
des  eaues  et  engendroyent  fouldres,  tem- 
pestes,et  tonnoirres  et  pluyes  en  l'air  hor- 
riblement, si  que  tous  estoyent  tenus  de 

paour    treshorrible.    Pour    laquelle 

chose  les  Rommains   Tosterent 

du  Tibre  et  le  portèrent  à 

Vienne,  et  le  getterent 

au  Rosne. 


Légende  de  saincte  Marie 
égyptienne. 


ARiE égyptienne  qui 
fut  appelée  péche- 
resse mena  tres- 
estroicte  vie  quarante  sept 
ans  au  désert.  Et,  estant 
en  ce  désert,  ung  abbé,  qui 
avoit  nom  Zozimas,  si 
passa  le  fleuve  Jourdain. 
Et  si  comme  il  alloit  par- 
my  cegrant  désert  pour  sçavoir  s'il  trouve- 
roit  par  adventure  aucun  sainct  père,  si  veit 
aller  par  le  désert  une  créature  toute  nue, 
et  le  corps  noir  et  bruslé  par  l'ardeur  du  so- 
liel,  et  estoit Marie  égyptienne.  Et,  tantost 
comme  elle  le  veit,  elle  commença  à  fuyr. 
Et  Zozimas  commença  à  courre  hastive- 
ment  après.  Et  lors  dit  elle:  «  Père  Zozi- 
mas, pourquoy  me  poursuys  tu  ?  Pardonne 
moy,  car  je  ne  me  ose  monstrer  devers  toy, 
ne  ma  face  tourner,  car  je  suys  une  femme 

toute  nue.  Mais  baille  moy  ton  mantel,  si 
que  je  m'en  couvre,  et  te  puisse  veoir 
sans  vergoigne.  »  Et  quand  il  se  ouyt  nom- 
mer, lors  fut  moult  esbahy,  et  luy  bailla 
son  mantel,  et  se  mist  à  deux  genoulx  à 
terre,  et  la  pria  qu'elle  le  benist.  Et  elle 
luy  dist  :  «  Il  appartient  mieux  à  toy,  qui 
est  aorné  de  dignité  de  prestre.  »  Et  quand 
il  ouyt  qu'elle  sçavoit  le  nom  et  la  dignité 
de  luy,  il  s'esmerveilla  plus  encores,  et  la 
pria  de  rechief  plus  curieusement  qu'elle 
le  benist.  Et  lors  elle  dist  :  «  Benoist  soit 
Dieu  rédempteur  de  noz  âmes.  »  Et  si 
comme  elle  avoit  les  mains  estendues  au 
ciel,  et  elle  prioit,  le  vieil  homme  veit 
qu'elle  fut  levée  de  terre  par  la  mesure 
d'une  couldée  de  hault.  Et  lors  commença 
à  doubter  que  ce  ne  fust  ung  esperit,  et 
faignit  à  faire  oraison.  Et  celle  luy  dist  : 
ce  Dieu  le  te  pardoint  :  tu  as  cuidé  que  je, 
vile  pécheresse,  fusse  ung  malin  esperit.  » 
Et  lors  la  conjura  il  de  par  Nostre  Sei- 
gneur Jesucrist,  qu'elle  luy  dist  toute  sa 
condition.  Et  elle  luy  respondit  :  «  Père, 
pardonne  le  moy,  car  si  je  te  disoye  mon 
estât,  tu  t'en  fuiroys  de  moy,  tout  espo- 
venté,  ainsi  comme  d'ung  serpent.  Et  tes 
oreilles  seroientconchiées  de  mes  paroUes, 
et   l'air  seroit  honny  de  mes  ordures.  » 

Lors  dist  elle  à  celluy  qui  se  hastoit 
forment  :  «  Je  suys  née  d'Egypte.  Et  au 
douxiesme  an  de  mon  eage,  je  m'en  vins 
en  Alexandrie,  et  me  mis  dix  et  sept  ans 
à  commune  luxure,  et  ne  me  desniay 
oncques  à  nul.  Et  si  comme  les  hommes 
de  ceste  région  se  misrent  en  la  voye 
pour  aller  en  Hierusalem  pour  adourer  la 
saincte  Croix,  je  priay  les  mariniers  qui 
les  menoyent,  qu'ilz  me  laissassent  entrer 
avecques  eulx.  Et  quand  ilz  me  deman- 
dèrent le  loyer  de  moy  porter,  je  leur  dis  : 
a  Frères,  je  n'ay  que  donner  pour  le  por- 
tage, mais  prenés  mon  corps  pour  vostre 
loyer.  «  Et  ainsi  me  prindrent,  et  firent 
leur  voulenté.  Et  quand  nous  venismes  en 
Hierusalem,  et  je  fus  venue  avecques  les 
autres  aux  portes  de  l'église  pour  adou- 
rer la  Croix,  soubdainement  et  sans  riens 
veoir,  je  fus  Refusée  à  entrer  dedans,  et 
n'y  peuz  pas  entrer.  Et  si  alloye  par  plu- 
sieurs foys  à  l'uycel  de  la  porte,  et  y  es- 
toye  boutée  arrière  ;  et  tous  les  autres 
avoyent  entrée  franchement,  et  ne  trou- 
voyent  empeschement  nul.  Lors  je  regarde 
en  moymesmes,  et  me  pense  que  ce  m'es- 
toit  advenu  pour  la  maulvaistié  de  mes 
péchés  :  et  commençay  à  batre  mon  corps 
de  mes  mains,   et  espandre   larmes  très- 

ameres,  et  à  souspirer  tresgriefvement.  Et 
adoncques  regarday  au  portai,  et  veis  une 
ymage  de  la  benoiste  Vierge  Marie  mère 
de  Jesucrist.  Adoncques  la  commençay  à 
prier  trespiteusement  qu'elle  me  impe- 
trast  pardon  de  mes  péchés,  et  me  laissast 
entrer  pour  adourer  la  saincte  Croix,  et 
luy  promis  de  renoncer  au  monde  et  re- 
maindre  en  chasteté  doresnavant.  Et  tan- 
tost,  comme  j  eu  fait  ma  prière,  je  prins 
fiance  en  la  benoiste  Vierge  Marie,  etallay 
de  rechief  aux  portes  de  l'église,  et  entray 
dedans  sans  nul  empeschement.  Et  quand 
je  eu  adouré  tresdevotement  la  saincte 
Croix,  ung  homme  me  donna  troys  de- 
niers, desquelz  je  achetay  troys  pains. 
Lors  ouy  une  voix  qui  me  dist  :  Se  tu 
passes  le  fleuve  Jourdain,  tu  seras  saulvée. 
Lors  passay  le  fleuve  Jourdain,  et  vins  en 
ce  désert,  où  j'ay  esté  quarante  et  sept  ans 
sans  veoir  nul  homme.  Et  les  troys  pains 
que  je  apportay  avecques  moy  s'endur- 
cirent par  long  temps  et  meont  donné  souf- 
fisance  par  l'espace  de  quarante  et  sept  ans 
que  je  en  ay  mengé.  Mais  mes  vestemens 
sont  pieça  pourris.  Et  ay  esté  en  ce  désert 
moult  molestée  des  tentations  de  la  chair 
dix  et  sept  ans,  mais,  par  la  grâce  de  Dieu, 
je  les  ay  vaincues.  Maintenant  voicy  que 

je  l'ay  raconté  toutes  mes  œuvres,  et  jeté 
prie  que  tu  faces  prière  à  Dieu  pour  moy.  » 
Lors  rhomme  ancien  se  mist  à  terre,  et 
benist  Nostre  Seigneur  Jesucrist  en  sa 
chamberiere. 

Lors  dist  elle  :  «  Je  te  prie  que,  le  jour 
de  la  Cène  de  Nostre  Seigneur,  tu  reviennes 
au  fleuve  de  Jourdain,  et  que  tu  apportes 
avecques  toy  le  corps  de  Nostre  Seigneur. 
Et  je  iray  à  rencontre  de  toy,  et  recevray 
le  sainct  corps  de  ta  main,  car  despuys  le 
jour  que  je  vins  icy,  je  ne  receu  la  com- 
munion de  Nostre  Seigneur.  ))Et  lors  l'an- 
cien homme  retourna  à  son  monastère.  Et 
quant  Tan  fut  passé,  et  le  jour  de  la  Cène 
vint,  il  print  le  corps  de  Nostre  Seigneur, 
et  vint  jusquesàla  rive  du  fleuve  de  Jour- 
dain. Et  veit  celle  femme  qui  estoit  sur 
l'autre  rive  :  et  elle  fist  le  signe  de  la  croix, 
et  vint  par  dessus  l'eaue  à  l'homme  ancien. 
Et  quant  il  veit  ce,  il  se  esbahit  et  se  age- 
nouilla humblement  aux  piedz  d'icelle,  et 
elle  luy  dist  :  «  Garde  que  tu  ne  le  fasses 
jamais,  car  tu  as  les  sacremens  de  Nostre 
Seigneur  avecques  toy,  et  si  resplandis  par 
dignité  de  prestrise.  Mais  je  te  prie  que, 
l'autre  année,  tu  daignes  retourner  à  moy.  » 
Et  quant  elle  eut  receu  le  sacrement,  elle 
fit  le  signe  de  la  croix,  et  retourna  arrière 

par  dessus  Teaue  au  désert,  et  l'ancien 
homme  s'en  retourna  à  son  monastère.  Et, 
l'année  ensuyvant,  il  revint  au  lieu  où  il 
avoit  parlé  à  elle  et  trouva  qu'elle  estoit 
morte. 

Et  lors  commença  à  plourer,  et  ne  l'osa 
atoucher,  mais  dist  à  soymesmes  :  «  Je 
vouldroys  ensevelir  ce  sainct  corps,  mais 
je  doubte  qu'il  ne  luy  despleust.  »  Et  si 
comme  il  pensoit  ce,  il  veit  de  costé  son 
chief  telles  lettres  escriptes  dedans  la  terre 
qui  contenoyent  ainsi  :  «  Zozimas,  ense- 
velis le  corps  de  Marie,  et  rens  à  la  terre 
sa  pouldre.  Et  prie  pour  moy  Nostre  Sei- 
gneur, par  le  commandement  duquel  j'ay 
laissé  le  monde  en  la  seconde  kalende 
d'Avril.  »  Et  lors  sceut  l'ancien  homme 
pour  certain  que,  tantost  comme  elle  eut 
receu  son  sacrement,  et  elle  fut  retournée 
au  désert,  elle  finit  là  sa  vie.  Et  Zozimas 
estoit  à  grant  peine  allé  en  ce  lieu  parmy 
le  désert  par  trente  journées,  et  elle  re- 
tourna en  une  seule  heure,  et  finit  sa  vie 
en  Nostre  Seigneur.  Et  lors,  comme  l'an- 
cien homme  fouissoit  la  terre,  et  ne  povoit 
plus,  il  veit  ung  lion  debonnairement 
venir  à  luy,  et  luy  dist  :  «  Geste  saincte  a 
commandé  son  corps  ensevelir,  et  je  ne 
puis  fouyr   la  terre,  car  je  suis  viel,   ne 

aussi  je  n'ay  convenable  ferrement  à  ça 
faire.  Toy  doncques,  fouys  la  terre,  et  grate 
tant,  si  que  nous  puissions  ensevelir  son 
sainct  corps.  »  Et  lors  commença  le  lyon 
à  fouyr,  et  fist  une  convenable  fosse.  Et 
quant  il  la  eut  parfaicte,  et  elle  y  fut 
mise,  le  lyon  s'en  alla  comme  ung  débon- 
naire aignel.Et  le  bon  homme  vint  en  son 
monastère,  glorifiant  Nostre  Seigneur 
Jesucrist,et  misten  son  escript  la  vie  et  la 
pénitence  d'icelle  et  la  publia  partout. 

t€qm9ti€fainctt  marie  rgipriftie. 


I 


(fZcgfnoc  9cfamr0co:ge* 


Légende  de  sainct  George, 


^  des  Capadoci- 
ens.  Et  vint  une  foys 
en  la  province  de  Libie, 
en  la  cité  de  Silène. 
Et  delez  celle  cité  es- 
toit  un  estang  auquel 
il  y  avoit  ung  dragon  qui  se  tapissoit 
là.  Et  ce  dragon  av^oit  maintes  foys 
chassé  le  peuple  qui  alloit  armé  contre 
luy,  et  venoit  aux  murs  de  la  cité,  et  tuoit 
par  son  souffler  tous  ceux  qu'il  trouvoit. 
Pour  laquelle  chose  les  gens  de  la  cité 
furent  contrains,  et  luy  donnoientchascun 
jour  deux  brebis  pour  apaiser  son  ire  ;  car, 
quant  il  ne  les  avoit,  il  assailloit  la  cité 
qu'il  corrompoit  Fair  par  son  souffler,  si 
que  plusieurs  en  mouroient.  Et  lors  luy 
donnèrent  tant  que  les  bestes  estoyent  à 
bien  peu  faillies,  et  mesmement  qu'ilz  ne 
peurent  avoir  nulles  herbes  pour  les  bestes. 
Et  doncques  eurent  conseil  entre  eulx,  et 

luy  donnèrent  chascun  jour  ung  homme 
et  une  beste,  tant  qu'ilz  donnoient  par  sors 
enfans,  filz  et  filles,  et  que  le  sort  n'espar- 
gnoit  nul,  mais  estoient  tous  les  enfans  de 
ce  peuple  gastez.  Si  que  une  foys  fut  esleu 
par  sort  et  jugé  à  donner  au  dragon  la 
fille  du  roy;  et  donc  le  roy  fut  espovanté, 
et  dist  :  «  Prenez  mon  or  et  mon  argent, 
et  la  moistié  de  mon  royaulme  et  me  lais- 
sés ma  fille,  qu'elle  ne  meure  en  telle 
manière.  «Auquel  le  peuple  respondit  par 
grant  forcennerie  :  «  O  toy,  Roy,  tu  as 
faict  cest  edict,  et  maintenant  tous  noz 
enfans  sont  mortz,  et  tu  veulx  espargner 
ta  fille  !  Se  tu  n'acomplis  de  ta  fille  ce 
que  tu  as  ordonné  des  autres,  nous  te 
arderons,  toy  et  ta  maison.  »  Et  quand  le 
roy  veit  ce,  il  commença  à  plourer  sa  fille, 
et  dist  :  «  Las  !  ma  chiere  fille,  que 
feray-je  de  toy  et  que  dirayje?  car  je  ne 
verray  plus  jamais  tes  nopces.  »  Lors  se 
tourna  au  peuple  et  dist  :  «  Je  vous  prie 
que  vous  me  donnés  espace  de  huyt  jours 
à  plourer  ma  fille.  »  Et  quant  le  luy  eut 
octroyé,  en  la  fin  de  ces  huyt  jours,  le 
peuple  retourna  à  luy  à  grant  forcennerie, 
en  disant  :  «  Pourquoy  pers  tu  tout  ton 
peuple  pour  ta  fille?  Et  nous  mourrons 
tous  par  ce  dragon.  »  Et  lors  le  roy  veit 

qu'il  ne  pouvoit  délivrer  sa  fille  :  si  la  fist 
vestirde  royaulx  vestemens,  et  Tembrassa, 
et  dist  en  pleurant  :  «  Las!  ma  treschiere 
fille,  je  cuydoye  avoir  de  toy  royale  lignée, 
et  tu  vas  pour  estre  dévorée  du  dragon  ! 
Las  !  treschiere  fille,  je  esperoye  à  inviter 
mes  princes  à  tes  nopces,  et  que  tu  fusses 
aornée  de  royaulx  vestemens  et  de  pierres 
précieuses,  et  d'avoir  timbres,  tabours  et 
orgues,  et  tu  t'en  vas  estre  dévorée  du  dra- 
gon. »  Et  lors  la  baisa,  et  la  laissa  aller, 
disant  :  «  Par  ma  voulenté,  fille,  fusse  je 
mort  avant  que  toy,  que  je  te  perdisse 
ainsi  !  »  Et  lors,  elle  se  mist  aux  piedz  de 
son  père,  et  requist  sa  bénédiction,  et  il  la 
luy  donna  en  plourant.  Et  adoncques  elle 
s'en  alla  au  lac. 

Et  quant  le  benoist  George,  qui  passoit 
par  là,  la  voit  plourant,  il  luy  demanda 
qu'elle  avoit,  et  elle  luy  dist  :  «  Beau  jou- 
vencel,  chevauchehastivement,  ett'en  fuys, 
que  tu  ne  périsses  avec  moy.  »  Et  George 
luy  dist  :  «  Ne  te  doubtes,  fille,  mais  ditz 
moy  que  tu  attens  icy,  et  que  tout  ce 
peuple  regarde?  »  Et  elle  luy  dist  :  a  Bon 
jouvenceau,  si  comme  je  voy,  tu  es  de 
grant  cueur  noble.  Mais  pourquoy  desires 
tu  mourir  avec  moy?  Va  t'en  hastive- 
ment.  »  Et  George  luy  dist  :  «  Je  ne  me 

partiray  d'icy  devant  que  tu  me  ayes  dit 
ce  que  tu  as.  »  Et  quant  elle  luy  eut  tout 
exposé,  George  luydist  :  «  Fille,  ne  doubtes, 
car  je  te  garderay  au  nom  de  Jesucrist.  » 
Et  elle  luy  dist  :  «  Bon  chevalier,  ne  te 
periz  pas  avec  moy;  il  me  souffist  se  je 
pery  seule,  car  tu  ne  me  pourras  ayder  ne 
délivrer,  mais  tu  periroys  avecques  moy.  » 
Et  si  comme  ilz  parloyent,  vecy  le  dragon 
qui  vint  et  leva  le  chief  de  l'eaue.  Lors 
dist  la  pucelle  en  tremblant  :  «  Fuy  toy, 
sire,  fuy  toy  hastivement.  »  Et  George 
monta  sur  son  cheval,  et  se  garnit  du  signe 
de  la  croix,  et  assaillit  hardiment  le  dra- 
gon qui  venoit  encontre  luy,  et  brandit 
forment  la  lance  et  se  recommanda  à  Dieu 
et  navra  le  dragon  et  le  getta  à  terre.  Et 
dist  à  la  fille  :  «  Gettes  luy  ta  sainture 
entour  le  col  et  ne  le  doubtes  en  rien, 
belle  fille.  )>  Et  quant  elle  eut  ce  fait,  le 
dragon  la  suyvit,  ainsi  comme  ung  tres- 
debonnaire  chien.  Et  lors,  quand  ilz  l'eurent 
mené  en  la  cité,  le  peuple  le  veit;  si  com- 
mença à  fouyr  parmontaignes  et  par  valées, 
et  disoyent  :  «  Las!  nous  sommes  tous 
perdus!  »  Et  lors  le  benoist  sainct  George 
leur  monstra  et  leur  dist  :  «  Ne  doubtes, 
car  Nostre  Seigneur  m'a  envoyé  pour  vous 
délivrer  des  peines  de  ce  dragon.  Croyés 

en  Dieu  tant  seulement,  et  chascun  de 
vous  soit  baptisé,  et  jeocciray  ce  dragon.  » 
Lors  le  roy  et  tout  le  peuple  furent  bap- 
tisez. Et  donc  George  tyra  le  glaive  et  oc- 
cist  le  dragon  et  commanda  qu'il  fut  porté 
hors  de  la  cité.  Et  doncques  q uatre  paires  de 
beufz  le  menèrent  hors  en  ung  grand 
champ.  Et  doncques,  en  celluy  jour, 
furentbaptisésvingtmille  hommes,  excepté 
femmes  et  enfans.  Et  lors  le  roy,  en  l'hon- 
neur de  la  benoiste  Vierge  Marie  et  du 
benoist  George,  fit  faire  une  église  de  mer- 
veilleuse grandeur,  et  de  l'autel  d'icelle 
église,  il  sourt  une  fontaine  vive  qui  gue- 
rist  tous  malades  qui  en  beuvent.  Et  le 
roy  offrit  à  sainct  George  grant  pecune 
sans  nombre,  laquelle  il  refusa  de  prendre, 
et  commanda  qu'elle  fust  donnée  aux 
pouvres.  Et  adoncques  baisa  le  roy,  et  se 
partit  de  luy. 

En  ce  temps  estoyent  empereurs  Dio- 
clecien  et  Maximien.  Et  fut  si  grant  persé- 
cution de  crestiens  soubz  Dacien  prevost 
que,  en  ung  mois,  ilz  furent  douze  mille 
couronnez  par  martyre,  et  entre  tant  de 
tourmens  moult  de  crestiens  defailloyent 
et  sacrifioyent  aux  ydoles.  Et  quand 
George  le  veit,  il  fut  dolent  au  cueur,  et 
despartit  aux  povres  tout  ce  qu'il  avoit. 

Et  mist  hors  l'habit  de  chevalerie  et  ves- 
tit  habit  de  crestien,  et  saillit  au  milieu 
des  tyrans,  et  dist  :  «  Tous  les  dieux  des 
gens  sont  diables,  et  Nostre  Seigneur  fit 
les  cieulx.  »  Auquel  le  prevost  dist  :  «  Par 
quelle  presumpiion  oses  tu  appeler  noz 
dieux  diables  ?  dy  moy  dont  tu  es,  et 
comment  tu  as  nom  ?  »  Et  il  dit  :  «  Je  suis 
appelle  George,  et  suis  de  noble  lignage  de 
Capadoce,  et  suis  venu  en  Palestine  par 
la  volonté  de  Nostre  Seigneur,  et  ay  tout 
délaissé  affin  que  je  puisse  servir  franche- 
ment au  Dieu  du  ciel.  » 

Et  comme  le  prevost  ne  le  pouvoit 
incliner  à  soy,  il  le  commanda  estre  levé 
en  ung  tourment  qui  est  ainsi  comme 
une  croix  qui  est  fichée  par  les  deux 
bouts  en  terre,  qui  est  dit  eculée,  et  fut 
desrompu  aux  ongles  membre  à  membre. 
Et  luy  fist  mettre  aux  costés  brandons 
ardans,  tant  que  les  entrailles  luy  parois- 
soyent.  Et  commanda  que  les  playes 
fussent  arrosées  et  frottées  de  sel.  Et  en 
celle  mesme  nuyt,  Nostre  Seigneur  s'appa- 
rut à  George  et  le  conforta  doulcement. 
Et  quand  Dacien  veit  qu'il  ne  le  povoit 
surmonter,  il  commanda  que  le  benoist 
George  fust  mis  en  une  roue  garnie  tout  en- 
tour  de  glaives  tranchans.  Mais  tantost  la 

roue  fut  froissée  et  George  fut  trouvé  tout 
sain.Htadonc  le  prevost  fut  courroucé,  et 
commanda  qu'il    fust   getté  dedans   une 
chauldiere  plaine  de  plomb  fondu.  Lors 
George  fit  le  signe  de  la  croix,  et  entra 
dedans  et  par  la  vertu  de  Dieu,  il  y  estoit 
comme   en  ung   bain.  Et  quand  Dacien 
veit  ce,  il   prononça  telle  sentence,  que 
George  fust  trayné  par  toute    la  cité,  et 
puis  eust  lechief  detranché.  Et  adoncques 
George    pria  Nostre   Seigneur   que   qui- 
conque   requerroit   son    aide,  il   eut  sa 
requeste  exaulcée;  et  la  voix  divine  vint 
du  ciel  et  luy  dist  qu'il  seroit  faict  selon 
ce  qu'il  avoit  requis.  Et  quand  il  eut  son 
oraison  acomplie,  il  acomplit  son  martyre 
par  avoir  le  chef  couppé.  Et  ce  fut 
soubz  Dioclecien  et  Maximien, 
qui  commencèrent  environ 
l'an  de  Nostre  Seigneur 
deux   cens  quatre 
vingtz     et 
sept. 


^Zcscndc  9c  famct  alcjrien. 


Légende  de  sainct  Alexien. 


KTi^M^H  ^ut  fi Iz  de 
^^k^^  très  noble 
homme  Eufemien,  qui 
avoyt  soubz  luy  troys 
mille  jouvenceaulx 
ceincts  dé  ceintures 
d'or,  vestus  de  soye. 
Et  ledit  Eufemien  estoit  moult  piteux, 
et  chascun  jour  avoit  trois  tables  en  sa 
maison  :  pour  povres  orphelins,  pour 
pèlerins  et  pourvefves,  lesquelz  il  servoit 
noblement.  Et  à  l'heure  de  none,  il  prenoit 
viandes  avecques  les  religieux  en  la  paour 
de  Dieu.  El  sa  femme  qui  avoit  nom  Aglaé, 
estoit  de  ce  propoz  et  de  celle  religion. 

Et  si  comme  ilz  n'avoient  nul  filz,  tou- 
tesfoys  Nostre  Seigneur  leur  en  donna  ung 
par  leurs  prières,  et  adoncques  jurèrent, 
après  ce,  vivre  en  chasteté.  Et  Tenfant  fut 
mis  aux  ars  liberaulx  et  fut  ennobly  de 
tous  les  ars  de  philosophie,  et  vint  en  eage 
parcreu. 

Et  lors  luy  esleut  on  une  belle  pucelle 
de  la  maison  de  l'Empereur,  et  luy  fut 
donnée  à  femme.  Quand  la  nuyt  vint  qu'il 
fut  avecques  son  espouse  paisiblement  et 
en  secret,  adonc  le  jouvencel  commença  à 
enseigner  sa  femme  en  la  paour  de  Dieu, 
et  à  la  attraire  à  l'honneur  et  à  la  vertu 
de  virginité  :  si  luy  bailla  à  garder  son 
anneau  et  les  ornemens  qu'il  avoit  et  luy 
dist  :  «  Prenés  ces  choses,  et  les  gardés,  tant 
comme  à  Dieu  plaira.  Et  Nostre  Seigneur 
soit  avecques  nous.  » 

Et  après,  il  print  de  ses  biens,  et  se  mist 
secrètement  en  une  nef,  et  s'en  alla  en 
Laodice,  et  de  là  vint  en  la  cité  de  Edesse 
en  Syrie,  la  où  l'image  de  Nostre  Seigneur 
est  faicte  sans  nulle  œuvre  humaine.  Et 
quant  il  vint  là,  il  vendit  tout  ce  qu'il  y 
avoit  porté,  et  le  donna  aux  povres  :  si 
print  vilz  vestemens,  et  s'en  alla  seoir 
avecques  les  povres  au  portai  de  Teglise 
de  la  benoiste  Vierge  Marie  mère  de  Dieu. 
Et  des  aumosnes  qu'on  luy  donnoit,  il 
retenoit  ce  qui  luy  appartenoit,  l'autre,  il 
donnoit  aux  povres. 

Et  son  père  estoit  moult  triste  de  la 
despartie  de  son  filz,  si  envoya  messagiers 
par  tout  le  monde  pour  le  quérir  diligem- 
ment. Et  quand  aucuns  d'iceulx  vindrent 

en  la  cité  de  Edesse,  ilz  ne  le  congneurent 
pas, et  luydonnerent  aumosneavecquesles 
autres  povres.  Il  la  print,  et  rendit  grâces 
à  Dieu,  et  dist  :  a  Sire,  je  te  rens  grâces 
pource  que  tu  m'as  fait  recevoir  Taumosne 
de  mes  serviteurs.  »  Lors  retournèrent  les 
messagiers  et  vindrentau  père, et  luy  dirent 
qu'ilz  ne  le  povoient  trouver  en  nul  lieu. 

Et  la  mère,  dés  le  jour  qu'il  partit,  se 
mist  en  ung  sac  en  lieu  de  lit  sur  le  pa- 
vement, où  elle  plouroit  et  disoit  :  ce  Je 
reviendray  icy  tousjours  en  pleur,  tant  que 
je  auray  trouvé  mon  filz.  »  Et  son  espouse 
dist  au  père  de  son  mary  :  «  je  resteray 
avec  toy  seule  comme  torterelle,  tant 
que  je  oye  aucunes  bonnes  nouvelles  de 
mon  tresdoulx  et  aymé  espoux.  » 

Et  quand  Alexien  eut  esté  quinze  ans  en 
la  cité  dessusdicte  au  service  de  Dieu, 
l'image  de  la  benoiste  Vierge  Marie  dist  à 
celluy  qui  gardoit  l'église  :  «  Fais  entrer 
l'homme  de  Dieu  dedans,  car  il  est  bien 
digne  d'avoir  le  royaulme  des  cieulx,  et 
l'esperit  de  Dieu  se  repose  avecques  luy, 
car  son  oraison  monte  devant  Dieu,  ainsi 
comme  encens.  »  Et  lors,  quand  il  luy 
demanda  qu'il  estoit  et  qu'il  ne  le  con- 
gnoissoit  pas,  elle  luy  dist  :  «  C'est  celluy 
qui  se  siet  hors  en  l'atre.  »  Et  adonc  celluy 

yssit  hors  hastivement  et  mist  Alexien 
dedans  Téglise.  Et  quand  chascun  sceut  ce 
faict,  tous  le  honnorerent  :  si  fuyt  la  gloire 
humaine  et  se  partit  de  là  et  vint  à  Lao- 
dice  où  il  monta  en  une  nef.  Et  quand  il 
cuida  aller  en  Sicile,  la  nef,  par  la  vou- 
lenté  de  Dieu,  fut  grandement  déboutée 
des  vens,  et  vint  aux  portes  de  Rome.  Et 
quand  Alexien  veit  ce,  il  dist  :  «  Je  demou- 
reray  mescongneu  en  la  maison  de  mon 
père  et  ne  querray  autre.  »  Et  lors  ren- 
contra son  père  revenant  du  Palais,  envi- 
ronné de  grant  multitude  de  serviteurs. 
Et  lors  commença  à  crier  après  son  père, 
disant  :  a  Serviteur  de  Dieu,  commande 
que  je  soye  receu  en  ta  maison,  et  que  je 
soye  sustenté,  comme  pèlerin  et  estrange, 
des  miettes  de  ta  table,  si  que  Dieu  daigne 
avoir  pitié  du  tien  pèlerin.  »  Et  quand 
son  père  ouyt  ce,  il  commanda  qu'il  fust 
receu  pour  l'amour  de  son  filz,  et  luy 
bailla  lieu  en  sa  maison,  et  luy  establit 
viandedesa  table  etparsonpropreministre. 
Et  il  persévéra  en  oraisons,  et  amaigris- 
soit  son  corps  par  jeusnes  et  par  vigiles. 
Et  les  varlets  de  Thostel  se  mocquoyent 
moult  de  luy,  et  luygettoyent  moult  sou- 
vent les  laveures  sur  son  chef.  Et  il  estoit 
moult  pacient  à  tous,  tant  qu'il  demoura 

mescongneu  à  la  maison  de  son  père  dix 
huict  ans.  Et  lors,  quand  il  congneut  en 
esperit  que  le  temps  de  sa  fin  approchoit, 
il  requist  avoir  du  parchemin  et  de  l'encre, 
et  escripvit  par  ordre  toute  sa  vie. 

Et  ung  dimanche,  après  la  solennité  des 
messes,  unevoixducielvint,etdist:  a  Venez 
à  moy  vous  tous  qui  labourez  et  estes  char- 
gez et  je  vous  referay .  »  Et  quand  ilz  ouyrent 
ce,  ilz  furent  tous  espovantez,  et  cheurent 
tous  les  faces  contre  terre.  Et  lors  la  voix 
dist  :  «  Querez  l'homme  de  Dieu,  si  que  il 
prie  pour  Rome.  »  Et  ilz  le  quirent  et  ne 
le  trouvèrent  point.  Et  adonc  leur  fut  dit 
de  rechef  :  ce  Querez  le  en  la  maison  de 
Eufemien.  »  Et  lors  les  empereurs  Archa- 
dien  et  Honorien,  avecques  l'evesque  In- 
nocent, vindrent  en  la  maison  de  Eufe- 
mien, et  lors  le  ministre  de  Alexien  vint  à 
son  seigneur,  et  luy  dist  :  «  Gardez  que  ce 
ne  soit  nostre  pèlerin,  car  il  est  homme 
de  bonne  vie  et  de  grant  pacience.  »  Et 
adonc  courut  Eufemien  à  luy,  et  le  trouva 
mort.  Et  le  visage  de  luy  estoit  cler  comme 
ung  ange.  Et  lors  voulut  Eufemien  prendre 
l'escript  que  il  avoit  en  sa  main,  mais  il 
ne  le  peut  avoir.  Adonc  se  partit  de  là,  et 
le  dit  aux  empereurs  et  au  pape.  Et  ilz 
vindrent  à  luy  et  luy  dirent  :  a  Jaçoit  que 

nous  soyons  pécheurs,  toutesfoys  nous 
avons  le  gouvernement  du  royaulme,  et 
cestuy  a  la  cure  du  gouvernement  du 
peuple  comme  pasteur.  Donne  nous  l'es- 
cript,  si  que  nous  sçachions  qu'il  y  a  de- 
dans. »  Lors  le  pape  alla  et  print  l'escript  en 
sa  main,  et  tantost  il  le  luy  laissa  prendre, 
et  lors  le  fist  lire  devant  le  peuple.  Et 
quand  Eufemien  son  père  Touyt,  il  euttres- 
grant  paour  et  s'esbahit  et  fut  ainsi  comme 
mort,  si  perdit  toute  sa  force  et  cheut  à 
terre.  Et  quand  il  fut  retourné  à  soy,  il 
desrompit  ses  vestemens,  et  se  print  à  ar- 
racher ses  cheveuk  et  sa  barbe,  et  crioit  : 
«  Las  !  filz,  pourquoy  m'as  tu  tant  cour- 
roucé, et  m'as  fait  avoir  tant  de  pleurs  et 
tant  de  si  grans  douleurs  si  longtemps  ? 
Las!  chetif,  quand  je  te  voy  gésir  mort, 
toy  qui  estoyes  garde  de  ma  vieillesse,  et 
ne  parles  pointa  nous,  quelle  consolation 
pourray  je  avoir  doresnavant  ?  y> 

Et  quand  la  mère  de  luy  ouyt  ceste 
chose,  tout  ainsi  comme  une  lyonnesse 
rompt  ses  retz,  tout  ainsi  elle  rompit  ses 
vestemens.  Et  tiroit  ses  cheveulx,  et  levoit 
les  mains  au  ciel  pource  qu'elle  ne  povoit 
aller  au  corps  sainct  pour  la  grande  mul- 
titude des  gens.  Elle  crioyt,  disant  :  «  Ha! 
hommes,  donnez  moy  entrée,  que  je  voye 


89 

mon  filz,  le  confort  de  mon  ame,  qui  teta 
mes  mammelles.  »  Et  quant  elle  vint  au 
corps,  elle  se  coucha  dessus  et  crioyt  : 
«  Las!  trescher  filz,  la  lumière  de  mes 
yeulx,  pourquoy  as  tu  ce  faict?  Pourquoy 
nous  as  tu  esté  si  cruel?  tu  veis  ton  chetif 
père,  et  moy,  plourant,  et  tu  ne  te  mons- 
troyes  point  à  nous  !  Tes  serviteurs  te 
faisoyent  injures,  et  tu  le  supportoyes  !  » 
Sise  laissoitcheoiret  recheoir  sur  le  corps, 
et  puis  elle  estandoit  les  bras  sur  luy,  et 
crioyt:  «  Plourezavecques  moy,  vous  tous 
qui  estes  icy.  Las!  je  l'ay  eu  par  dix  et 
sept  ans  en  ma  maison,  et  je  ne  congnois- 
soye  pas  que  ce  fust  mon  seul  filz!  Las! 
qui  donnera  à  mes  yeulx  fontaines  de 
larmes?  si  que  je  ploure  nuyt  et  jour.  » 
Et  sa  femme,  qui  estoit  vestue  de  dueil, 
acourut,  disant  :  «  Helas  !  moy,  que  je  suis 
désolée  aujourd'huy,  et  en  estât  de  vefve! 
Las  !  je  n\v  que  j'ose  regarder,  ne  contre 
qui  je  lieve  mes  yeulx!  Ores  est  mon  mi- 
rouer  rompu,  et  mon  espérance  est  perie  ! 
Ores  est  commencée  ma  douleur  qui  ja- 
mais ne  périra  !  »  Et  quant  le  peuple  ouyt 
ces  choses,  il  ploura  tresfort. 

Adonc  le  pape  et  les  empereurs  mirent 
le  corps  en  une  bière  honnorable,  et  le 
menèrent  au  milieu  de  la  cité,  et  dirent 


90 

au  peuple  que  Thomme  de  Dieu  estoit 
trouvé,  et  celluy  que  toute  la  cité  queroit. 
Et  tous  alloyent  à  l'encontre  de  luy,  et 
quant  aucun  malade  touchoit  au  sainct 
corps,  il  estoit  tantost  guery  :  les  aveugles 
recevoyent  veue,  les  demoniacles  estoyent 
délivrés,  et  tous  malades,  de  quelconque 
maladie  que  ce  fut,  qui  touchoyent  au 
corps,  estoyent  guéris.  Et  lors  le  pape  et 
les  empereurs  qui  voyoient  tant  de  mer- 
veilles, commancerent  à  porter  la  bière 
entre  eulx,  si  que  ilz  fussent  sanctifiez 
d'icelluy  corps  :  et  lors  commandèrent  que 
on  gettast  parmy  les  places  grant  abon- 
dance d'or  et  d'argent,  affin  que  les  gens 
fussent  ententifz  à  cueillir  les  pecunes,  et 
laissassent  porter  le  corps  à  l'église.  Mais 
le  peuple  laissoit  la  pecune  et  venoyent  de 
plus  en  plus  à  toucher  le  sainct  corps.  Et 
ainsi  à  grant  peine  le  menèrent  ilz  jusques 
à  l'église  de  sainct  Boniface  martyr.  Et  là 
furent  sept  jours  es  louenges  de  Dieu  et 
firent  faire  ung  monument  d'or  et  de 
pierres  précieuses,  auquel  ilz  mirent  le 
corps  sainct.  Et  si  tresdoulce  odeur  yssit 
du  monument  qu'il  sembloit  à  tous  estre 
plein  de  précieux  oignemens.  Et  il  tres- 
passa  en  l'an  de  Nostre  Seigneur  trois  cent 
nouante  huict. 


Légende  de  saincte  Marguerite. 


ARGUERITE  fut  de 

la  cité  d'An- 
tioche,  fille 
deTheodosien,  ung  pa- 
triarche payen.  Geste 
fille  fut  baillée  à  nour- 
rice, et  quant  elle  fut 
en  l'âge  parcrue,  elle  fut 
baptisée.  Et  pource,  fut 
elle  forment  haye  de  son  père. 

Et,  ung  jour  qu'elle  avoit  jà  quinze  ans, 
et  qu'elle  gardoit  avecques  les  autres 
vierges  les  brebis  de  sa  nourrice,  le  pre- 
vost  Olibrius  passa  par  là  et  considéra  la 
beaulté  de  la  pucelle,  et  fut  tantost  esprins 
de  son  amour.  Et  tantost  envoya  tout  es- 
meu  ses  messagiers,  et  leur  dist  :  «  Allés 
et  la  prenés.  Et  se  elle  est  franche,  je  la 
prandray  à  femme,  et  se  elle  est  ancelle, 
j'en  feray  ma  concubine.  »  Et  quant  elle 
fut  présentée  devant  luy,  il  luy  enquist  de 
son  lignage,  et  de  son  nom,  et  de  sa  reli- 

gion.  Et  elle  respondit  qu'elle  estoit  noble 
de  lignage  et  avoit  nom  Marguerite  et  es- 
toit  de  la  religion  crestienne.  Et  le  pre- 
vost  luy  dist  :  «  Les  deux  premières  choses 
te  appartiennent  droictement,  car  tu  es 
amiable,  noble,  et  es  esprouvée  estre  la 
belle  Marguerite.  Mais  la  tierce  chose  ne 
te  appartient  pas,  que  toy,  pucelle  si  belle 
et  si  noble,  ayes  Dieu  crucifié.  »  Auquel 
elle  dist  :  «  Dont  sçais  tu  que  Dieu  est 
crucifié  ?  y>  Et  il  dist  :  «  Par  les  livres  des 
crestiens.  »  Auquel  Marguerite  dist  : 
«  Quelle  honte  est  ce  à  vous,  quant  vous 
lisez  la  peine  et  la  gloire  de  Luy,  que  vous 
croyez  l'une  chose,  et  desniés  l'autre?  »  Si 
comme  Marguerite  affermoit  que  de  son 
gré  II  avoit  esté  crucifié  pour  nostre  ré- 
demption, le  prevost  commanda  qu'elle 
fust  mise  en  chartre.  Et  le  jour  ensuyvant, 
il  la  fit  appeler  devant  soy,  et  luy  dist  : 
«  Vaine  et  vuyde  pucelle,  ayes  pitié  de  ta 
beaulté,  et  adore  noz  dieux.  »  Auquel  elle 
respondit  :  a  Je  adore  Celluy  par  qui  la 
terre  et  la  mer  doubtent,  et  les  vens  et 
toutes  créatures  craignent.  »  A  laquelle  le 
prevost  dist  :  «  Si  tu  ne  consens  à  moy, 
je  feray  desrompre  ton  corps.  »  Et  Mar- 
guerite luy  dist  :  a  Jesucrist  se  bailla  soy- 
mesmes  à  mort  pour  nous.  Et  pour  ce  ne 

doublé  je  pas  à  mourir  pour  luy.  *  Et 
adoncques  le  prevostcommanda  qu'elle  fust 
estandue  au  tourment  de  eculée,  et  qu'elle 
fust  si  forment  batue  que  le  sang  courut 
tout  ainsi  de  son  corps  comme  d'une  fon- 
taine trespure.  Et  ceulx  qui  là  estoyent 
plouroyent  et  disoyent  :  «  Marguerite, 
nous  te  plaignons  moult,  pource  que 
nous  voyons  si  laidement  desrompre  et 
destrancher  ton  corps  !  Ha  !  ha  !  quelle 
beaulté  tu  as  perdue  par  ta  mescreantise! 
Croyau  moins  orendroit,  si  que  tu  vives!  » 
Ausquelz  elle  dist  :  «  Ha  !  maulvais  con- 
seilliers,  partes  vous  en  d'icy  et  vous  en 
allez  :  ce  tourment  de  ma  chair  est  saul- 
vement  de  mon  ame.  »  Et  lors  elle  dist  au 
prevost  :  «  Chien  desvergondé  et  non  sou- 
lable,  tu  as  bien  puissance  en  la  chair, 
mais  Dieu  garde  l'ame.  »  Et  le  prevost 
couvroit  sa  face  de  son  mantel,  parce  qu'il 
ne  povoit  veoir  si  grant  effusion  de  sang. 
Et  après  ce,  il  la  fit  oster  et  enclorre  en  la 
chartre,  et  merveilleuse  resplendeur  y  vint. 
Et  quand  Marguerite  fut  en  la  chartre,  elle 
pria  Nostre  Seigneur  qu'il  luy  monstrast 
visiblement  celluy  qui  se  combatoit  à  elle. 
Et  lors  un  tresgrant  dragon  se  apparut  là  : 
il  luy  mist  la  bouche  sur  la  teste  et  la 
teste  et  la  langue  sur  les  piedz  et  l'englou- 

tist.  Elle  fit  le  signe  de  la  croix;  par  la 
vertu  de  la  croix,  le  dragon  creva  tantost, 
et  la  vierge  s'en  yssit  toute  saine. 

Et  lors  le  diable  de  rechef  vint  à  elle  et 
se  mua  en  forme  d'homme  pour  la  déce- 
voir. Et  quant  elle  le  veit,  elle  se  mist  en 
oraison.  Et  quant  elle  fut  levée,  le  diable 
vint  à  elle  et  la  print  par  la  main,  et  luy 
dist  :  ce  Cesse  toy  de  ma  personne  et  te 
souffise  ce  que  tu  as  fait.  »  Et  lors  elle  le 
print  par  les  cheveulx  et  le  getta  à  terre, 
et  luy  mist  le  pied  dextre  sur  la  cervel  et 
luy  dist  :  «  Estens  toy,  ennemy,  soubz  les 
piedz  d'une  pucelle.  »  Et  le  batoit.  Et  le 
diable  crioit  :  «  Ha!  benoiste  Marguerite, 
je  suis  surmonté!  Se  ung  jouvencel  me 
eust  batu,  ne  m'en  chausist,  mais  je  suis 
surmonté  d'une  pucelle  tendre,  et  pource 
me  doulé  je  plus,  quant  ton  père  et  ta 
mère  ont  esté  mesamys.  »  Lors  le  contrain- 
gnittant  qu'il  luy  dist  pourquoy  il  tentoit 
si  souvent  les  crestiens.  Car  il  respondit 
qu'il  avoit  naturelle  hayne  contre  les 
hommes  plains  de  vertus.  Et  encores  il 
dist  que  Salomon  avoit  encloz  en  ung 
vaissel  de  voirre  tresgrande  multitude  de 
diables.  Mais  après  sa  mort,  les  diables 
mettoyent  du  feu  hors  du  vaissel,  si  que 
les  hommes  cuiderent  qu'il  y  eust  un  grant 

trésor  :  si  rompirent  le  vaissel,  et  les  diables 
s*en  yssirent  et  emplirent  Tair.  Quant  il 
eut  ce  dit,  la  vierge  leva  son  pied  en  di- 
sant :  Fuyst'en,  chetif.  Et  le  diable  s'esva- 
nouyt.  Et  lors  fut  elle  seure,  car  qui  a 
vaincu  le  prince,  sansdoubte  il  peut  bien 
surmonter  le  ministre. 

Et  le  jour  ensuyvant,  le  peuple  s'assem- 
bla, et  elle  fut  présentée  au  juge.  Et  donc 
elle  ne  voulut  sacrifier  à  leurs  dieux.  Et  le 
corps  d'elle  fut  brullé  de  charbons  ardans, 
si  que  tous  s'esmerveilloyent  comment  si 
tendre  pucelle  povoit  souffrir  tant  de  tor- 
mens.  Et  après,  il  la  fit  lier  et  mettre  en 
ung  vaissel  plaind'eaue  bouillante,  si  que 
pour  le  changement  de  peines,  la  force  de 
la  douleur  creust.  Et  tantost  soubdaine- 
mentla  terre  trembla,  et  fit  tresfort  temps, 
et  la  vierge  en  yssit  sans  lésion.  Lors  cinq 
mille  hommes  creurent  en  Dieu,  et  furent 
décollez  pour  le  nom  de  Jesucrist. 

Et  lors  le  prevost  doubta  que  les  autres 
ne  se  convertissent,  et  fisthastivement  dé- 
coller la  benoiste  Marguerite.  Et  elle  re- 
quist  espace  de  prier  pour  elle  et  pour  ses 
persécuteurs,  et  pour  tous  ceulx  qui  fe- 
royent  mémoire  d'elle  et  la  reclameroyent 
dévotement.  Et  pria  moult  doulcement  et 
dist  que  quiconque  femme  qui  la  requer- 

7 


98 

mit  en  enfantement  qu'elle  mit  hors  sa 

lignée    sans    blessure,    et    demourast   la 

femme  toute  saine.  Et,  son  oraison  faicte, 

une  voix  vint  du  ciel,  et  dist  qu'elle  estoit 

ouye  et  entendue  en  ses  oraisons.  Et  dist 

au  decolleur  :  «  Frère,  prends  ton  glayve, 

et  fiers.  »  Et  alors  ferit  et  luy  osta  la 

teste  à  ung  coup,  et  ainsi  receut 

couronne  de  martyre.  Et  elle 

souffrit    mort    en     la 

kalende    tierce 

de   juillet. 


Légende  de  saincte  Christine, 


.„,. 


^blifïinC  fut  née  de  tres- 
nobles  parens, 
en  Tyr  d'Italie.  Et  la  mist  son 
père  en  une  tour  avec  douze 
chamberieres,  et  aussi  avoit 
avec  elle  les  dieux  d'or  et  d'ar- 
gent. Et  pource  qu'elle  estoit 
tresbelle,  elle  estoit  requise  de  plusieurs  à 
femme,  et  ses  parens  ne  la  vouloyent  oc- 
troyer, mais  vouloyent  qu'elle  demourast 
à  honnorer  les  dieux.  Mais  elle,  qui  estoit 
inspirée  du  Sainct  Esperit,  doubtoit  les  sa- 
crifices des  idoles,  et  mussoit  l'encens  de- 
quoy  on  sacrifioit  en  une  fenestre.  Etquand 
son  père  vint  une  fois  là,  ses  chamberieres 
luy  dirent  :  Ta  fille,  qui  est  nostre  dame,  ne 
veult  pas  sacrifier  aux  dieux,  et  dist  qu'elle 
est  crestienne.  Et  le  père  essayoit  de  Ta- 
traire  aux  sacrifices.  Auquel  elle  dist  :  «  Ne 
me  appelle  point  ta  fille,  mais  fille  de  cel- 
luy  à  qui  sacrifice  de  louenge  appartient 
car  je  offre  sacrifice  à  Dieu  du  ciel,  et  non 

pas  aux  dieux  mortelz.  »  Et  le  père  luy 
dist  :  «  Ma  fille,  ne  offre  pas  sacrifice  à 
ungdieu  tant  seulement,  que  les  autres  ne 
se  courroucent  à  toy.  »  Et  elle  dist  :  «  Tu 
es  non  sçavant  de  vérité  :  car  je  offre  sa- 
crifice au  Père,  au  Filz  et  au  Sainct  Espe- 
rit.  »  Et  le  père  luy  dist  :  «  Se  tu  adores 
troys,  pourquoy  ne  adores  tu  les  autres  ?  » 
Auquel  elle  dist  :  «  Les  troys  sont  une 
seule  deité.  »  Et  lors  le  père  s'en  partit. 

Et  Christine  brisa  tous  les  dieux,  et  don- 
na l'or  et  l'argent  aux  pauvres.  Et  lors  le 
père  retourna  pour  adorer  les  idoles,  mais 
il  ne  les  trouva  pas.  Et  les  chamberieres 
luy  dirent  ce  que  sa  fille  en  avoit  fait.  Et 
lors  la  commanda  à  despouiller  et  batre 
de  douze  hommes,  tant  qu'ilz  fussent  lassez. 
Lors  Cristine  dist  à  son  père  :  «  C'est  chose 
abhominable  et  sans  honneur  que  ceulx 
qui  me  battent  desfaillent  :  requiers  à  tes 
dieux  qu'ilz  leur  donnent  vertu  !  »  Et  lors 
commanda  qu'elle  fust  enchaînée  et  mise 
en  prison.  Et  quant  la  mère  de  la  vierge 
entendist  ceste  chose,  elle  desrompit  ses 
vestemens,  et  courut  en  la  chartre  ;  si  se 
laissa  cheoir  à  ses  piedz,  et  luy  dist  :  «  Ma 
fille  Christine,  la  lumière  de  mes  yeulx, 
ayes  pitié  de  moy.  »  Et  elle  luy  dist  : 
«  Pourquoy  me  appelles  tu  ta  fille  ?  Ne 

scés  tu  pasque  j'ay  le  nom  démon  Dieu?» 
Et  quand  elle  ne  peut  rien  faire,  elle  s'en 
retourna  à  son  mary  et  luy  dist  ce  que 
Christine  a  voit  res  pondu.  Et  lors  le  père 
commanda  qu'elle  fust  amenée  devant  luy 
en  jugement,  et  luy  dist  :  «  Sacrifies  à  noz 
dieux  ou  sinon,  tu  seras  tourmentée  de 
moult  tourmens  et  ne  seras  pas  appelée 
ma  fille.  »  Auquel  elle  dist  :  «  Tu  m'as  don- 
né grant  grâce,  car  tu  ne  me  appelleras 
plus  fille  de  diable,  car  qui  est  né  du 
diable  est  diable,  et  tu  es  père  deSathan.  » 
Et  lors  il  commanda  que  la  chair  luy  fust 
rasée  aux  ongles  et  que  ses  tendres 
membres  fussent  rompus.  Et  lors  Christine 
print  de  sa  chair  à  plain  poing,  si  la  getta 
à  son  père  et  luy  dist  :  «  Prens,  tyrant,  et 
menge  la  chair  que  tu  as  engendrée.  »  Et 
lors  le  père  la  mist  sur  une  roue,  et  puis 
mist  dessoubz  feu  et  huylle;  mais  une 
flamme  en  saillit  qui  occist  mille  et  cinq 
cens  personnes.  Et  son  pereattribuoit  tout 
ce  aux  ars  magiques,  si  la  fist  mettre  de 
rechef  en  la  chartre.  Et  commanda  à  ses 
serviteurs  que,  quand  il  seroit  nuyt,  ilz 
luy  missent  une  grande  pierre  au  col  et  la 
tresbuchassent  dedans  la  mer.  Et  quant  ilz 
eurentcefaict,tantostlesangeslaprindrent. 
Et  Jesucrist  descendit  à  icelle  et  la  baptisa 

en  la  meren  disant  :  «Je  te  baptise  au  nomde 
Dieu  mon  Père  et  au  nom  de  Jesucrist  son 
filz,  et  au  Saint-Esperit.  »  Et  puis  la  com- 
mistàMichelarchangequilaramenaàterre. 

Et  quant  son  père  l'ouyt,  il  se  ferit  au 
front,  et  dist  :  «  Par  quelz  maléfices  fais 
tu  telles  choses  ?  »  Et  adonc  elle  luy  res- 
pondit  :  a  Malheureux  que  tu  es,  j'ay  re- 
ceu  ceste  grâce  de  Jesucrist.  »  Et  lors  la  fist 
mettre  en  la  chartre,  et  dist  qu'elle  seroit 
décollée  au  matin.  Et  celle  nuyt  Urbain 
son  père  fut  trouvé  mort. 

Et  adonc  vint  après  luy  ung  juge  félon 
qui  avoit  nom  Dius,  lequel  fist  appareiller 
une  cuve  de  fer  et  mettre  dedans  huylle  et 
poix  résine.  Et  quant  tout  fut  ardant,  il 
fist  getter  Christine  dedans  et  fit  mouvoir 
la  cuve  à  quatre  hommes  pour  ainsi  la 
faire  périr.  Et  lors  Christine  loua  Nostre 
Seigneur  Jesucrist  pource  qu'elle  qui  avoit 
esté  regeneréede  nouveau,  il  vouloitqu'elle 
fust  bercée  comme  enfant  au  berceau.  Lors 
le  juge  luy  fit  raire  le  chef,  et  la  fit  mener 
toute  nue  jusques  au  temple  de  Apollon  ; 
et  là  elle  commanda  à  l'idole  qu'il  trebus- 
chast,  et  il  cheut  et  devint  pouldre.  Et 
quant  le  j  uge  l'ouyt,  il  eut  peur,  et  mourut. 

Et  à  cestuy  succéda  Julien  qui  fist 
embraserune  fournaise,  et  fist  getter  Chris- 

line dedans,  où  elle  fut  par  l'espace  de  cinq 
jours  chantant  avecques  les  anges,  puis 
s'en  yssit  sans  lésion.  Quant  Julien  con- 
gneut  ceste  chose,  il  tint  tout  à  enchante- 
ment, si  luy  laissa  aller  deux  couleuvres, 
deux  guivres  et  aussi  deux  aspides,  mais 
les  serpens  luy  lechoyent  les  piedz,  les 
aspides  luy  pendoyent  au  mammelles  sans 
mal  faire  et  les  couleuvres  couroyent  en- 
tour  son  col  et  lechoyent  sa  sueur.  Et  lors 
Julien  dist  à  son  enchanteur  :  «  N'es  tu 
pas  enchanteur?  Esmeuz  ces  bestes.  »  Et 
tantost,  comme  il  les  esmeut,  les  serpens 
firent  un  assault  contre  luy  et  l'occirent 
tantost.  Et  lors  Christine  commanda  aux 
serpens  qu'ilz  allassent  en  lieu  désert,  et 
ressuscita  l'homme  qui  estoit  mort.  Et 
adoncques  Julien  commanda  que  elle  eust 
les  mammelles  trenchées,  et  il  yssit  laict 
en  lieu  de  sang.  Et  puis  après  il  luy  fist 
trencher  la  langue,  mais  elle  ne  perdit 
oncques  pource  la  parolle,  mais  print  ce 
qui  luy  fut  trenché,  et  lors  le  getta  à  Ju- 
lien au  visage  et  luy  greva  tous  les  deux 
yeux.  Et  lors  fut  courroucé  Julien  et  luy 
tira  troys  sagettes  vers  le  cueur  et  une  au 
costé.  Et  quant  elle  fut  frappée,  elle  rendit 
l'esperit  à  Dieu,  environ  l'an  de  Nostre 
Seigneur  deux  cens  quatre  vingtz  et  sept, 
soubz  Dioclecien. 


Légende  du  glorieulx  martyr 
sainct  Christofle. 


I^nltofle  ^^'^^"^ 

"  "^^  neen  par 
lignage,  ei  fut  de  très- 
grant  stature  et  avoit  le 
visage  espovantable,  et 
si  avoit  douze  couldées 
de  long.  Et  si  comme 
l'on  dit  en  aucuns  gestes,  quant  il  estoit 
avecques  le  roy  des  Cananées,  il  luy  vint 
incontinent  en  pensée  que  le  greigneur 
prince  du  monde  seroit  quisde  luy,  et  que 
il  yroit  demourer  avecques  luy  et  il  luy 
obeyroit. 

Et  lors  vint  à  ung  tresgrant  roy,  duquel 
la  grand  renommée  générale  estoit  que 
c'estoit  le  greigneur  prince  du  monde.  Et 
quant  le  roy  le  veit,  il  le  receut  voulen- 
tiers  et  le  fit  demourer  avec  luy  en  la  court. 
Une  foys  advint  que  ung  jangleur  chantoit 
devant  le  roy  une  chanson  en  laquelle  il 

nommoit  souvent  le  diable.  Et  quant  le 
Roy  oyoit  nommer  le  Diable,  il  faisoit 
tantost  le  signe  de  la  croix,  car  il  estoit 
crestien.  Et  quand  Christofle  luy  veit  ce 
faire,  il  fut  tout  esmerveillé  quel  signe  ce 
povoit  estre,  et  pourquoy  il  le  faisoit,  et 
le  luy  demanda.  Et  pource  que  le  roy  ne 
le  luy  vouloit  dire,  il  dist  :  «  Se  tu  ne  me 
le  dis,  je  ne  demoureray  plus  avecques 
toy.  »  Et  lors  le  roy  luy  dist  :  «  Toutes 
les  fois  que  je  oye  nommer  le  diable,  je 
me  doubte  que  il  ne  preigne  puissance 
sur  moy,  et  que  il  me  nuyse,  et  je  faiz  ce 
signe.  »  Et  Christofle  luy  dist  :  «  Se  tu 
doubtes  que  le  diable  te  nuyse,  il  est 
doncques  plus  puissant  et  plus  grant  que 
toy.  Je  fus  doncques  deceu  de  mon  espé- 
rance, car  je  pensoye  avoir  le  plus  puis- 
sant du  monde,  mais  à  Dieu  te  commans, 
car  je  le  veulx  querre  pour  estre  mon  sei- 
gneur et  que  je  soyeson  serviteur.  »  Et  lors 
se  partit  de  ce  roy  et  se  hasta  de  querre  le 
diable. 

Et  si  comme  Christofle  alloit  parmy 
ung  grant  désert,  il  veit  une  grant  com- 
paignie  de  chevaliers  desquelz  ung  cheva- 
lier cruel  et  horrible  vint  à  luy  demander 
où  il  alloit.  Et  Christofle  luy  respondit  : 
ce  Je  voys  querre  le  diable  pour  estre  mon 

maisirc  et  seigneur.  »  1:1  le  diable  luy 
dist  :  «Je  suis  celluy  que  tu  quiers.  »  Et 
adoncques  Christofle  tust  joyeulx  et  se 
obligea  à  estre  son  serviteur  perpétuel. 
Lors,  si  comme  ilz  alloient  ensemble  par- 
my  ung  grant  chemin  commun,  ilz  trou- 
vèrent là  une  croix  dressée.  Et  tantost, 
comme  le  diable  veit  celle  croix,  il  fust  es- 
povanté  et  s'enfuyt,  et  laissa  la  voye  droicte 
et  mena  Christofle  par  ung  cruel  désert. 
Et  après  qu'ilz  eurent  passé  la  croix,  il  le 
mena  en  la  bonne  voye.  Et  quand  Chris- 
tofle veit  ce,  il  s'en  esmerveilla,  et  luy  de- 
manda pourquoy  il  doubtoit  tant  qu'il 
avoit  laissé  la  plaine  voye  et  estoit  allé 
par  si  aspre  désert;  et  il  ne  luy  vouloit 
dire  en  aucune  manière.  Et  Christofle  luy 
dist  :  «  Se  tu  ne  me  le  dis,  je  m'en  parti- 
ray  tantost  de  toy.  »  Pourquoy  le  diable 
fust  contrainct,  et  luy  dist  :  «  Ung  homme 
qui  est  dist  Crist  fut  pendu  en  la  croix, 
et  quand  je  voy  son  signe  je  m'enfuys.  » 
Auquel  Christofle  dist  :  a  Doncques  il  est 
plus  puissant  que  toy.  Et  je  travaille  en 
vain,  car  je  n'ay  pas  encores  trouvé  le 
greigneur.  Va  t'en  doncques!  Je  te  vueil 
laisser  et  querre  celluy  Crist.  » 

Et  quand  il  eut  longuement  quis  et  de- 
mandé qui  luy  enseigneroit  celluy  Crist, 

il  vint  à  la  parfin  à  ung  désert  à  ung  her- 
mite.  Et  celluy  luy  prescha  Jesucrist,  et  le 
introduyt  diligemment  en  la  foy,  et  luy 
dist  :  c(  Ce  roy  à  qui  tu  desires  servir,  re- 
quiert le  service  de  jeusner  souvent.  »  Et 
Christofle  luy  dist  :  «  Requiers  moy  autre 
chose,  car  ceste  je  ne  pourroye  faire.  »  Et 
l'hermite  luy  dist  :  «  Il  te  conviendra  donc 
veiller  et  faire  moult  oraisons.  »  Et  Chris- 
tofle luy  dist  :  «  Je  ne  sçay  que  ce  est,  je 
ne  pourroye  faire  telle  chose.  »  Lors  l'her- 
mite luy  dist  :  «  Sçais  tu  tel  fleuve?  »  Et 
Christofle  luy  dist  :  «  Moult  de  gens  y 
passent  qui  périssent.  »  Et  l'hermite  luy 
dist  :  «  Tu  es  de  noble  stature  et  fort  ver- 
tueux. Se  tu  demeures  delez  ce  fleuve  et 
tu  passoies  tous  les  gens,  ce  seroit  chose 
moult  agréable  à  Dieu.  Et  j'ay  espérance 
que  Celluy  que  tu  convoites  servir  se  ap- 
parestra  à  toy .  »  Et  Christofle  dist  :  «  Certes, 
je  puis  bien  faire  ce  service,  et  je  prometz 
que  je  leferay.  »  Doncques  Christofle  s'en 
alla  à  ce  fleuve,  et  fist  là  ung  habitacle  pour 
luy.  Et  portoit  une  perche  en  sa  main, 
qui  estoit  grande,  en  lieu  de  baston,  et  se 
appuyoiten  l'eaue  d'icelle,  et  portoit  toutes 
gens  oultre  sans  cesser,  et  le  fit  plusieurs 
jours.  Et  si  comme  il  dormoit  en  sa  mai- 
sonnette, il  ouyt  la  voix  d'ung  enfant  qui 

l'appelloit,  et  disoii  :  a  Christofle,  viens 
hors,  et  me  porte  oultre.  i>  Et  lors  s'es- 
veilla  et  yssit  hors,  mais  il  ne  trouva  ame. 
Et  quand  il  fut  retourné  en  sa  maison,  il 
ouyt  celle  mesme  voix,  et  il  courut  hors, 
et  ne  trouva  nul  homme.  La  tierce  foys, 
il  fut  appelle  et  vint  là,  et  il  trouva  ung 
petit  enfant  delez  la  rive  du  Jfleuvequi  luy 
pria  bonnement  qu'il  le  portast  oultre 
î'eaue.  Et  lors  Christofle  leva  Tenfant  sur 
ses  espaules  et  print  son  baston  et  entra 
au  fleuve  pour  passer  I'eaue  du  fleuve  qui 
s'enfloit  petit  à  petit  et  l'enfant  pesoit 
tresgriefvement  comme  plomb.  Et  de  tant 
comme  il  alloit  plus  avant,  de  tant  crois- 
soit  plus  I'eaue,  et  l'enfant  pesoit  plus 
fort  sur  ses  espaules,  si  que  Christofle 
avoit  moult  grant  angoisse  et  se  doubtoit 
forment  de  se  noyer.  Et  quant  il  fut  es- 
chappé  à  grant  peine  et  fut  passé  oultre, 
il  mist  l'enfant  à  la  rive  et  luy  dist  :  a  En- 
fant, tu  m  as  mis  en  grant  péril,  et  pesoyes 
tant  que  se  je  eusse  eu  tout  le  monde  sur 
moy,  je  sentisse  à  peine  greigneur  fais.  »  Et 
renfantrespondit:«Christofle,neteesmer- 
veille,car  tu  n'as  pas  tant  seulement  eu  tout 
le  monde  sur  toy,  mais  tu  as  porté  sur  tes  es- 
paules Celluy  qui  créa  tout  le  monde  !  Je 
suis  Crist,  ton  roy  à  qui  tu  sers  en  ceste 

œuvre.  Et  pour  que  tu  saches  que  je  dis 
vray,  quand  tu  seras  passé,  fiche  ton  bas- 
ton  en  la  terre  delez  ta  maisonnette,  et 
demain  tu  verras  que  il  portera  fleur  et 
fruict.  »  Et  tantost  il  s'esvanouyt  de  ses 
yeux.  Lors  Christofle  alla  et  ficha  son  bas- 
ton  en  terre,  et  quand  il  se  leva  au  matin, 
il  le  trouva  ainsi  comme  ung  palmier, 
portant  fueilles  et  fruict. 

Et  lors  Christofle  s'en  alla  en  la  cité  de 
Licée,  et  il  n'entendit  point  leur  langue, 
et  adoncques  pria  Nostre  Seigneur  que  II 
luy  donnast  d'entendre  leur  langue,  et  II 
le  fit.  Et  comme  il  estoit  en  celle  prière, 
les  juges  cuidoyent  que  ce  fut  un  fol,  et 
le  laissèrent  illec.  Et  quand  il  entendit  leur 
langage,  il  s'en  alla  au  lieu  où  ilz  marty- 
rizoyent  les  crestiens,  et  les  confortoit  en 
Jesucrist.  Et  lors  l'ung  des  juges  le  frappa 
en  la  face.  Et  Christofle  luy  dist  :  «  Se  je 
ne  fusse  crestien,  je  vengeasse  tantost  mon 
injure.  »  Et  lors  Christofle  ficha  sa  lance 
en  terre  et  pria  Nostre  Seigneur  Jesucrist 
que,  affin  de  convertir  le  peuple,  elle  por- 
tast  blanches  fleurs,  et  il  fut  ainsi  fait.  Et 
lors  se  convertirent  huit  mille  hommes. 
Et  le  roy  envoya  deux  cens  chevaliers  pour 
le  amener  à  luy.  Et  ilz  le  trouvèrent  priant, 
et  luy  doubterent  à  dire.  Et  lors  le  roy  en 

envoya  encores  autant,  etilz  se  mirent  a 
prier  avecques  luy.  El  quand  le  benoist 
Christofle  se  leva,  il  leur  dist  :  a  Que 
cherchez  vous?  »  Et  quand  ilz  le  veirent 
au  visaige,  ilz  luy  dirent  :  «  Le  roy  nous 
a  envoyés  pour  que  nous  te  menions 
lié.  »  Et  Christofle  leur  dist  :  «  Se  je  vou- 
loye,  vous  ne  me  meneriés  lié  ne  deslié  » 
Et  ilz  luy  dirent  :  «  Se  tu  ne  veulx,  va 
tout  quicte  là  où  tu  vouldras,  et  nous  di- 
rons au  roy  que  nous  ne  te  avons  point 
trouvé.  »  «  11  ne  ira  pas  ainsi,  dist  il, 
mais  je  iray  avecques  vous.  »  Et  lors  les 
convertit  à  la  foy,  et  commanda  que  ilz 
luy  liassent  fort  les  mains  derrière  le  dos 
et  le  menassent  au  roy. 

Et  quand  le  roy  le  veit,  il  fut  espovanté 
et  cheut  de  dessus  son  siège,  et  ses  servi- 
teurs le  relevèrent.  Et  lors  luy  demanda 
son  nom  et  son  pays.  Et  Christofle  luy 
dist  :  a  Avant  le  baptesme,  je  avoye  nom  re- 
prouvé, et  après  je  eus  nom  Christofle.  ©Et 
le  roy  luy  dist  :  «  Tu  te  mis  fol  nom,  c'est 
assavoir  de  Dieu  crucifié,  qui  ne  prouffita 
point  à  luy,  ne  à  toy  prouffiteront  cananées 
maléfices,  pourquoy  doncques  ne  sacrifies 
aux  dieux?  »  Auquel  Christofle  dist  : 
«  Tu  es  à  droit  nommé  Dagnus,  car  tu  es 
mort  du  monde,  et  compaignon  du  diable. 

et  tes  dieux  sont  fais  des  mains  des 
hommes.  »  Et  le  roy  luy  dist  :  «  Tu  fus 
nourry  entre  les  bestes  saulvaiges  etpource 
ne  peulz  tu  dire  que  saulvaiges  parolles 
et  qui  sont  mescongneues  aux  hommes, 
et  se  tu  veulx  orendroit  sacrifier  aux  dieux, 
je  te  donneray  grans  honneurs,  ou  sinon 
je  te  degasteray  par  griefz  tourmens.  »  Et 
Christofle  ne  voulut  sacrifier,  si  fut  envoyé 
en  la  chartre.  Et  lors  le  roy  fist  décoller 
pour  le  nom  de  Nostre  Seigneur  Jesucrist 
ses  chevaliers  qui  avoyent  esté  avec  sainct 
Christofle. 

Et  après  ce,  le  roy  fist  mettre  avec 
Christofle  deux  tresbelles  pucelles,  dont 
Tune  avoit  nom  Nicena,  et  l'autre  Aqui- 
line,  et  leur  promist  moult  de  grans  dons 
se  elles  le  attroyoient  à  pécher  avecques 
elles.Et  quant  Christofle  veit  ce,  il  se  mist 
en  oraison.  Et  quant  il  fut  contrainct  par 
l'accoller  et  Tesjouissement  des  pucelles, 
il  se  leva,  et  dist  :  «  Que  querés  vous  ? 
Pour  quelle  cause  estes  vous  venues  icy  ?  » 
Et  elles,  qui  furent  espovantées  par  la 
clarté  de  son  visaige,  respondirent  :  «  Sainct 
de  Dieu,  ayés  pitié  de  nous,  si  que  nous 
puissions  croyre  à  Dieu  que  tu  presches.  » 
Et  quand  le  roy  l'ouyt,  il  les  fist  mettre 
hors,  et  leur  dist  :  «  Donc  estes  vous  de- 


117 

ceues,  et  je  jure  par  mes  dieux,  que  se 
vous  ne  sacrifiés,  vous  perirés  de  maie 
mort.  »  Et  elles  luy  dirent  :  «  Se  tu  veulx 
que  nous  sacrifions,  commande  que  les 
places  soyent  nettoies,  et  que  tous  s'as- 
semblent au  temple.  »  Et  quand  ce  fut 
fait,  elles  entrèrent  au  temple  et  prindrent 
leurs  saintures  et  les  mirent  entour  les 
colz  des  dieux  et  les  trainerent  à  terre,  et 
les  despecerent  tous  en  pièces  et  dirent  à 
ceulx  qui  là  estoyent  :  «  Allés,  appelles 
les  médecins  qui  guériront  voz  dieux.  » 
Et  lors,  par  le  commandement  du  roy, 
Aquiline  fut  pendue  et  une  tresgrant  roche 
mise  à  ses  piedz,  si  que  ses  membres  furent 
tous  desrompus.  Et  quand  elle  fut  trespas- 
sée  en  Nostre  Seigneur,  sa  seur  Nicena 
fut  gettée  en  ung  feu  mais  elle  en  yssit 
sans  lésion,  et  puis  fut  tantost  décollée. 
Et  après  ce,  Christofle  fut  mené  au  roy 
et  celuy  cy  commanda  qu'il  fust  batu  de 
verges  de  fer,  et  que  l'on  luy  mist  une 
cotte  de  ferchaulde  et  ardant  sur  la  teste. 
Et  après  fist  faire  ung  grand  siège  de 
fer,  et  il  fist  lier  Christofle,  et  puis  allu- 
mer le  feu  dessoubz,  et  getter  de  la  poix 
dedans,  mais  ce  siège  fondit  comme  cire, 
et  Christofle  yssit  hors  tout  sain.  Et  lors 
le   roy  commanda   qu'il   fust  lié  à    une 

atache  et  qu'il  fust  percé  de  sagettes  par 
quatre  cens  chevaliers,  mais  les  sagettes 
pendoyent  en  l'air  et  ne  pouvoyent  atou- 
cher  à  luy.  Et  lors  le  roy  cuida  qu'il  fust 
percé  des  sagettes  des  chevaliers,  si  se 
adressa  à  aller  à  luy  :  et  une  sagette  vint 
soudainement  de  l'air  et  se  tourna  arrière 
et  frappa  le  roy  en  l'œil,  et  l'aveugla.  Au- 
quel Christofle  dist  :  «  Tirant,  je  trespas- 
seray  demain  ;  fais  ung  peu  de  boue  de 
mon  sang,  et  oing  ton  œil,  et  tu  recevras 
santé.  »  Et  lors  fut  mené  décoller  par  le 
commandement  du  roy.  Et  là  fit  son  orai- 
son, et  puis  fut  décollé.  Et  le  roy  print 
ung  peu  de  son  sang  et  le  mist  dessus 
son  œil,  et  dist  :  «  Au  nom  de  Nostre  Sei- 
gneur et  de  sainct  Christofle  »,  et  il  fut 
tantost  guery.  Et  le  lors  le  roy  creut  en 
Dieu,  et  donna  commandement  que  se 
aucun  blasmoit  Dieu  ou  sainct  Christofle, 
que  tantost  il  fust  féru  d'ung  glaive. 


Sïartbe 

Légende  de  saincte  Marthe. 


ARTHE,  hostesse  de 
Jesucrist,  des- 
cendit de  royale 
lignée.  Son  père  eut  nom 
Sirus,  et  sa  mère  Eu- 
thaire.  Son  père  fut  duc 
de  Sirie,  et  Marthe,  avec 
sa  seur,  possedoyt  du 
droit  heritaigedesa  mère, 
troys  chasteaux  :  Magdalon,  Bethanie,  et 
une  partie  deHierusalem.  Etn'est  point  leu 
qu'elle  eut  oncques  mary,  ne  compaignie 
de  homme. 

Et  celle  noble  hostesse  administroit  à 
Nostre  Seigneur  Jesucrist,  et  sa  seur  ne 
vouloit  administrer,  car  il  luy  estoit  advis 
que  elle  n'estoit  pas  suffisante  à  admi- 
nistrer à  si  grand  Hoste. 

Apres  l'Ascension  de  Nostre  Seigneur, 
quand  la  despartie  des  disciples  fust  faite, 
elle,  son  frère,  le  Lazare,  Marie  Magdaleine 
sa  seur,  et  sainct  Maximin  qui  les  avoit 

baptisés,  et  à  qui  ilz  avoyent  esté  com- 
mandés par  le  Sainct  Esperit,  et  moult 
d'auitres,  furent  mys  en  une  nef  sans  gou- 
vernail et  voille  et  sans  soustenemens  de 
vivres,  et  les  y  misrentles  mescreansjuifz. 
Et  par  le  conduit  de  Dieu,  ilz  vindrent  à 
Marseille,  et  puis  allèrent  à  Ays,  et  là 
convertirent  le  peuple  à  la  foy.  Et  la  be- 
noiste  Marthe  estoit  moult  gracieuse  à 
tous. 

Et  en  ce  temps,  avoit  en  ung  boys  sur 
le  Rosne,  entre  Arles  et  Avignon,  ung 
dragon,  demy  beste  et  demy  poisson,  plus 
gros  que  ung  beuf,  et  plus  long  que  ung 
cheval.  Et  avoit  les  dents  agues  comme 
une  espée,  et  estoit  cornu  de  chascune 
part  et  se  tapissoit  en  l'eaue,  et  tuoyt  les 
passans,  et  noyoit  les  nefz.  Et  estoit  venu 
par  la  mer  de  Galathie,  et  avoit  esté  en- 
gendré de Leviathan,  ung  serpent  trescruel 
d'eaue,  et  de  une  beste  qui  est  appellée 
onaque,  que  la  région  de  Galathie  engendre. 
Et  quand  on  le  suyvoit  par  une  espace  de 
temps,  il  mettoit  hors  l'ordure  du  ventre, 
ainsi  comme  ung  dart  et  brusloit  tout  ce  à 
quoy  il  touchoit.  Et  ^Marthe,  à  la  prière 
du  peuple,  alla  là,  et  le  trouva  mengeant 
ung  homme  en  sa  bouche.  Et  lors  getta 
dessus  luy  l'eaue  benoiste,  et  luy  monstra 

une  croix  :  et  tut  tantost  vaincu,  et  se  tint 
comme  une  brebis,  et  lors  Marthe,  le  lya 
de  sasainture.  Ht  fut  tantost  tué  du  peuple 
à  lances  et  à  pierres,  et  ce  dragon  estoit 
appelle  de  ceulx  du  pays  tarascon.  Et 
encores,  en  la  remembrance  de  ce,  est  ce 
lieu  appelle  Tarascon,  et  avant,  estoit  ap- 
pelle Nazolus,  c'est  à  dire  Noir  lieu,  pource 
que  il  y  avoit  boys  ombrageulx  et  noirs. 

Et  lors,  la  benoiste  Marthe,  du  congié 
de  xMaximin.  son  maistre,  et  de  sa  seur, 
demoura  là  d'ores  en  avant,  et  entendoit 
sans  cesser  aux  jeusnes,  et  aux  oraisons. 
Et  après  ce,  assembla  ung  grant  couvent 
de  seurs,  et  fut  édifiée  une  église  en  l'hon- 
neur de  la  benoiste  Vierge  Marie,  et  me- 
nèrent là  assez  aspre  vie. 

Une  foys  qu'elle  preschoit  entre  Avi- 
gnon et  le  Rosne,  ung  jouvencel,  qui  es- 
toit ouït  re  le  Rosne,desiroitouyr  sa  parolle, 
si  n'avoit  point  de  navire  :  il  se  despouilla 
et  se  print  à  nager,  mais  il  fut  incontinent 
surpris  de  la  force  de  l'eaue,  et  fut  tantost 
noyé.  Et  le  corps  fut  à  peine  trouvé  le  se- 
cond jour  et  fut  présenté  aux  piedz  de 
saincte  Marthe,  qui  se  estandit  à  la  terre 
en  croix,  et  pria  en  ceste  manière  :  «  O 
Adonay,  sire  Jesucrist,  qui  ton  amy  mon 
frère  ressuscitas  jadis,  regarde  à  la  foy  de 

ceulx  qui  sont  icy,  et  ressuscite  cest  enfant 
mort.  »  Et  lors  print  la  main  d'icelluy,  et 
il  ressuscita  tout  vif,  et  receut  le  sainct 
baptesme. 

Nostre  Seigneur  révéla  à  Marthe  son 
trespassement  ung  an  avant  que  elle  mou- 
rust,  et  toute  celle  année,  elle  fut  malade 
de  fièvres.  L'huytiesme  jour  avantson  tres- 
passement, elle  ouyt  la  compaignie  des 
anges  qui  portoyent  l'ame  de  sa  seur  es 
cieulx.  Et  lors  elle  assembla  tantost  tout 
le  couvent  des  frères  et  des  seurs,  et  dist  : 
«  Mes  compaignons,  esjouissés  vous  avec 
moy  pourquoy  je  voy  la  compaignie  des 
anges  portans  l'ame  de  ma  seur  aus  cieulx. 
O  tresbelle  seur  et  amye,  viens  avec  ton 
Maistreet  mon  Hoste  au  benoist  séjour.  » 
Et  tantost  la  benoiste  Marthe,  qui  sentist 
sa  mort  prochaine,  admonnesta  ses  gens 
que  ilz  allumassent  le  luminaire  et  veil- 
lassent à  son  yssue.  Et  à  minuyt,  avant 
son  trespassement,  les  gardes  furent  gre- 
vez de  sommeil,  et  il  y  entra  dedans  ung 
tresfortvent  qui  estaignit toute  la  lumière. 
Et  elle  veit  une  foule  de  malins  esperitz, 
et  elle  commença  à  prier  et  dire  :  «  Mon 
père  Hely,  mon  hoste  cher,  mes  séduc- 
teurs sont  assemblés  pour  moy  dévorer, 
tenans  en  leurs  mains  les  maulx  que  j'ay 

faitz  !  Ne  t'eslongne  de  moy,  mais  entens 
à  moy  ayder.  »  Lors  veit  venir  à  elle  sa 
seurqui  tenoit  ung  brandon  en  sa  main, 
et  allumoit  lampes  et  cierges.  Et  quand 
Tune  appeloit  l'autre  par  son  propre  nom, 
Nostre  Seigneur  Jesucrit  vint,  et  dit  :  «  Ma 
chère  hostesse,  là  où  je  suis,  tu  seras  avec 
moy.  Tu  me  receus  en  ton  hostel,  je  te 
recevray  en  mon  ciel,  et  ouyray  ceulx  et 
celles  qui  te  requerront  pour  l'amour  de 
toy.  » 

Et  quand l'heurede son yssueapproucha, 
elle  se  fist  porter  hors,  que  elle  peust  veoir 
le  ciel,  et  commanda  qu'elle  fust  mise  à 
terre  dessus  la  cendre,  et  que  Ton  tenist 
devant  elle  la  figure  de  la  croix,  et  pria  en 
ces  parolles  :  «  Mon  cher  hoste,  garde 
ceste  tienne  pouvre,  et  ainsi  comme  tu 
daignas  estre  hostelé  avec  moy,  si  me  re- 
çoys  aussi  en  ton  hostel  celestiel.  »  Et  lors 
commanda  que  la  Passion  selon  sainct 
Luc  fust  leue  devant  elle,  et  quand  l'on 
dist  :  Père,  je  commande  mon  esperit  entre  tes 
mains,  elle  mist  hors  l'esperit. 

Et  le  jour  ensuyvant,  qui  futdimenche, 
quand  ilz  disoyent  les  laudes,  environ 
tierce,  Nostre  Seigneur  s'apparut  à  Peirre- 
gort  à  sainct  Front  qui  celebroit  la  messe. 
Et  après  l'espitre,  quand  il  dormoit  en  sa 

chaire,  Nostre  Seigneur  s'apparut  à  luy, 
et  luy  dist  :  «  Mon  amy  Front,  se  tu  veulx 
accomplir  ce  que  tu  promis  jà  pieçà  à 
nostre  hostesse,  lieve  sus  hastivement,  et 
me  suys.  »  Et  il  fist  son  commandement. 
Et  ilz  vindrent  tous  deux  à  Tarascon,  et 
se  prindrent  à  chanter  entour  le  corps,  et 
firent  tout  l'office,  et  les  autres  respon- 
doyent.  Et  puis  mirent  le  corps  de  leurs 
mains  propres  en  sépulture.  Et  vrayement, 
quand  le  chant  fut  finy  à  Pierregort,  que 
le  diacre  deust  dire  l'évangile,  il  esveilla 
l'evesque  pour  dire  sa  bénédiction.  Il  fut 
à  grant  peine  esveillé,  et  dist  :  «  Frères, 
pourquoy  me  esveillés  vous  ?  Nostre  Sei- 
gneur Jesucrist  m'a  mené  au  corps  de 
Marthe,  son  hostesse,  et  l'avons  mis  en 
sépulture.  Envoyés  les  messaigiers  tan- 
tost,  qu'ilz  apportent  mon  annel  d'or  et 
mes  gansque,  quand  je  me  attournoye  au 
corps  ensevelir,  je  ay  baillez  au  secretain, 
et  les  ay  laissez  par  oubliance,  pource  que 
vous  me  hastés  tant.  »  Et  lors  envoyèrent 
les  messagiers,  et  trouvèrent  tout,  ainsi 
comme  il  avoit  dit,  et  apportèrent  l'annel 
et  ung  gant  seulement,  et  l'autre  demou- 
ra  en  signe  de  ceste  chose,  et  le  retint  le 
secretain. 

Légende  de  saincte  Justine. 


^■•-"^^  lacitéd'Anti- 
oche,  fille  d'ung  prestre 
des  ydoles.  Et  chascun 
jour,  elle  se  seoit  à  une 
fenestre,  et  ouyt  ung 
prestre  qui  lisoit  Tevan- 
gile,  et,  en  la  parfin,  elle  fut  convertie  par 
icelluy.  Et  quand  sa  mère  l'eut  dit  à  son 
père  en  son  lit,  Jesucrist  s'apparust  à  eulx 
avec  ses  anges,  disant  :  «  Venés  à  moy,  je 
vous  donneray  le  royaulme  des  cieulx.  » 
Quand ilzs'esveillerent,ilz  se  firent  tantost 
baptiser  avec  leur  fille.  Et  ceste  vierge  Jus- 
tine fut  fort  molestée  de  Cyprien,  et  en  la 
parfin,  elle  le  convertit  à  la  foy.  Et 
Cyprien,  dès  son  enfance,  avoit  esté  en- 
chanteur, car,  n'ayant  que  sept  ans,  il 
avoit  esté  sacré  au  diable  par  ses  parens. 
Et  il  se  servoit  de  art  d'enchanteur  et 
faisoit  les  femmes  par  advis  convertir  à 
jumens,  et  faisoit  moult  d'aultres  sem- 

blances.Et  il  convoita  l'amour  de  Justine 
vierge,  et  se  print  à  faire  les  ars  magiques, 
si  qu'il  la  peut  avoir  pour  soy,  ou  pour 
ungautre  qui  la  convoitait  aussi,  nommé 
Acladien.  Et  adoncques  appella  le  diable, 
et  il  vint,  à  luy,  et  il  luy  dist  :  «  Pourquoy 
m'apelles  tu?  »  Et  Cyprien  luy  dist  : 
«  J'ayme  une  vierge  :  pourras  tu  faire  que 
je  l'aye,  et  que  je  face  ma  volonté 
d'icelle.  »  Et  le  diable  luy  respondit  : 
«  Moy,  qui  ay  peu  getter  l'homme  hors  de 
paradis,  et  procuray  que  Cayn  occist  son 
frère,  et  fis  aux  Juifs  occire  Crist,  et  trouble 
les  hommes,  ne  pourray  je  pas  faire  que  tu 
ayes  une  pucelle  et  en  faces  à  ton  plaisir? 
Prens  cest  oingnement  et  Tespand  entour 
sa  maison  par  dehors,  et  je  viendray 
dessus,  et  embraseray  son  cueur  en  ton 
amour,  et  la  contraindray  consentir  à 
toy.  »  Et  la  nuyt  ensuyvant,  le  diable  alla 
à  icelle,  et  il  s'esforça  à  esmouvoir  son 
cueur  à  amour  non  licite.  Et  quand  elle 
sentit  ce,  elle  se  commanda  dévotement 
de  tout  son  cueur  à  Dieu,  et  garnit  tout 
son  corps  du  signe  de  la  croix.  Et  le 
diable  espouvanté  du  signe  de  la  croix 
s'enfuyt  et  vint  à  Cyprien,  et  se  tint 
devant  luy.  Et  Cyprien  luy  dist  :  «  Pour- 
quoy ne  m'as  tu  amené  celle  vierge?  » 

Et  il  luy  dist  :  «  Jeveisen  elle  ung  signe, 
et  toute  vertu  me  défaillit.  »  Et  lors 
Cyprien  laissa  celluy,  et  appella  ung  autre 
plus  fort.  Et  celluy  dist  :  «  J'ay  ouy  ton 
commandement  et  ay  veu  le  non  pouvoir 
de  luy,  mais  je  l'amenderay  et  acompliray 
ta  volonté.  Je  iray  à  elle  et  navreray  son 
cueur  en  amour  de  luxure,  et  en  feras  à 
ta  volonté.  »  Et  le  diable  vint  à  elle,  et 
s'efForçoit  d'esmouvoir  son  cueur  en 
amour  et  defîamber  son  couraige  en 
chose  non  licite.  Et  celle  se  recommandoit 
à  Dieu  dévotement,  et  elle  bouta  hors 
toute  celle  tentation  par  le  signe  de  la 
croix,  et  souffla  contre  le  démon,  et  le 
getta  hors.  Il  s'enfuyt  tout  confus  et  vint 
devant  Cyprien.  Et  Cyprien  luy  dist  :  ce  Oii 
est  la  vierge  à  laquelle  je  t'envoyay?  »  Et 
le  diable  luy  dist  :  «  Je  confesse  que  je 
suis  vaincu,  et  doubte  à  dire  comment, 
car  je  veis  en  elle  ung  signe  terrible  et  je 
perdy  tantost  toute  ma  vertu.  »  Et  lors 
Cyprien  le  laissa  et  appella  le  prince  des 
diables.  Et  quand  il  fut  venu,  il  luy  dist  : 
«  Pourquoy  est  vostre  vertu  si  petite,  qui 
est  vaincue  d'une  pucelle?  »  Et  lors  le 
prince  luy  dist  :  «  Je  iray  et  la  travailleray 
de  diverses  fièvres,  et  enflamberay  son 
cueur  plus  ardamment,  et  arroseray  tout 

son  cueur  de  hastive  ardeur,  et  la  feray 
frénétique,  et  luy  offrirai  diverses  fantai- 
sies et  te  l'ameneray  à  minuyt.  »  Et  adonc 
le  diable  se  transfigura  en  forme  d'une 
tresbelle  pucelle,  et  vint  à  celle  vierge,  et 
dist:  «Je  suis  venu  à  toy,  car  j'ay  convoité 
vivre  avec  toy  en  chasteté.  Et  je  te  prie 
que  tu  me  dies  quelguerdon  nous  aurons 
pour  nous  garder.  »  Et  la  vierge  luy 
dist  :  (c  Le  guerdon  est  grand,  et  le  labeur 
petit.  »  Et  le  diable  respondit  et  dist  : 
«  Qu'est  ce  doncques  que  Dieu  com- 
manda ?  Croisses  et  multipliés  et  remplisses 
la  terre.  Et  adonc,  bonne  sœur,  je  doubte 
que,  si  nous  restons  en  virginité,  nous 
facions  la  parolle  de  Dieu  vaine,  et, 
comme  ainsi  desplaisantes  et  inobedientes, 
nous  ne  tombions  en  ung  grief  juge- 
ment. »  Et  lors,  par  l'abbaiement  du  diable, 
le  cueur  de  la  vierge  fut  débouté  de  graves 
pensées,  et  forment  enflambée  du  péché 
de  convoitise  de  chair,  si  que  elle  s'en 
vouloit  aller.  Et  lors  la  vierge  s'en  revint 
à  elle,  et  considéra  qui  c'estoit  qui  parloit 
à  elle,  et  tantost  se  signa  du  signe  de  la 
croix,  et  souffla  contre  le  diable,  et  tantost 
il  s'enfuyt  et  courut  comme  cire  fondue, 
et  incontinent  elle  fut  délivrée  de  toute 
tentation.  Et  lors  après  il  se  transfigura 

en  forme  d'ung  beau  jouvenceau,  et  entra 
en  sa  chambre,  et  la  trouva  en  son  lict  et 
saillit  desvergondement  au  lict,  et  voulut 
avoir  affaire  à  elle.  Et  quand  elle  veit  ce, 
et  cogneut  que  c'estoyent  les  maulvais 
esperitz,  elle  se  signa  comme  devant,  et 
comme  cire  le  diable  fondit.  Et  lors,  le 
diable,  par  la  permission  de  Dieu,  la  tour- 
menta de  fièvres,  et  tua  plusieurs  hommes 
et  bestes,  et  faisoit  dire  par  les  possédés 
que  tresgrande  mortalité  seroit  en  An- 
tioche,  si  Justine  neconsentoit  à  mariage  ; 
pour  laquelle  chose  ceulx  de  la  cité  lan- 
guissoyent  par  maladie  et  crioyent  aux 
parens  de  Justine  à  leur  porte  que  ilz  la 
mariassent  et  ainsi  délivrassent  la  cité  de 
ce  grand  péril.  Mais  Justine  ne  se  voulut 
consentir  en  nulle  manière,  et  pour  ce 
chascun  la  menassoit  de  la  mort.  Au  sep- 
tiesme  an  de  celle  mortalité,  elle  pria 
poureulx,  et  chassa  toute  celle  pestilence. 
Et  quand  le  diable  veit  que  il  n'y  prouf- 
fiteroit  rien,  il  se  transfigura  en  la  forme 
de  Justine  pour  conchier  sa  renommée. 
Et  en  mocquant  Cyprien,  il  se  vanta  qu'il 
luy  avoit  amené  Justine.  Et  alla  à  luy  en 
forme  de  Justine,  et  le  voulut  baiser, 
ainsi  comme  si  elle  languist  de  son 
amour.  Et  quand  Cyprien  le  veit,  il  cuyda 

que  ce  fut  Justine,  et  fut  tout  remply  de 
joye,  et  dist  :  ce  Bien  soyés  vous  venue,  Jus- 
tine, la  plus  belle  de  toutes  les  femmes.  » 
Et  tantost,  comme  Cyprien  nomma  Jus- 
tine, le  diable  ne  peust  souffrir  ce  nom, 
mais,  dés  que  il  l'ouyt,  il  s'esvanout 
comme  fumée.  Et  quand  Cyprien  se  veit 
deceu,  il  demoura  tout  triste,  et  donc  fut 
plus  ardant  en  l'amour  de  Justine  et  veil- 
la longuement  à  l'huys  de  Justine.  Et  si 
comme  il  luy  estoit  advis,  il  se  mussoit 
aucunesfoys  en  femme,  en  oysel,  par  son 
art  magique,  mais  si  tost  qu'il  estoit  venu 
à  l'huys  de  la  vierge,  il  ne  apparoissoit 
ne  femme,  ne  oysel,  mais  Cyprien.  Et 
Acladien  fut  mué  aussi  en  ung  oysel 
nommé  passereau,  par  un  art  du  diable, 
et  comme  il  voila  à  la  fenestre  de  Justine, 
il  apparut  Acladien  et  non  passereau, 
sitost  comme  la  vierge  regarda.  Et  lors 
commença  à  trembler  et  angoisser,  car  il 
ne  povoit  ne  fuyr  ne  saillir.  Et  lors  Justine 
se  doubta  qu'il  chust  et  crevast,  si  le  fit 
oster  par  une  eschelle.  Et  luy  admonnesta 
que  il  se  cessast  de  sa  forcennerie,  qu'il 
ne  fust  pugny  selon  les  loix.  comme  plain 
de  maléfice.  Et  toutes  ces  choses  estoyent 
faictes  selon  les  faintises  du  diable. 
Et  adoncques  le  diable  vaincu  en  toutes 

choses  retourna  à  Cyprien,  et  se  tint  tout 
confus  devant  luy.  Et  Cyprien  luy  dist  : 
«  Et  toy,  ne  es  tu  pas  vaincu?  quelle 
maleureté  est  vostre  vertu,  que  vous  ne 
povés  pas  vaincre  une  pucelle,  ne  avés 
puissance  sur  elle,  mais  au  contraire  elle 
vous  vainc  et  vous  aggravante  tresmaleu- 
reusement?  Dy  moy,  je  te  prie,  en  quoy 
elle  a  si  grande  force.  »  Et  le  diable  luy 
dist  :  ce  Si  tu  me  jures  que  lu  ne  partiras 
point  de  moy,  je  le  monslreray  la  vertu 
de  sa  victoire.  »  Et  Cyprien  dist  :  «  Par  qui 
jureray  je  ?  »  Et  le  diable  luy  dist:  «  Jure 
moy  par  mes  grans  vertus  que  tu  ne  par- 
tiras pas  de  moy.  »  Et  Cyprien  dist  : 
<x  Par  ces  grans  vertus,  je  le  jure  que  je  ne 
despariiray  de  toy.  »  Et  le  diable  luy  dist  : 
«  Comme  celle  pucelle  fait  le  signe  du 
crucifié,  tantost  nous  perdons  toute  force, 
et  fondons  comme  la  cire  devant  le  feu.  » 
Et  Cyprien  luy  dist  :  a  Le  crucifié  est  donc 
plus  grand  que  toy  ?  »  Et  le  diable  luy 
dist  :  a  Voire  certes,  il  est  plus  grand  que 
tous.  Et  il  nous  baillera  à  la  fin  tous 
ceulx  que  nous  décevons  cy  à  tourmenter 
à  feu  non  extinguible.  »  Et  Cyprien  dist  : 
«  Donc  doy  je  estre  fait  amy  du  crucifié, 
que  je  n  encoure  aucunesfoys  ceste 
peine.  »  Et  le  diable  luy  dist  :  «  Tu  m'as 

juré  par  la  force  de  mes  vertus  que  nul 
ne  peut  parjurer  que  tu  ne  partiras  de 
moy.  »  Auquel  Cyprien  respondit  :  «  Je 
desprise  toy  et  toutes  les  vertus  de  fumée, 
et  renonce  à  toy,  et  à  tous  les  diables,  et 
me  garnis  du  signe  de  salut  du  crucifié.  » 
Et  tantost  le  diable  s'en  partit  tout  confus. 
Lors  Cyprien  alla  à  l'evesque.  Et  quand 
l'evesque  le  veit,  il  cuyda  qu'il  fust  venu 
mettre  les  crestiens  en  erreur,  et  dist  : 
«  Suffise  toy,  Cyprien,  de  ceulx  qui  sont 
dehors.  Tu  ne  pourras  rien  contre  l'église 
de  Dieu,  car  la  vertu  de  Jesucrist  n'est 
point  vaincue.  »  Et  Cyprien  luy  dist:  «Je 
suis  certain  que  la  vertu  de  Jesucrist  est 
non  vaincue.  »  Et  lors  raconta  ce  qui  luy 
estoit  advenu,  et  se  fit  baptiser.  Et  après 
ce,  il  proffita  moult  en  science,  si  que 
quand  l'evesque  fut  mort,  Cyprien  fut 
ordonné.  Et  mist  la  benoiste  Justine  en 
ung  monastère,  où  elle  fut  abesse  de 
moult  de  vierges.  Sainct  Cyprien  envoya 
adonc  epistres  aux martys,  et  les  confortoit. 
Et  le  comte  de  ceste  région  ouyt  la  renom- 
mée de  Cyprien  et  de  Justine  :  si  les  fist  pré- 
senter devant  luy,  et  leur  demandas'ilzvou- 
loyent  sacrifier.  Et  quand  ilz  le  refusèrent 
il  les  fit  mettre  en  une  chauldiere  plaine  de 
cire  et  de  poix  et  de  sang,  et  ce  ne  leur  fit  nul 

tourment.  Ht  le  prestre  des  ydolesdist  au 
prevost  :  «  Commande  que  je  me  oste  de 
devant  la  chauldiere,  et  je  vaincray  tantost 
toute  leur  vertu.  «  Et  adonc  vint  devant  la 
chauldiere,  et  dist  :  «  Grand  est  le  dieu 
Hercules,  et  Jupiter,  le  père  des  dieux.  » 
Et  tantost  le  feu  yssit  dessus  la  chauldiere, 
et  brusla  tout  ce  prestre.  Et  lors  l'on  mist 
hors  Cyprien  et  Justine,  et  fut  sentence 
donnée  sur  eulx,  et  furent  décollez 
ensemble.  Et  leurs  corps  furent  gettés  aux 
chiens,  et  y  furent  sept  jours,  et  après 
furent  portés  à  Romme,  et  maintenant  ilz 
reposent  à  Plaisance. 

Légende  de  sainct  François, 


TRanCOiS  serviteur 
et  amy 
du  tres-hault Seigneur 
fut  né  en  la  cité  de 
Assise,  et  fut  marchant 
jusquespres  dexxans 
de  son  âge,  et  gasta  son 
temps  à  vivre  en  vanité.  Et  Nostre  Sei- 
gneur le  corrigea  par  batement  de  ma- 
ladie et  le  mua  soubdainement  en 
autre  homme,  si  qu'il  resplendit  par 
esprit  de  prophète.  Car  une  foys  qu'il 
fut  prins  des  Perusiens  et  fut  mys  en 
cruelle  prison,  et  les  aultres  estoyent 
tous  doulens,  luy  s'esjouissoit.  Et  quant 
il  en  fut  reprins  de  ses  compaignons 
encaptivez  comme  luy,  il  respondit  : 
«  Sachez,  mes  frères,  que  je  me  esjouys 
pour  ce  que  je  seray  encore  adoré  sainct 
par  tout  le  monde.  » 

Il  alloit  une  foys  à  Romme  pour  cause 
de  devocion,  si  osta  ses  vestemens  et  ves- 


142 

til  la  robe  d'ung  pouvre  et  se  assist  entre 
les  pouvres  devant  l'église  Sainct  Pierre 
et  mengoit  glotement  ainsi  comme  les 
aultres,  et  il  l'eut  fait  souvent  si  la  ver- 
goigne  de  ses  cognoissans  ne  luy  eust  esté 
empêchement.  L'ancien  ennemi  s'effor- 
çoit  de  l'ester  de  son  propolz  de  saul- 
ver,  et  luy  monstra  une  femme  monstru- 
sement  bossue  et  contrefaicte  qui  estoit 
en  sa  cité  et  luy  dist  que  se  il  ne  laissoyt 
ce  qu'il  avoit  entreprins,  il  le  feroit  sem- 
blable à  elle.  Mais  il  fut  conforté  de 
Dieu  et  ouyt  :  François,  prens  les  choses 
ameres  pour  les  doulces  et  mesprises  toy 
mesmes  si  tu  me  veulx  congnoistre. 

Il  rencontra  une  foiz  ung  lépreux  (et  telz 
hommes  sont  naturellement  doublez) 
mais  il  lui  souvint  de  la  parolle  divine  qui 
lui  avoit  esté  dicte,  et  lors  le  courut  baiser 
et  celluy  se  desapparut  tantost  :  pour 
laquelle  chose  il  alla  à  l'habitation  des 
malades  et  baisoit  dévotement  leurs  mains 
et  leur  donnoit  de  la  pecune. 

Il  entra  une  foiz  en  l'église  de  saint 
Damien  pour  adorer,  et  l'ymage  de  Jesu- 
crist  l'araisonna  par  miracle  et  dist  :  Fran- 
çois, va  et  refais  ma  maison  qui  est  toute 
destruicte,  sicomme  tu  vois.  Et  dés  celle 
heure,  l'ame  de  luy  fut  toute  fondue  et 

la  passion  de  Jesucrist  luy  fut  fichée  au 
cueur  si  qu'il  se  mist  curieusement  à 
reparer  l'église  et  vendit  tout  ce  qu'il  avoit 
et  donna  à  ung  prestre  tout  son  argent 
qu'il  avoyt  acquis  et  il  ne  l'osoit  prendre 
pour  peur  de  ses  parens,  et  il  la  gecta 
devant  luy  en  la  desprisant  comme  de 
pouldre.  Et  donc  fut  pource  prins  de  son 
père  et  lié  et  luy  rendit  sa  pecune  et  luy 
laissa  'toute  sa  robe  et  s'en  voila  tout  nu 
à  Nostre  Seigneur  et  se  vestit  de  haire. 

Et  lors  le  serviteur  de  Dieu  s'en  alla  à 
ung  simple  homme  qu'il  prinst  en  lieu  de 
son  père  et  luy  pria  que  ainsi  comme  son 
père  gectoit  les  malédictions  sur  luy  que 
au  contraire  il  le  benist.  Et  son  frère 
charnel  qui  le  veoit  au  temps  d'yver  cou- 
vert de  vieulx  drappeaux,  tremblant  et 
entendant  à  oraison,  dist  à  ung  compai- 
gnon  :  Dis  à  François  qu'il  te  vende  une 
denrée  de  sa  sueur.  Et  quant  il  ouyt,  il 
respondit  joyeusement  :  Je  la  vendray  à 
Nostre  Seigneur. 

Ung  jour  il  ouyt  dire  en  l'église  ce  que 
Nostre  Seigneur  dist  à  ses  disciples  quant 
il  les  envoya  prescher.  Et  tantost  il  se 
dressa  de  toute  sa  vertu  à  faire  et  à  garder 
toutes  ces  choses.  Il  osta  son  chaussement 
de  ses  piedz,  il  se  vestit  d'une  seule  robe 

vile,  et  print  une  corde  pour  saincture. 
Il  alloit  par  les  foretz  au  temps  de  neige, 
et  fut  prins  des  larrons,  et  luy  demandèrent 
quel  il  estoit  et  il  leur  dist  qu'il  estoit 
messagier  de  Dieu  et  ilz  le  prindrent  et 
le  getterent  en  la  neige  disans  :  Couches 
toy,  vilain  messagier  de  Dieu. 

François  escripvit  pour  soy  une  règle 
selon  l'Evangile  et  à  ses  frères  qu'il  avoit 
et  qu'il  auroit,  laquelle  le  pape  Innocent 
confirma.  Et  dés  lors  il  commença  à 
espandre  plus  ardamment  les  semences 
de  la  parolle  de  Dieu  et  avironnoit  cités 
et  chasteaux  par  moult  merveilleuse 
ardeur. 

Il  estoit  ung  frère  de  tresnoble  saine- 
teté  qui  gardoit  silence  si  estroictement 
que  il  ne  se  confessoit  pas  par  parolles 
mais  par  signes.  Et  si  comme  chascun  le 
louoit  comme  sainct,  l'homme  de  Dieu 
vint  illec  et  dist  :  Frères,  laissez  le  à  louer 
ne  je  ne  loueray  encores  point  que  ce  ne 
soit  par  faintise  du  diable.  Soit  admon- 
nesté  de  soy  confesser  une  foiz  ou  deux 
la  sepmaine  par  parolle,  et  se  il  ne  le  fait, 
c'est  tentation  diabolique  et  déception 
frauduleuse.  Et  lors  les  frères  l'admon- 
nesterent  et  il  mist  son  doy  en  la  bouche 
et  hocha  son  chief  et  monstra  qu'il  ne  se 

confesseroit  point  en  nulle  manière.  Et 
ung  peu  après  ce  il  retourna  à  son  vomis- 
sement comme  chien  et  yssit  de  l'ordre 
et  finist  sa  vie  en  maulvais  faictz. 

Et  comme  le  serviteur  de  Dieu  estoit 
travaillé  d'aller,  il  chevauchoit  ung  asne. 
Et  frère  Lionard  son  compaignon  pensa 
et  dist  en  soy  mesme  :  Tes  parens  et  les 
miens  n'estoient  pas  pers.  Et  tantost  Fran- 
çois descendit  de  l'asne  et  dist  à  ce  frère  : 
«  Il  ne  me  appartient  pas  chevaucher,  et 
tu  ailles  à  pied,  car  lu  fus  plus  noble  que 
moy.  »  Et  lors  fut  esbahy  le  frère  et  se 
agenouilla  et  requist  pardon. 

Une  foiz  qu'il  passoit  par  ung  lieu,  une 
noble  dame  courut  hastivement  alencontre 
si  qu'elle  estoit  si  lasse  qu'elle  ne  povoit 
parler.  Et  il  luy  demanda  qu'elle  vouloit 
et  elle  dist  :  «  Prie  pour  moy,  Père,  car  je 
ne  puis  acomplir  le  propoz  de  salut  que 
j'avoye  commencé,  pour  mon  mari  qui 
m'empesche  et  me  fait  beaucoup  dadver- 
sitez  au  service  de  Dieu  »,  et  il  luy  dist  : 
«  Fille,  va  t'en,  car  tu  auras  tantost  con- 
fort de  luy  et  luy  dis  de  par  Dieu  et  de  par 
moy  qu'il  est  orendroit  temps  de  salut,  et 
après  ce  temps  sera  de  raison.  »  Et  quant 
elle  luy  eut  dist,  l'homme  fut  soudaine- 
ment mué  et  promist  à  Dieu  continence. 

Ung  vilain  qui  labouroit,  deffailloit  une 
foys  de  soif  en  ung  boys,  et  le  sainct  im- 
petra  là  une  fontaine  par  ses  oraisons. 

Il  dist  une  foiz  à  ung  frère  qui  estoit 
moult  son  familier  et  secret  par  révéla- 
tion du  Saint  Esperit  :  Il  est  aujourd'huy 
aulcun  serviteur  de  Dieu  sur  terre  pour 
lequel,  tant  comme  il  vivra,  Nostre  Sei- 
gneur ne  laissera  venir  famine  sur  les 
hommes.  Mais  sans  doubte  quand  il  fut 
mort,  toute  celle  condition  fust  muée  au 
contraire,  car  après  sa  mort,  il  s'apparut 
à  ce  frère,  et  dist  :  Voicy  la  famine  venir 
que  tant  comme  il  vesquit  sur  terre, 
Nostre  Seigneur  ne  laissa  venir. 

Le  jour  de  Pasques,  les  frères  avoyent 
mis  la  table  au  désert  plus  curieusement 
que  aultrefois  et  les  voirres  appareillés, 
et  quand  Françoys  le  veit,  il  se  retrahit  et 
aifeubla  le  chapeau  d'un  pouvre  qui  là 
estoit,  et  portoit  son  baston  à  sa  main,  et 
yssit  hors  des  portes  et  attendoit 
à  l'huys.  Et  quand  les  frères  mengeoyent, 
il  crioit  à  la  porte  qu'ilz  donnassent  pour 
l'amour  de  Dieu  une  aumonne  au  pouvre 
pèlerin  malade.  Et  donc  le  pouvre  fut 
appelé  et  entra  dedens  et  s'assist  seul  à 
terre  et  mist  son  escuelle  en  la  pouldre. 
Et  quand  les  frères  le  veirent,  ilz  eurent 

grant  paour,  et  le  benoist  sainct  François 
leur  dist  :  Je  veis  la  table  appareillée  et 
ornée  et  cogneu  bien  que  ce  n'estoit  pas 
table  de  pouvres  querans  pain  d'huys  en 
huys. 

Il  aymoit  povreté  en  soy  et  en  aultres, 
si  que  il  appelloit  tousjours  Povreté  sa 
Dame,  et  maistresse.  Mais  quand  il  veoit 
ung  plus  pouvre  que  luy,  il  en  avoit  tan- 
tost  envie  et  se  doubtoit  qu'il  ne  fust 
vaincu  d'icelluy.  Ung  jour  qu'il  rencontra 
une  pouvre  femme,  il  la  monstra  à  son 
compaignon  et  dist  :  «  Geste  nous  fait 
grande  vergoigne  et  reprent  grandement 
nostre  povreté,  et  elle  reluit  plus  en  ceste 
femme  que  en  moy.  » 

Un  povre  homme  passoit  devant  luy 
une  foys,  et  le  bon  homme  estoyt  esmeu 
en  pitié  de  luy, son  compaignon  luy  dist  : 
«  Et  se  cestuy  est  pouvre,  paradventure 
est  il  plus  riche  de  voulenté  en  la 
province.  »  Et  François  luy  dist  : 
«  Despouille  tantost  ta  robe  et  la  donnes 
au  pouvre  et  te  clames  coulpable  et 
t'agenouille  à  ses  piedz.  »  Et  celluy  obeist 
tantost. 

Il  encontra  ung  jourtroysfemmes  toutes 
semblables  de  face  en  toutes  choses  et 
d'habit,  qui  le  saluèrent  en  telle  manière  : 

«  Bien  viengnes  madame  Povreté.  »  Et 
tantost  elles  se  disparurent  et  ne  furent 
plus  veues. 

Comme  il  venoit  une  foys  à  la  cité 
d'Arête  et  une  bataille  estoit  esmeue 
dedans  la  ville,  Françoys  veit  sur  la  terre 
du  bourg  les  diables  se  resjouyssant.  Et 
donc  appella  son  compaignon  qui  avoit 
nom  Silvestre  et  luy  dist  :  «  Va  à  la  porte  de 
la  cité  et  commande  à  ces  diables,  de  par 
Dieu  tout  puissant,  qu'ilz  yssent  hors  de 
la  cité.  »  Et  lors  alla  là  hastivement  et 
cria  :  «  Tous  diables,  despartés  vous  d'icy, 
de  par  Dieu  tout  puissant  et  par  le 
commandement  de  sainct  Françoys  nostre 
père.  »  Et  ilz  s'en  allèrent  et  les  citoyens 
vindrent  tantost  à  accord. 

Et  si  comme  Silvestre  estoit  encore 
prestre  séculier,  il  veit  en  dormant  une 
croix  dorée  yssant  hors  de  la  bouche  de 
Françoys  de  laquelle  le  bout  du  hault  tou- 
choit  au  ciel.  Et  les  bras  du  large  se  esten- 
doient  à  Tune  et  à  l'autre  partie  du  monde;  et 
Silvestre  fut  contraint  et  laissa  le  monde  et 
ensuyvit  parfaictement  Françoys. 

Si  comme  l'homme  de  Dieu  estoit  en 
oraison,  le  diable  l'appella  troys  foys  par 
son  prénom.  Et  quand  le  sainct  luy 
eut    respondu,  il  dist  :   ce  Nul  est  en  ce 

monde  si  grant  pécheur  à  qui  Nostre  Sei- 
gneur ne  luy  pardonne  s'il  se  convertit  ; 
mais  qui  se  occira  par  dure  pénitence,  il 
ne  trouvera  jd  miséricorde.  »  Et  tantost  le 
serviteur  de  Dieu  cogneut  par  révélation 
la  fallace  de  l'ennemy  comment  il  le  vou- 
loit  alentir  à  bien  faire. 

Et  lors,  quand  l'ennemy  veit  qu'il  n'y 
povoit  rien  faire  ainsi,  le  tenta  de  charna- 
lilé;  et  quand  Françoys  le  sentit,  il  osta 
son  vestement  et  se  bâtit  d'une  corde, 
disant  :  «  Hà  sire  asne,  il  te  convient 
ains  rester  et  estre  batu.  »  Et  comme  celle 
tentation  ne  se  despartoit  point,  il  yssit 
hors  et  se  plongea  tout  nud  en  la  neige 
et  fit  sept  mottes  de  neige  ainsi  comme 
pelotteî?  et  les  proposoit  de  les  appliquer 
à  son  corps  et  dit  :  «  Celle  greigneur  est 
ta  femme,  et  ces  quatre,  les  deux  sont  tes 
deux  filz  et  les  autres  tes  filles.  Ces  deux  cy, 
l'une  est  ta  chamberiere  et  l'autre  ton 
varlet.  Haste  toy  de  les  vestir,  car  ilz 
meurent  de  froit  et  la  cure  mullipliable 
d'icelle  te  moleste  :  si  serves  curieuse- 
ment à  ung  seul  seigneur.  »  Et  tantost  le 
diable  se  partit  confus,  et  le  sainct  glori- 
fiant Dieu  retourna  en  sa  celle. 

Si  comme  il  demouroit  une  foys  avec 
monseigneur  Léon,  cardinal  par  sa  prière, 

les  diables  vindrent  une  nuyt  à  luy  et  le 
bâtirent  griefvement.  Et  donc  appella  son 
compaignonet  luydist  :  «  Ce  sont  diables 
geôliers  de  Nostre  Seigneur  qu'il  envoyé 
à  pugnir  les  excès,  mais  il  ne  recorde 
nulle  offense  que  j'aye  faicte,  que  par  la 
miséricorde  de  Dieu,  je  n'ay  lavée  par 
satisfaction.  Mais  par  avant  il  les  m'a 
envoyés  que  je  ne  souffre  pas  tresbucher 
pource  que  je  demeure  en  la  court  des 
grans  seigneurs,  laquelle  chose  par  ad- 
venture  n'engendra  pas  bonne  suspection 
à  mes  frères  trespouvres  qui  cuident  que 
je  habondeen  richesses  et  en  délices.  »  Et 
adoncques  se  leva  bien  matin  et  s'en  partit. 
Quand  il  estoit  aucunesfoys  en  orai- 
son, li  veit  sur  la  couverture  de  leurs 
maisons  assemblés  diables  qui  couroyent 
çà  et  là,  à  grant  estroyssement,  et  il  yssit 
hors  et  fist  sur  luy  le  signe  de  la  croix  et 
dist  :  «  Je  vous  dy  de  par  Notre  Saulveur 
et  Rédempteur  tout  puissant  que  vous, 
diables,  faciès  en  moy  tout  ce  que  vous 
sera  souffert  et  je  soustiendray  tout  pai- 
siblement. Car  je  n'ay  nul  greigneur 
ennemy  que  mon  corps,  et  vous  me  ven- 
gerés  de  mon  adversaire  tant  comme 
vous  prendrésdeluyvengenceen  mavie.  » 
Et  donc  se  esvanouirent  tout  confus. 

Ung  frère  compaignon  de  sainct  Fran- 
çoys,  si  estoit  ainsi  comme  esperit,  si  vit 
entre  les  autres  sièges  du  ciel  ung  tres- 
digne  siège  et  resplendissant  de  noble 
gloire  plus  que  les  autres.  Si  comme  il 
s'esmerveilloit  à  qui  si  noble  siège  estoit 
gardé,  il  ouyt  que  l'on  dist  :  «  Le  siège 
fut  à  ung  des  princes  qui  tresbucha  et  il 
est  maintenant  appareillé  à  l'amiable 
Françoys.  »  Et  quand  Françoys  yssit 
d'oraisons,  celluy  demanda  :  «  Père,  que 
cuides  tu  de  toy  ?»  et  il  luy  respondit  : 
«  Je  suis,  se  m'est  advis,  grant  pécheur.  » 
Et  tantôst  Tesperit  vint  au  cueur  du  frère 
et  dist  :  a  Regarde  quelle  fut  la  vision  que 
tu  veis,  car  humilité  lèvera  le  treshumble 
au  siège  perdu  par  orgueil.  » 

En  la  vision  de  Dieu,  le  serviteur  de 
Dieu  veit  sur  luy  séraphin  crucifié  lequel 
emprint  en  luy  signes  de  son  crucifiement 
qu'il  estoit  advis  qu'il  estoit  crucifié,  et  que 
les  piedz  et  les  mains  et  coulé  luy  estoyent 
signes  des  signes  du  crucifié.  Mais  il  les 
cachoit  tant  comme  il  povoit  que  nul  ne  les 
veist  :  et  toutesfoys  aucuns  les  veirent  en  sa 
vie,  et  à  la  mort  ilz  furent  veuz  de  plu- 
sieurs. Et  aussi  fut  monstre  par  moult  de 
miracles  que  ces  signes  estoyent  vrays. 

Les  deux  clers  luminaires  du  monde 

sainct  Dominique  et  le  benoist  sainct 
Françoys  estoyent  en  la  cité  de  Romme 
devant  monseigneur  d'Ostiense  qui  fut 
pape  après,  et  il  leur  dist  :  ce  Pourquoy 
ne  faisons  nous  de  voz  frères  evesques 
qui  valent  mieulx  que  ces  autres  prelatz 
par  enseignement  et  par  exemple?  »  Et 
lors  il  y  eut  longue  contention  entre  les 
sainctz  pour  respondre.  Et  d'ung  cousté, 
humilité  vainquit  Françoys  qu'il  ne  se 
mist  premier  à  respondre,  et  de  l'autre 
costé  si  vainquit  Dominique  humilité 
que  il  obeyst  premier  à  respondre,  et 
dist  :  «  Sire,  noz  frères  sont  surhaultés  en 
bon  degré  se  ilz  congnoissent,  ne  je  ne 
souffriray  jà  à  mon  povoir  qu'ilz  ayent 
autres  espérances  de  dignité.  »  Et  sainct 
Françoys  dit  :  «  Sire,  noz  frères  sont  ap- 
pelles mineurs,  pource  qu'ilz  ne  veulent 
pas  estre  greigneurs.  » 

Et  donc  le  benoist  Françoys,  plain  de 
tresgrande  simplesse  colombine,  admon- 
nestoit  à  toute  créatures  à  aymer  leur 
Créateur.  Il  prescha  aux  oyseaulx  et  fut 
ouy  d'iceulx;  il  les  applainioit  et  ilz  ne 
s'en  osoyent  aller  sans  congié.  Et  les 
arundes  qui  gazouilloyent  tant  comme  il 
preschoit  se  teurent  tantost  par  son  com- 
mandement. Ung  oysel  qui   se   nomme 

sigalle  estoit  en  ung  figuier  delez  sa 
chambre,  qui  chantoit  souvent,  et  Fran- 
çoys  estendit  sa  main  et  appella  celluy 
oysel  et  tantost  il  obeist  et  vint  sur  la 
main.  Et  il  luy  dist  :  a  Chante,  ma  sœur 
et  loue  mon  Seigneur.  »  Et  lors  chanta 
tantost  et  ne  s'en  alla  devant  qu'il  eut 
congié. 

Il  espargnoit  à  toucher  aux  lumières, 
comme  lampes,  chandelles  qu'il  n'en  lai- 
deist  la  resplendeur  de  sa  main.  Il  alloit 
honnorablement  sur  les  pierres  pour  le 
regard  d'icelluy  qui  est  ditPierre.il  cueil- 
lyl  les  vers  et  ostoit  de  la  voye  qu'ilz  ne 
fussent  foulés  des  passans.  Il  commandoit 
en  yver  donner  le  miel  aux  mouches  fai- 
sans le  miel  qu'elles  ne  périssent  de  fain. 
Il  appelloit  toutes  bestes  ses  frères.  Il  es- 
toit  remply  de  merveilleuse  joye  pour 
l'amour  de  son  Créateur.  Il  regardoit  le 
soleil,  la  lune  et  les  estoilles  et  les  ser- 
monnoit  à  l'amour  de  son  Créateur.  Il 
deffendoit  que  l'on  ne  luy  fist  grande 
couronne,  disant  :  «  Je  vueil  que  mes 
frères  simples  ayent  part  en  mon  chef.  » 

Ung  homme  moult  séculier  veit  Fran- 
çoys  preschant  à  sainct  Severin  et  veit  par 
révélation  de  Dieu  que  Françoys  estoit 
estendu   en  la  croix  faicte  de  deux  très- 

cleres  espées,  dont  l'une  venoit  du  chef 
jusques  aux  piedz  l'autre  s'estendoit  de 
l'une  main  à  l'autre  si  que  il  n'avoit 
oncques  vu  telle  demonstrance  et  donc 
fut  esmeu  en  cueur  et  entra  en  l'Ordre  et 
finit  bonnement  sa  vie. 

Si  comme  saincl  Françoys  estoit  malade 
des  yeulx  par  plourer  souvent,  ses  frères 
luy  dirent  qu'il  se  abstenist  de  plourer. 
Et  il  respondit  :  «  La  Visitation  de  lu- 
mière pardurable  n'est  pas  à  débouter 
pour  l'amour  de  la  lumière  que  nous 
avons  commune  avec  les  mouches.  »  Et 
quant  ses  frères  le  contraignoyent  qu'il 
mist  médecine  à  ses  yeulx  et  le  cirurgien 
tenoit  ungferardant  en  sa  main,  l'homme 
de  Dieu  dist  :  «  Mon  frère  feu,  soyés  moy 
à  ceste  heure  débonnaire  et  curable.  Je 
prie  Nostre  Seigneur  qui  te  créa  que  tu 
tempères  ta  chaleur.  »  Et  lors  fist  le  signe 
de  la  croix  contre  le  feu,  et  adonc  luy 
fut  bouté  en  la  chair  tendre,  de  l'oreille 
jusques  au  sourcilz,  et  il  ne  sentit  oncques 
douleur. 

Et  le  serviteur  de  Dieu  ne  voulut 
oncques  tant  seigneurier  comme  estre 
subject,  ne  tant  commander  comme  obéir. 
Et  pource  laissa  il  d'estre  gênerai  et  de- 
manda  gardien  à  la  voulenté  duquel   il 

fut  soubmis  en  toutes  choses.  Il  promet- 
toit  tousjours  obéissance  au  frere  avec 
qui  il  avoit  acoustumé  d'aller  et  la  luy 
gardoit. 

QjLiand  ung  frere  avoit  faict  aucune 
chose  contre  la  reigle  d'obéissance,  il 
avoit  signe  de  pénitence;  toutesfoys  Fran- 
çoys  pour  les  aultres  espovanter,  com- 
mandoit  getter  au  feu  le  chapperon  d'icel- 
luy.  Et  quant  il  avoit  esté  une  pièce  au 
feu,  il  commandoit  l'oster  et  rendre  au 
frere.  Et  le  chapperon  fust  osté  du  milieu 
du  feu  sans  brusler. 

Il  alloit  en  aucun  temps  par  les  marais 
de  Venise,  et  trouva  grande  multitude 
d'oyseaulx  chantans,  et  il  dist  à  son  com- 
paignon  :  «  Nos  frères,  ces  oyseaulx 
louent  leur  Créateur.  Allons  au  milieu 
d'eulx  et  chantons  noz  heures  canoniques 
à  Nostre  Seigneur.  »  Et  ilz  entrèrent 
entre  les  oyseaulx  qui  ne  bougèrent, 
mais  pource  qu  ilz  ne  se  pouvoyent  en- 
treouyr,  luy  et  son  compaignon,  pour  la 
noise  des  oyseaulx,  il  dist  :  «  Mes  seurs 
oyseaulx,  cessés  vostre  chant,  tant  que 
nous  ayons  rendu  à  Nostre  Seigneur 
louanges  deues.  »  Et  ilz  se  teurent.  Et 
quand  il  eut  finy  les  Laudes,  il  leur  donna 
congé  de  chanter,  et  ilz  reprindrent  tan- 

tost    après  leur   chant  comme   de  cous- 
tume. 

Et  comme  il  approchoit  de  ses  derniers 
jours,  il  se  fist  mettre  en  la  terre  nue  et 
fist  appeler  tous   ses  frères.  Et  quand  ilz 
furent  tous  presens,  il  les  benist,  et  leur 
mist  à  chascun  la  main  dessus.  Et  aussi 
au  repas,  donna  à  ung  chascun  ung  mor- 
ceau de  pain,  et  les  admonesta,  comme  il 
avoit  de  coustume,  de  louer  leur  Créateur. 
Et  la  Mort  mesme,  qui  est  horrible 
et  hayneuse  à  tous,  il  l'admon- 
nestoit  à  venir  à  luy,  et  di- 
soit  :  «  Mort,  ma  seur, 
bien  venue  soyes 
tu.  » 
Et  quand  il  vint  à  sa  dernière  heure, 
il  s'endormit  en  Nostre  Seigneur 
Jesucrist. 


Zegcndc  9e  la  "^ictc  faaiac  t^ais. 

si  comme  l'on 
lit  en  la  Vie 
des  Pères,  fut  femme 
commune.  Et  estoit  de 
si  grantbeaultéque  plu- 
sieurs la  suyvirent,  et 
vendirent  toutes  leurs 
substances  et  se  mirent  à  pouvreté.  Ceulx 
qui  l'aymoyent  se  combatoyent  par  ja- 
lousie et  s'entretuoyent,  si  que  souvent, 
par  leurs  meslées,  la  maison  d'icelle 
estoit  toute  playne  du  sang  des  jou- 
venceaulx  qui  venoyent  là.  Tant  que 
ung  sainct  homme  nommé  Panuncius, 
qui  estoit  abbé,  print  habit  de  séculier, 
et  print  ung  soulz,  et  s'en  alla  à  celle 
femme  en  une  cité  d'Egypte,  et  luy  donna 
xij  deniers,  ainsi  comme  si  ce  fust  pour 
cause  de  péché.  Et  quand  elle  eut  prins 
l'argent,  elle  luy  dist  :  «  Entrons  en  la 
chambre  ensemble,  d  Et  quant  ilz  furent 
dedans  elle  luy  dist  qu'il  entrast  au  lict, 

qui  estoit  aorné  de  précieuse  couverture. 
Et  il  dist  :   «  S'il  y  a  nul  plus  secret  lieu 
céans,  si  y  allons.   »  Et  quand  elle  l'eut 
mené   par   plusieurs  lieux,  il  luy  disoit 
tousjours  que  il  doubtoit  toujours  estre 
veu.  Et  elle  dist  :  «  11  y  a  ung  lieu  céans 
où  nul  n'entrera,  et  ne  nous  sçaura,  fors 
Dieu.  Mais  se  tu  doubtes  Dieu,  il   n'est 
nulz  lieulx  qui  puissent  estre  musses  à  sa 
divinité.  »  Et  quand  le  vieillart  ouyt  ce,  il 
luy  dist  :  «  Sçais  tu  que  Dieu  soit  ?  »  Et 
elle  respondit  :  ce  Je  sçay  bien  que  Dieu 
est,  et  sçay  bien  le  règne  advenir  et  les 
tourmens  d'enfer  pour  les  péchez.  »Et  luy 
dist  :  «  Se  tu  sçais  donc  ce  que  tu  dis, 
pourquoy   as  tu  perdu   tant  d'ames  ?   Et 
saches  que  tu  ne  seras  pas  tant  seulement 
condennée  pour  ton  péché,  mais  te  con- 
viendra rendre  raison  pour  ycelles.  »  Et 
quand  elle  ouyt  ceste  chose,  elle   s'age- 
nouilla aux  piedz  de  l'abbé  alarmes  et  luy 
cria  mercy  et  qu'il  la  receust  à  pénitence. 
Et  dist  :  ((  Père,  je  sçay  que  pénitence  est, 
ay  fiance  que  par  tes   oraisons,   je  puis 
avoir  pardon.  Je  te  demande  tant  seule- 
ment terme  trois  heures,  après  ce  que  je 
iray  là  où  tu  vouldras  et  feray  ce  que  tu 
vouldras,  et  feray  ce  que  tu  commanderas.  » 
Et  quand  il  luy  eut  donné  terme,  et  assigné 

le  lieu  où  elle  devoit  venir,  elle  cueillit 
toutes  ses  choses  qu'elle  avoit  acquises  en 
péché,  et  les  apporta  au  milieu  de  la  cité 
devant  tout  le  peuple,  et  les  ardit  et  en 
fit  feu,  disant  :  a  Venés  avant,  tous  ceulx 
qui  avez  péché  à  moy,  et  voyez  comment 
je  ars  ce  que  vous  m'avez  donné.  »  Et  le 
pris  de  l'or  et  des  choses  estoit  prisé  à 
xl  livres.  Et  quand  elle  eut  tout  ars,  elle 
alla  au  lieu  que  l'abbé  Panuncius  luy 
avoit  estably.  Et  là  avoit  monastère  de 
vierges,  où  il  l'enclouyt  en  une  petite 
chambre,  et  scella  l'huys  de  plomb,  et  la 
chambre  estoit  petite  et  estroicte.  Et  luy 
laissa  tant  seulement  une  petite  fenestre 
par  laquelle  l'on  luy  administroit  son 
povre  vivre.  Et  commanda  l'abbé  aux 
autres  que  ilz  luy  baillassent  ung  peu  de 
pain  et  ung  peu  d'eaue.  Et  quand  l'abbé 
s'en  deust  partir,  Thays  luy  dist  :  «  Père, 
où  commandes-tu  que  je  espande  ce  qui 
vient  par  les  conduilz  de  nature?  »  Et  il 
luy  dist  :  «  En  ta  chambre,  si  comme  tu 
es  digne.  »  Et  après  ce,  elle  luy  demanda 
comment  elle  adoureroit  Dieu.  Et  il  luy 
dist  :  c(  Tu  n'es  pas  digne  de  nommer 
Dieu,  ne  que  le  nom  de  la  Trinité  soit  en 
ta  bouche,  ne  de  estendre  les  mains  au 
ciel,  par  ce  que  tes  lèvres  sont  plaines 

d'iniquité,  et  tes  mains  sont  plaines  de 
maulvais  atouchemens  et  d'ordures.  Mais 
regarde  tant  seulement  contre  Orient,  en 
recordant  souvent  ceste  paroUe  :  Sire,  qui 
me  formas,  ayés  pitié  de  moy.  » 

Et  quant  elle  eut  esté  trois  ans  enclose, 
il  remembra  et  souvint  à  l'abbé  d'icelle.  Si 
s'en  alla  adonc  à  l'abbé  Anthoyne,  pour 
enquerre  se  Dieu  luy  avoit  encores  par- 
donné ses  péchez,  et  luy  raconta  sa  cause. 
Et  lors  sainct  Anthoyne  appella  ses  dis- 
ciples, et  leur  commanda  que  celle  nuyt 
ilz  veillassent  et  fussent  en  oraison,  si 
que  Dieu  declarast  à  aucuns  d'iceulx  la 
cause  pour  laquelle  l'abbé  Panuncius 
estoitvenu.  Et  si  comme  ilz  prioyent  sans 
cesser,  l'abbé  Paul,  qui  estoit  le  greigneur 
disciple  de  Anthoyne,  veit  soubdainement 
au  ciel  ung  lict  appareillé  de  precieulx 
vestemens  que  trois  vierges  à  claires 
faces  gardoyent.  Et  ces  troys  vierges 
furent  pour  la  peine  qui  retrahit  celle 
Thays  de  mal  et  de  honte,  et  de  péché 
qu'elle  avoit  fait,  qui  luy  fist  desservir 
pardon  et  amour  de  justice  qui  la  porta 
aux  lieux  souverains.  Et  quant  Paul  leur 
dist  que  la  grâce  de  celle  vision  estoit 
par  le  mérite  de  sainct  Anthoyne  tant  seu- 
lement, la  voix  divine  respondit  :   «  Ce 

n'est  pas    à   ton  père   Anthoine,   mais  à 
Thays  pécheresse.  »  Et  au  matin,  quand 
Tabbé  Paul  leur  raconta  ceste  vision,  et 
ilz  eurent  congneu  la  voulenté  de  Dieu, 
l'abbé   Panuncius  se   despartit  à  grande 
joye,  et  alla  tantost  au  monastère  et  ou- 
vrit l'huys  de  la  selle.  Et  elle  luy  reque- 
roit  qu'elle  demourast  encores  enclose.  Et 
Tabbe  luy  dist  :  «  Ist  hors,  car  tes  péchez 
te  sont  pardonnez  de  Dieu.  »  Et  elle  res- 
pondit  :  «  Je  appelle  Dieu  en  tesmoing  : 
des  que   je  entray   icy  je  mys  tous  mes 
péchez  devant  moy  en  une  somme  devant 
mes  yeulx.  Et  tout  ainsi  comme  l'ame  se 
part  de  la  bouche  ou  des  narilles,  aussi 
ne  partirent  puis  mes  péchez  de  devant 
mes  yeulx,  mais  les  ay  tousjours  plourez.  » 
A  laquelle  Panuncius  dist  :  «  Dieu  ne  t'a 
pas  pardonné  tes  péchez  par  ta  pénitence, 
mais  pource  que  tu  as  tousjours  eu  ceste 
paour  en  ton  courage.  »  Et  donc  il 
la  mist  hors  d'illec  par  xv  jours 
que  elle  vesquit  tant  seu- 
lement. Et  lors  reposa 
enNostre  Seigneur 
en  paix. 

fut  très  noble 
vierge,  née  du 
noble  lignage  de 
Romme  et  fut  dés  le 
berceau  nourrie  en  la 
foy  de  Jesucrist,  et  por- 
toit  tousjours  en  sa  poi- 
trine l'Evangile  de  Nostre  Seigneur  mussée 
dedans  son  cueur.  Elle  ne  cessoit  jour  ne 
nuyt  de  prier  ne  de  parler  de  Nostre  Sei- 
gneur et  de  le  prier  qu'il  luy  gardast  virgi- 
nité. Et  toutesfoys  ses  amys  la  donnèrent  à 
femme  à  ung  jouvencel  nommé  Valerien^ 
Et  quand  le  jour  des  nopces  fust  estably, 
elle  avoyt  la  haire  vestue  à  sa  chair,  et 
estoit  dessus  parée  de  vestemens  d'or.  Et 
quand  les  instrumens  chantoyent,  elle 
chantoit  à  Nostre  Seigneur  en  son  cueur  : 
«  Sire,  mon  cueur  et  mon  corps  soyent 
sans  macule,  si  que  je  ne  soye  confuse.  » 
Et  jeusna  troys  jours  en  se  commandant 
à  Nostre  Seigneur  que  elle  doubtoit.  Et 

lors  vint  la  nuyt  qu'elle  entra  en  la 
chambre  avec  son  espoux.  Et  elle  l'arai- 
sonna  ainsi  :  «  O  tresdoulx  amiable  jou- 
vencel  !  Je  sçay  ung  maistre  que  je  te 
diray  si  tu  me  jures  que  tu  le  garderas 
en  secret  de  tout  ton  pouvoir.  »  Et  lors 
Valerien  jura  qu'il  ne  le  descouvriroit 
pour  nul  besoing.  Et  lors  celle  luy  dist  : 
«  J'ay  ung  ange  de  bien  amy  qui  garde 
mon  corps  à  trop  grant  amour.  Et  se  il 
sentoit  que  tu  me  touchasses  pour  nul 
amour  desordonné,  il  te  frapperoit  tantost, 
si  que  tu  perdroyes  tantost  la  fleur  de 
ta  jeunesse.  Et  il  se  sçavoit  que  lu  m'aimes 
de  pure  amour,  il  t'aymera,  ainsi  comme 
moy,  et  si  te  demonstrera  son  amour.  » 
Et  Valerien,  corrigé  par  la  voulenté  de 
Dieu,  dit  :  ce  Se  tu  veulx  que  je  te  croie, 
monstre  moy  celluy  ange.  Et  se  je  voy 
proprement  que  ce  soit  ange,  je  feray  ce 
que  tu  requiers;  et  se  c'est  ung  autre 
homme,je  teocciray,  et  luy,  d'ungglaive.  » 
Auquel  Cécile  dist  :  «  Se  tu  croys  en  Dieu 
vray,  et  tu  es  baptisé,  tu  le  pourras  bien 
veoir.  Va  en  la  voie  qui  est  nommée 
Apienne,  à  troys  miliares  de  la  cité  de 
Rom  me,  et  diras  aux  povres  que  tu  trou- 
veras :  Cécile  m'a  envoyé  à  vous,  que 
vous    me  monstres  Urbain,   ung  sainct 

homme  ancien,  car  je  luy  ay  à  dire  ung 
secret  qu'elle  luy  manda.  Et  quand  tu  le 
verras,  dy  luy  toutes  mes  parolles,  et 
quant  tu  seras  baptisé  de  luy,  tu  verras 
l'ange  que  je  t'ay  dict.  » 

Et  quand  Valerien  s'en  alla  à  Urbain 
pape  qui  se  mussoit  es  sépulcres  des 
martirs,  et  luy  eust  dict  toutes  les 
parolles  de  Cécile,  Urbain  tendit  les 
mains  au  ciel,  et  dist  :  a  Sire  Jesucrist, 
semeur  de  conseil  droicturier,  reçoy  le 
fruict  de  la  semence  que  tu  semas  en 
Cécile.  Sire  Jesucrist,  Cécile,  ta  chambe- 
riere,  te  sert  ainsi  comme  la  mouche  à 
miel,  en  accroissant  tousjours  :  car  son 
espoux,  que  elle  print  cruel  comme  ung 
lyon,  elle  l'envoyé  à  toy  comme  ung 
aignel  tresdebonnaire  !  »  Et  tantost  s'ap- 
parut entre  eulx  ung  ancien  homme,  vestu 
de  blancz  vestemens,  qui  tenoit  ung  livre 
escript  de  lettre  d'or.  Et  quand  Valerien 
le  veit,  il  cheut  de  paour,  ainsi  comme 
mort.  Et  celluy  ancien  homme  le  releva, 
et  luy  leut  :  «  Ung  Dieu,  une  croyance,  ung 
baptesme.  Ung  est  Dieu,  père  de  tous,  et 
est  sur  tous  et  en  nous  tous  aussi.  »  Et 
quand  il  luy  eut  leu,  il  luy  dist  :  «  Croys 
tu  estre  ainsi,  ou  doubtes  tu  encores?  » 
Valerien  dist  :  «  Il  n'est  chose  qui  puisse 


estre  creue  plus  vrayment  soubz  le  ciel.  » 
Et  tantost  l'ancien  homme  se  desapparut. 
Et  Valerien  receut  baptesme  et  retourna, 
et  trouva  en  sa  chambre  Cécile  parlant  à 
l'ange.  Et  l'ange  tenoit  en  sa  main  deux 
couronnes  de  roses  et  de  lis,  et  bailla  Tune 
à  Cécile  et  l'autre  à  Valerien,  et  dist  : 
«Gardés  ces  couronnes  de  cueuret  decorps 
net  sans  macule,  car  je  les  vous  apporte 
du  paradis  de  Dieu  :  ne  elles  flétriront,  ne 
elles  perdront  leur  odeur,  ne  elles  pour- 
ront estre  vues  d'autres,  se  ilz  n'ont  chas- 
teté. Et  toy,  Valerien,  pource  que  tu  as  creu 
proffitable  conseil,  demande  ce  que  tu 
vouldras.  »  Et  Valerien  dist  :  «  Il  ne  m'est 
rien  tant  doulce  chose  en  ceste  vie, 
comme  la  bonne  volonté  d'ung  mien 
frère,  que  j'ay:  je  te  prie  que  il  congnoisse 
avec  moy  la  voye  de  vérité.  »  Et  l'ange 
luy  dist  :  «  Ce  que  tu  requiers  plaist  à  Nostre 
Seigneur,  et  vous  viendrés  tous  deux  à 
luy  par  martyre.  » 

Et  après  ce,  Tiburcien,  frère  de  Vale- 
rien, entra  en  la  chambre,  et  sentit  trop 
grand  odeur  de  roses,  et  dist  :  «Jem'esmer- 
veille  que  je  sente  en  ce  temps  odeur  de 
roses  et  de  lis,  car  si  je  tenoye  roses  et  lis 
en  ma  main,  si  ne  me  pourroient  ilz 
donner  plus  grande  odeur.  Je  vous  confesse 

que  je  me  sens  soubdainement  changé.  » 
Auquel  Valerien  dist  :  a  Nous  avons 
couronnes  que  tes  yeulx  ne  peuvent  veoir, 
qui  sont  de  couleur  rosinc,  et  blanches 
comme  lis  :  et  comme  tu  sens  l'odeur, 
par  moy  tu  le  pourras  veoir,  si  tu  croys.  » 
Et  Tiburcien  dist  :  «  Est  ce  songe  que  tu 
as  ouy,  ou  si  tu  le  dis  en  vérité  ?  » 
Valerien  respondit  :  «  Nous  avons  esté 
jusques  icy  en  songe,  mais  nous  sommes 
maintenant  en  vérité.  »  Et  Tiburcien  dist  :  « 
Où  l'as  tu  apris  ?  »  Et  Valerien  dist  : 
ce  L'ange  de  Dieu  me  l'a  apris,  que  tu  pour- 
rois  le  veoir  si  tu  estoys  purifié  et  tu 
avoyes  renoncé  à  toutes  tes  ydoles.  »  Et 
donc  Cécile  leur  monstra  clerement  que 
tous  les  ydoles  sont  muetz  et  sans  sens, 
si  que  Tiburcien  respondit  et  dist  :  «dui 
ne  croit  ainsi,  il  est  beste.  »  Et  donc 
Cécile  luy  baisa  la  poictrine  et  dist  : 
«  Au  jour  d'huy  te  confessé  je  estre  mon 
cousin  :  tout  ainsi  comme  l'amour  de 
Dieu  a  faict  conjoindre  ton  frère  à  moy,  tout 
ainsi  le  mespris  des  ydoles  te  fera  cstre 
mon  cousin.  Va  donc  avec  ton  frère  pour 
recevoir  purification,  que  tu  puisses  veoir 
le  visage  des  anges,  d  Et  lors  Tiburcien 
dist  à  son  frère  :  «  Je  te  prie,  mon  frère,  que 
tu  me  dies  à  qui  tu  me  veulx  mener.  » 

Et  Valerien  dist  :  «  A  Urbain  evesque.  » 
EtTiburciendist:  «  Parles  tu  de  celluy Ur- 
bain qui  tant  de  fois  a  esté  condamné, 
et  demeure  encores  en  ung  lieu  secret? 
et  s'il  estoit  trouvé,  il  seroit  ars,  et  nous 
ensemble  avec  luy.  Et  quand  nous  querons 
la  divinité  qui  se  tapist  es  cieulx,  nous 
encourons  la  forcennerie  ardant  es 
terres.  »  Et  Cécile  dist  :  «  Si  ceste  vie  estoit 
seule,  par  raison  doubterions  nous  à  la 
perdre,  mais  il  est  une  meilleure  vie  qui 
ne  peut  estre  perdue.  y>  Et  alors  Tiburcien 
dist  à  son  frère  :  «  Ayés  pitié  de  moy,  et 
me  meine  à  Thomme  de  Dieu,  si  que  je 
reçoive  purification.  »  Et  alors  le  mena, 
et  fut  purifié,  et  après  il  veoit  souvent  les 
anges  de  Dieu. 

Et  lors  Valerien  et  Tiburcien  faisoyent 
aumosnes  et  ensevelissoient  les  corps 
sainctz  que  Almachien  faisoit  décol- 
ler. Et  Almachien  les  appela,  et  leur  dist  : 
(c  II  m'est  advis  que  vous  foliés  trop, 
qui  reffusés  les  joyes  et  convoités  les 
choses  contraires  à  la  joye.  »  Et  lors 
Valerien  luy  dist  :  «  J'ay  veu  au  temps  de 
glace  jouer  les  oyseulx,  et  se  mocquoyent 
des  ouvriers  et  des  laboureulx  ;  mais,  au 
temps  d'esté,  quand  les  glorieux  fruictz 
estoyent  venus,  les  laboureulx  s'en  esjouis- 

soyent,  et  cculx  qui  les  avoyent  mocqués 
plouroyeni.  El  ainsi  faicles  vous  mainte- 
nant: vous  vous  mocquez  de  ce  que  nous 
supportons  les  tristesses   et  les  labeurs. 
Et  au    temps   advenir    nous   en    aurons 
gloire  pour  loyer,  et  vous  aymés  mainte- 
nant joye  transitoire,  aurés  alors  la  mort 
pardurable.   »  Et  lors  les    sainclz  furent 
mys  en  prison,  et  le  lendemain,  ilz  furent 
menez  à  quatre  milles  de  la  cité,  à  l'ydole 
de  Jupiter,  et  ilz  furent  décollés  ensemble 
pource  qu'ilz   ne  vouloyent  sacrifier.  Et 
Cécile  enterra  leurs  corpz.  Et  Almachien 
print  tous  les  biens  d'iceulx,  et  fîst  venir 
Cécile  comme  femme  de  Valerien,  et  dist 
qu'elle  sacrifîast  ou  qu'elle  reçeust   sen- 
tence de  mort.   Et  lors  Almachien   luy 
dist  :  «  De  quelle  condition  es  tu?  »  Et 
elle  dist  :  «  Je  suis  de  noble  lignage.  » 
Et  Almachien  respondit  :    «  Sçais  tu  de 
quelle  puissance  je  suis  ?»  Et  elle  dist  : 
«  Vostre  puissance  est  vostre  ventre,  qui 
est  tout  plain  de  vent,  que  si  une  aiguille 
le  picquoit,  toute  sa  force  plieroit,  et  toute 
sa   rondeur  courberoit.  »  Et  Almachien 
dist  :   «  Pourquoy  parles  tu  à  si  grant 
orgueil  ?»  Et  elle   dist   :  «  Ce  n'est  pas 
orgueil,   mais   fermeté.  »   Et  Almachien 
dist  :  «   Chetive,  ne  scés  tu   pas   que  la 

puissance  de  vivifier  et  de  mortifier  m'est 
baillée  ?  »  Et  Cécile  dist  :  «  Je  preuve  main- 
tenant que  tu  as  menti  :  tu  peuz  bien 
oster  la  vie  aux  vifz,  mais  tu  ne  peuz 
pas  donner  la  vie  aux  mors.  Et  adonc  tu 
es  ministre  de  mort,  et  non  pas  de  vie.  » 
A  laquelle  Almachien  dist  :  «  Oste  ta 
forcennerie,  et  sacrifie  aux  dieux.  »  Et 
Cécile  dist  :  «Je  ne  sçay  si  tu  as  les  yeulx 
perdus,  car  ceulx  que  tu  dis  estre  dieux, 
nous  voyons  tous  que  ce  sont  pierres. 
Metz  donc  ta  main  et  taste  et  aprens  à 
taster  ce  que  tu  ne  peuz  veoir,  » 

Et  lors  Almachien  courroucé  la  com- 
manda mener  en  sa  maison,  et  la  fist  estre 
nuyt  et  jour  en  ung  bain  tout  bouillant. 
Et  elle  estoit  là  tout  ainsi  comme  en  ung 
lieu  froid,  et  elle  ne  sentit  oncques  ung 
peu  de  sueur.  Et  quand  Almachien  l'ouyt, 
il  commenda  que  elle  fust  décollée  en  ce 
bain.  Et  le  bourreau  frappa  troys  fois 
sur  elle,  et  ne  luy  peust  oncques  coupper 
le  col.  Et  pource  qu'il  estoit  ordonné  que 
celluy  qui  estoit  decolleur  ne  ferit  le  quart 
coup,  celluy  la  laissa  demie  morte  et  elle 
survesquit  troys  jours  et  donna  tout  ce 
qu'elle  avoit  aux  pauvres.  Et  sainct  Urbain 
ensevelit  son  corps  entre  les  evesques,  et 
dédia  sa  maison  en  une  église. 

Légende  de  saincte  Katherine. 


royCosti, 
fut  instruite  en  tous 
les  ars  liberaulx.  Et 
comme  TempereurMa- 
xence  eut  assemblé  en 
Alexandrie  touspovres 
et  riches  pour  sacrifier  aux  ydoles  et  fai- 
soit  mourir  les  crestiens  qui  ne  vouloyent 
sacrifier,  Katherine,  qui  estoit  en  lage  de 
dix  huict  ans,  et  estoit  en  son  palays  de- 
meurée, seule  de  parens,  playne  de  richesse 
et  de  serviteurs,  ouyt  le  bruyt  de  diverses 
bestes,  et  la  joye  de  ceulx  qui  chantoyent. 
Et  lors,  elle  envoya  ung  messager  pour 
enquérir  haslivemcnt  que  ce  estoit.  Et 
quand  elle  le  sceut,  elle  print  aucuns  des 
gens  de  son  palais,  et  se  garnit  du  signe 
de  la  croix.  Et  s'en  alla  et  trouva  moult 
de  crestiens  allant  sacrifier  par  peur  de 
mort,  dont  elle  fust  troublée  de  douleur. 
Et  s'en  alla  hardiment  devant  l'empereur. 

et  dist  :  «  Se  tu  congnoissoyes  le  Créateur 
du  ciel,  tu  renonceroyes  aux  dieux.  »  Et 
lors  disputa  de  moult  de  choses  avecques 
César  devant  les  portes  du  temple.  Et 
lors  elle  commença  à  luy  dire  :  «  Pour- 
quoy  as  tu  assemblé  maintenant  ceste 
multitude  de  gens  pour  adorer  la  folie 
des  ydoles?  Tu  admires  ce  temple  qui 
est  faict  de  main  d'ouvrier  et  ces  precieulx 
ornemens  lesquelz  sont  ainsi  comme 
pouldre.  Mais  esmerveille  toy  plus  du  ciel, 
de  la  terre  et  de  toutes  les  choses  qui  y  sont, 
et  du  soleil,  de  la  lune  et  des  estoilles  et 
des  planètes  qui  y  sont  dés  le  commen- 
cement du  monde  et  seront  jusques  à  la 
fin.  Et  quand  tu  auras  toutes  ces  choses 
aperceues,  demande  après  qui  est  le  plus 
puissant  de  tous.  Et  quand  tu  auras  sceu 
que  le  créateur  de  tout  ce,  est  souverain, 
tu  ne  pourras  trouver  semblable  à  luy, 
et  pource  adore  icelluy,  et  le  glorifie,  car 
il  est  Dieu  des  dieux.  » 

Et  quand  elle  eut  disputé  de  moult  de 
choses  de  l'Incarnation  du  Filz  de  Dieu, 
César  fut  esbahy,  etne  luy  peutrespondre. 
Et  en  la  parfin,  il  luy  dist  :  «  O  femme, 
laisse  nous  parfaire  nostre  sacrifice,  et 
après  nous  te  rendrons  responce.  »  Et 
lors  commanda  il  qu'elle  fust  menée  au 

palavs  et  gardée  à  grand  diligence.  Et 
s'esmerveilloit  moult  de  sa  grande  sagesse 
et  de  sa  grand  beaulté,  car  elle  estoit 
tresbelle  à  veoir  à  tous. 

Et  après.  César  vint  au  palays,  et  dist  : 
«  Katherine,  nous  avons  ouy  ton  beau  par- 
ler, et  sommes  esmerveillez  de  ta  sagesse. 
Mais  nous  estions  occupés  es  sacrifices, 
si  ne  peusmes  pas  plainement  tout 
entendre.  Si  te  demandons  au  commen- 
cement de  quelle  lignée  es  tu?  »  Et  la 
saincte  respondit  :  «  Il  est  escript  :  Ne 
te  blasme,  ne  te  loue,  car  ce  sont  les  folz 
qui  de  vaine  gloyre  travaillent.  Je  te  diray 
toutesfoys  ma  lignée,  non  pas  par  van- 
tance,  mais  par  humilité.  Je  suis  Katherine, 
fille  du  roy  Costi.  Et  bien  que  je  soye  née 
en  pourpre  et  instruicte  es  ars  liberaulx, 
si  ay  je  tout  desprisé  et  suis  femme  à 
Nostre  Seigneur  Jesucrist.  Et  les  dieux  que 
tu  adores,  ne  peuvent  ayder  à  toy,  ne  à 
aultre.  »  Et  l'empereur  luy  dist  :  «  S'il  est 
ainsi  comme  tu  dis,  tout  le  monde  est 
fol  et  toy  seule  dis  vray?  »  Et  elle  dit  à 
César  :  a  Le  poète  dit  :  Si  tu  gouvernes 
par  bon  courage,  tu  seras  roy,  et  si  tu 
gouvernes  autrement,  tu  seras  serviteur. 
Et  toy,  comme  je  voys,  tu  nous  ordonnes 
enlacer  en  ta  mortelle  subtilité  quand  tu 

nous  veux  démener  par  exemple  des  phi- 
losophes. » 

Et  quand  César  veit  qu'il  ne  pouvoit  en 
nulle  manière  résister  à  sa  sagesse,  il 
manda  secrettement  par  lettres  que  tous 
les  grammairiens  et  tous  les  autres  ora- 
teurs venissent  hastivement  en  Alexan- 
drie, et  que  il  donneroit  merveilleux  dons, 
s'ils  pouvoyent  surmonter  une  vierge  bien 
emparlée.  Et  lors  furent  amenés  de 
diverses  provinces  cinquante  maistres  qui 
surmontoyent  tous  aultres  mortels  en 
toute  sagesse  mondaine.  Et  lors  deman- 
dèrent pour  laquelle  cause  ilz  avoyent  esté 
appeliez  de  si  loingtaines  parties.  Et  César 
respondit  :  «  Nous  avons  une  pucelle  non 
comparable  en  bon  sens  et  en  sagesse, 
qui  confond  tous  les  sages,  et  dit  que  noz 
dieux  sont  diables.  Et  si  vous  la  surmon- 
tez, je  vous  renvoyray  avec  honneur.  y> 
Et  l'ung  de  ceux  en  eut  despit,  et  respon- 
dit :  «  C'est  bel  conseil  d'empereur,  qui 
pour  une  pucelle  jeune  et  fresle,  a  fait 
assembler  tant  de  sages  et  de  si  loing- 
taines parties  !  Et  l'ung  de  noz  garsons  la 
pourra  vaincre  aiséement.  »  Et  l'empereur 
luy  dist  :  «  Je  la  pourroye  bien  contraindre 
à  sacrifier,  mais  j'ayme  mieux  qu'elle  soit 
vaincue  par  plusieurs  argumens.  »  Et  ilz 

luy  dirent  :  «  Qu'elle  soit  amenée  devant 
nous,  si  que  quand  elle  sera  convaincue 
de  folie»  elle  sache  bien  qu'elle  ne  veit 
onc  telz  sages.  » 

Et  quand  la  très  vertueuse  vierge  saincte 
Katherine  sceut  l'eslrif  de  la  disputation 
qui  l'attendoit,  elle  se  recommanda  à 
Dieu,  et  l'ange  de  Dieu  s'apparut  à  elle, 
et  luy  dist  qu'elle  se  tenist  fermement, 
car  elle  ne  seroit  pas  vaincue,  mais  les 
envoieroit  à  peine  de  martire.  Ht  quand 
elle  fut  amenée  devant  les  maistres 
elle  dit  à  l'empereur  :  «  C'est  bel  jugement  ! 
vous  mettez  cinquante  maistres  contre 
une  pucelle,  et  si  leur  promettes  grand 
guerdon  pour  leur  victoire,  et  vous  me 
contraignes  à  disputer  avecques  eulx  sans 
espérance  de  guerdon  !  Mais  Jesucrist,  qui 
estvray  guerdon  de  ceulx  qui  luttent,  sera 
avecques  moy.  » 

Et  lors,  quand  les  maistres  eurent  dit 
que  c'estoyt  impossible  que  Dieu  eust 
esté  faict  homme  et  qu'il  eust  souffert 
la  mort,  la  vierge  leur  monstra  que  les 
payens  l'avoyent  dit  avant  que  ce  fust 
faict,  car  Platon  le  dit,  et  la  Sibile  aussi 
le  dist  que  celuy  estoit  bien  heureux  qui 
pendoit  au  fust  hault.  Et  la  vierge,  quand 
elle    eut  tressagement   disputé   avec   les 

maistres,  et  qu'elle  eut  confondu  leurs 
dieux  par  appertes  raisons,  ilz  furent  esba- 
his,  et  ne  seurent  que  dire,  mais  se  teurent 
tous.  Et  l'empereur,  remply  de  courroux 
contre  eulx,  les  blasma,  pource  que  i'iz 
s'estoyent  laissé  vaincre  si  laidement  d'une 
pucelle.  Et  donc,  l'ung  qui  estoit  maistre 
sur  tous  les  autres,  dist  :  «  Empereur, 
saches  que  oncques  nul  ne  se  peut  tenir 
contre  nous  qu'il  ne  fust  vaincu  tantost  ; 
mais  ceste  pucelle  en  laquelle  l'esperit  de 
Dieu  parle,  nous  donne  si  grant  merveille 
que  nous  ne  sçavons  du  tout  dire  rien 
contre  Jesucrist.  Et  nous  confessons  fer- 
mement que  si  tu  ne  donnes  sentence  plus 
prouvable  des  dieux  que  nous  avons  ado- 
rés jusques  cy,  nous  sommes  tous  con- 
vertis à  Jesucrist.  » 

Et  quand  le  tyran  ouyt  ce,  il  com- 
manda qu'ilz  fussent  tous  bruslez  au 
milieu  de  la  cité.  Et  la  vierge  les  confor- 
toit  et  les  instruisoit  diligemment  en  la 
foy.  Et  pource  qu'ilz  se  doutoyent  qu'ilz 
mouroyent  sans  baptesme,  la  vierge  res- 
pondit  :  ce  Ne  vous  doubtés,  car  l'effusion 
de  vostre  sang  vous  sera  réputée  pour 
baptesme,  et  vous  garnisses  du  signe  de 
la  croix,  et  vous  aurés  couronnes  es 
cieulx.  »  Et    quand  ilz   furent  gettés  en 

flammes,  ilz  rendirent  les  âmes  à  Dieu, 
mais  oncques  cheveulx,  ne  poil,  ne  veste- 
ment  n'eurent  mal. 

Et  quand  les  crestiens  les  eurent  ense- 
velis, le  tyrant  parla  à  la  vierge,  et 
luy  dist  :  a  O  tresnoble  vierge,  ayes  pitié 
de  ta  majesté,  et  tu  seras  appellée  dame 
après  la  royne  en  mon  palays,  et  ton  ymage 
sera  placée  au  milieu  du  palays,  et  adorée 
de  tous  comme  déesse.  »  Et  Katherine 
respondit  :  «  Laisse  à  dire  telle  chose,  car 
c'est  maulvaistié  de  les  penser.  Je  suis 
donnée  à  espouse  à  Jesucrist  :  c'est  ma 
gloire,  c'est  m'amour,  c'est  ma  doulceur. 
Ne  belles  parolles  ne  tourmens  ne  m'en 
pourront  rappeller.  x>  Et  lors,  celluy  plain 
de  forcennerie,  commanda  qu'elle  fust 
despoillée  et  batue,  et  puis  mise  en  une 
obscure  chartre,  et  là  fust  tourmentée  de 
faim  par  douze  jours. 

Et  le  roy  alla  dehors  celle  contrée  pour 
aucunes  causes.  Et  la  royne  fut  esprise 
par  grant  amour  de  la  benoiste  vierge,  si 
alla  par  nuyt  à  la  chartre  avec  Porfire, 
prince  des  chevaliers.  Et  quand  la  royne 
fut  entrée  dedans,  si  veit  la  chartre  res- 
plendissant par  tresgrant  clarté,  et  veit  les 
anges  qui  oingnoient  les  playes  de  la 
vierge.  Et  lors  la  vierge  prescha  à  la  royne 

les  J03TS  de  paradis  et  la  convertit  à  la  foy 
et  luy  prédit  qu'elle  auroit  couronne  de 
martyre.  Et  ainsi  parlèrent  ensemble 
jusques  à  minuyt.  Et  quand  Porfire  eut 
tout  ouyt,  il  cheut  aux  piedz  de  la  vierge 
et  receut  la  foy  de  Jesucrist  avec  deux 
cens  chevaliers. 

Etpource  que  le  tyrantavoit  commandé 
qu'elle  fust  douze  jours  sans  boire  et 
sans  manger,  Jesucrist  envoya  du  ciel  une 
blanche  colombe  qui  la  repessoit  de  viande 
celestielle.  Et  après  ce,  Jesucrist  s'apparut 
à  elle  avec  grande  compaignie  d'anges  et 
de  vierges,  et  luy  dist  :  «  Fille,  congnois 
ton  Créateur  pour  qui  tu  as  entrepris 
ceste  travaillante  bataille.  Soyes  ferme, 
car  je  suis  avec  toy.  » 

Et  quand  l'empereur  fut  retourné,  il  la 
fist  amener  devant  luy.  Et  quand  il  veit  si 
resplendissante  celle  qu'il  cuydoit  estre 
tourmentée  par  grant  jeusne,  il  cuyda  que 
aucun  l'eust  repeue  en  la  chartre,  si  com- 
manda que  les  gardes  fussent  tourmentés. 
Et  elle  luy  dist  :  «  Vrayment,  je  n'ay  pas 
prins  viande  d'homme,  mais  Jesucrist  m'a 
repeue  par  son  ange.  — Je  te  prie,  dist  l'em- 
pereur, metz  en  ton  cueur  ce  que  je 
admonneste.  Nous  ne  voulons  pas  te  tenir 
comme  chamberiere,  mais  tu  seigneurie- 

ras  en  mon  royaulme  comme  royne  de 
beaulté.  »  Auquel  elle  dist  :  «  Entens,  je 
te  prie,  et  juge  loyaulment.  Lequel  dois 
je  mieux  eslire  :  ou  le  Roy  puissant 
éternel,  glorieux  et  bel, ou  ung  roy  infirme 
et  mortel,  non  noble  et  laid  ?»  Et  lors  l'em- 
pereur plain  de  rage,  luy  dist  :  «  Eslis  de 
deux  choses  une  :  sacrifier  et  vivre,  ou 
souffrir  tourmens  et  périr.  »  Et  elle  dist  : 
ce  Ne  retardes  pas  à  faire  quelconques  tour- 
mens que  tu  vouldras,  ne  vueilles  icculx 
différer,  car  je  désire  offrir  à  Dieu  mon 
sang  et  ma  chair,  comme  il  le  offrit  pour 
moy.  Il  est  mon  Dieu,  mon  pasteur  et 
mon  espoux.  » 

Et  lors  ung  maistre  admonnesta  au 
roy  forcennant  que  il  fist  faire  quatre 
roues  de  fer  avironnées  de  doux  tresgrans, 
si  qu'il  la  fist  horriblement  detrencher  en 
ce  tourment  pour  espouvanier  les  aultres 
crestiens  par  l'exemple.  Et  fut  ordonné 
que  deus  de  ces  roues  courroyent  contre 
les  autres  deux  par  grant  force,  si  qu'elles 
desromproyent  tout  ce  qui  seroit  entre 
elles.  Et  lors  la  benoiste  vierge  pria 
Nostre  Seigneur  que  il  desrompist  ces 
engins  à  la  louenge  de  son  nom,  et  pour 
convertir  le  peuple  qui  estoyt  là.  Et  tan- 
tost,  comme  la  vierge   fust  mise  en   ce 

tourment,  l'ange  de  Nostre  Seigneur  des- 
rompit ce  tourment  par  si  grant  force 
qu'il  occist  quatre  mille  payens. 

Et  la  royne  qui  regardoit  ces  choses  de 
hault  et  estoit  cachée  jusques  alors,  des- 
cendit tantost,  et  blasma  l'empereur  de  sa 
tresgrant  cruaulté.  Et  lors  le  roy  fut  rem- 
ply  de  rage  pource  que  la  royne  ne  vou- 
loit  sacrifier,  et  luy  fist  premièrement 
arracher  les  mammelles,  et  puis  décoller. 
Et  comme  on  la  menoit  au  martyre,  elle 
pria  Katherine  qu'elle  priast  Nostre  Sei- 
gneur pour  elle,  et  celle  cy  respondit  : 
c(  Royne  aymée  de  Dieu,  aujourd'huy  tu 
auras  leroyaulme  pardurable  pour  cestuy 
mortel,  et  acquerras  à  toy  l'espoux 
immortel  pour  le  mortel.  y>  Et  la  royne 
fut  ferme  et  admonnesta  les  martyreurs 
de  faire  ce  qui  leur  avoit  esté  commandé, 
Et  lors  les  ministres  la  menèrent  hors  de 
la  cité,  et  luy  arrachèrent  les  mam- 
melles avec  tenailles  de  fer,  et  puis  luy 
coupperent  le  chef.  Et  Porfire  ravit  le  corps 
et  l'ensevelit. 

Le  jour  ensuivant,  le  tirant  demanda  où 
le  corps  de  la  royne  estoit,  et  commanda 
que  plusieurs  fussent  mis  à  tourment  pour 
enseigner  où  estoit  le  corps.  Porphire  vint 
tout  devant,  et  s'escria  :  «  Ce  suis  je  qui 

ensevely  le  corps  de  l'ancelle  de  Jesucrist 
et  ay  receu  la  foy.  »  Et  lors  Maxence 
commença  à  frémir  comme  forcenné,  et 
s'escria  espouventablement  :  a  O  chetit 
et  malheureux!  Véez  cy  Porphire  qui 
estoit  seule  garde  de  Tame  de  moy  et 
confort  de  mes  maux,  qui  est  deceu  !  » 
Et  quand  il  le  dist  â  ses  chevaliers,  ils  luy 
dirent  :  a  Et  nous  sommes  crestiens,  prêts  à 
mourir  pour  Jesucrist.  »  Et  lors  Tempereur 
enivré  de  rage,  commanda  que  tous 
fussent  décollés  avec  Porphire,  et  que  les 
corps  fussent  gettés  aux  chiens. 

Et  lors  il  appella  Katherine,  et  luy  dist  : 
((  Bien  que  tu  ayes  faict  mourir  la  royne 
par  art  magique,  si  tu  te  repens,  tu  seras 
la  première  en  mon  palays.  Car  tu  sacri- 
fieras aujourd'huy  ou  tu  périras.  »  Et  elle 
luy  dist  :  c<  Fais  ce  que  tu  as  en  pensée.  Je 
suis  appareillée  de  tout  soustenir.  »  Et  il 
donna  sentence  contre  elle  et  la  comman- 
da à  décoller. 

Et  quand  elle  fut  menée  au  lieu  ordon- 
né à  ce,  elle  leva  les  yeulx  au  ciel  et  pria 
en  disant  :  «  O  Jesucrist,  bon  roy,  qui  es 
honneur  et  gloire  des  vierges,  espérance 
et  salut  des  bons  croyans,  je  te  prie  que 
quiconque  fera  mémoire  de  ma  passion, 
soit  à  la  mort,  ou  en  quelque   nécessité 

qu'il  me  appellera,  qu'il  ayt  prouffit  de 
sa  prière.  »  Et  une  voix  vint  à  elle,  disant  : 
«  Vien,  m'amye,  ma  belle,  la  porte  des 
cieulx  t'est  ouverte.  Et  tous  ceulx  à  qui 
célébreront  ta  passion,  je  leur  prometz  le 
confort  des  dieulx.  » 

Et  quand  elle  fut  décollée,  il  yssit  de 
son  col  laict  pour  sang.  Et  les  anges 
prindrent  son  corps,  et  l'emportèrent 
jusques  à  la  montagne  de  Sinay,  plus  de 
vingt  journées  loing,  et  l'ensevelirent 
honorablement. 

Elle  souffrit  mort  soubz  Maxence  le 
tirant  qui  commença  l'an  de  Nostre  Sei- 
gneur trois  cens  et  dix. 

Légende    de  sainct  Nicolas. 


niiiCOlflS  Çitoyendelacité 
de  Fatras,  fut  ne 
de  grans  et  saiges  parens.  Et 
son  père  eut  nom  Epiphanus 
et  sa  mère  Jehanne.  Et  ses  pa- 
rens l'engendrèrent  en  la 
fleur  de  leur  âge  et  puis 
vesquirent  en  continence  et 
menèrent  vie  celestielle.Et  le  premier  jour 
quand  il  fut  né  que  l'on  le  baignoit,  il  se 
dressa  dans  le  baing.  Et  si  ne  prenoit  la 
mamelle  que  une  foys  le  mercredy  et  une 
au  vendredy  et  luy  qui  estoit  jeune  evi- 
toit  les  jolivetés  des  autres  jeunes.  Il  han- 
toit  volontiers  l'église  et  tout  ce  qu'il 
pouvoit  entendre  là  de  la  saincte  Escrip- 
ture,  il  le  mettoit  en  œuvre. 

Et  quand  ses  parens  furent  trespas- 
sez,  il  commença  à  penser  comment  il 
distribueroit  ses  richesses,  et  non  pas  à  la 
louenge  humaine,  mais  à  la  gloire  de 
Dieu.  Et  ung  sien  voysin  avoit  adoncques 

troys  filles  vierges,  mais  il  estoit  noble 
homme  et  pour  la  pouvreté  de  eux  en- 
semble elles  estoient  contrainctes  d'aler 
en  péché,  si  que  du  gaing  de  leur  infa- 
meté,  elle  fussent  soustenues  et  nour- 
ries. Et  quand  le  sainct  homme  le  sceut, 
il  eut  horreur  de  ceste  felonnye  et  getta 
la  nuyt  secrètement  en  la  maison  d'ice- 
luy  une  masse  d'or  envelopée  en  ung  dra- 
pel.  Et  quand  l'homme  se  leva  du  matin 
il  trouva  celle  masse,  et  rendit  grâce  à 
Dieu,  et  maria  son  aisnée  fille.  Et  par 
moult  peu  de  temps  après  le  serviteur  de 
Dieu  fist  semblable  œuvre  :  celuy  le 
trouva  et  rendit  grâces  à  Dieu  et  proposa 
veiller  pour  sçavoir  qui  estoit  celuy  qui 
luy  avoit  aidé  en  sa  pouvreté.  Et  peu  de 
jours  après,  Nicolas  doubla  la  masse  d'or 
et  la  getla  en  la  maison  d'icelluy  qui 
s'esveilla  au  son  du  cheoir  et  suyvit  Ni- 
colas qui  s'enfuyoit  et  luy  disoit  ainsi  : 
«  Sire,  ne  t'en  fuyz  pas,  si  que  je  te  voye.  » 
Et  lors  courut  plus  hastivement  et  con- 
gneut  que  c'estoit  Nicolas.  Et  lors  se  age- 
nouilla à  terre  et  luy  vouloit  baiser  les 
piedz.  Et  il  le  luy  denya  et  luy  requist 
qu'il  ne  dist  ceste  chose  tant  comme  il 
vequist. 

Apres  ce,  l'evesque  de  la  cité  de  Mirre 

fut  mon  et  les  evesques  se  assemblèrent 
pour  pourvoir  d'evesque  à  celle  église.  Et 
là  estoit  entre  les  autres  ung  evesque  de 
grande  auctorité  et  toute  l'élection  estoit 
à  luy.  Et  si  comme  il  les  eut  tous  admo- 
nestez de  estre  en  jeusnes  et  en  bonne 
prière  et  oraisons,  celuy  evesque  ouyt 
celle  nuyct  une  voix  qui  luy  dist  que,  à 
l'heure  de  Matines,  il  gardast  les  portes 
de  l'église,  et  que  celuy  qui  premier  vien- 
droit  à  l'église,  qui  auroit  nom  Nicolas,  il 
le  sacrast  evesque.  Et  adoncques  révéla 
ceste  chose  aux  autres  evesques,  et  les 
admonnesta  d'estre  tous  en  dévotion  et  il 
garderoit  la  porte.  Ce  fut  merveilleuse 
chose,  car  à  l'heure  de  matines,  ainsi 
comme  envoyé  de  Dieu.  Nicolas  se  leva 
devant  tous  les  autres.  Et  Tevesque  le 
print  quand  il  vint  là,  et  luy  demanda  : 
(f  Comme  est  ton  nom  ?  »  Et  luy,  qui 
estoit  simple  comme  columbe,  enclina 
son  chief,  et  disi  :  «  Nicolas,  serviteur  de 
vostre  saincteté.  »  Et  ilz  l'emmenèrent  à 
l'église,  jaçoit  qu'il  refusast  la  grande 
dignité,  et  le  mirent  en  la  chaire.  Et  il 
ensuivoit,  ainsi  comme  devant,  humilité 
et  honesteté  de  meurs  en  toute  choses, 
veilloit  en  oraisons  et  amaigrissoit  son 
corps.  Il  evitoit  compaignie  de  femme,  il 

estoit  honorable  et  humble  en  recevant 
tous,  prouffitable  en  parler,  joyeulx  en 
admonestant,  dur  en  corrigeant. 

L'on  list  en  une  cronique  que  le  glo- 
rieux sainct  Nicolas  fut  au  conseil  de 
Nice.  Et  ung  jour  que  aucuns  mariniers 
perissoient,  si  le  prièrent  ainsi  avec 
larmes  :  «  Nicolas,  serviteur  de  Dieu,  si 
lés  choses  sont  vrayes  que  nous  avons 
ouyez,  si  les  esprouve  maintenant.  »  Et 
tantost  ung  homme  s'apparut  à  la  sem- 
blance  de  luy,  et  leur  dist  :  «  Veez  moy 
cy,  ne  me  appelez  vous  pas?  »  Et  leur 
commença  à  aider  en  leur  exploit  de  la 
nef,  et  tantost  la  tempeste  cessa.  Et  quand 
ilz  furent  venuz  à  son  église,  ilz  le  con- 
gneurent  sans  demonstrer,  et  si  ne  l'a- 
voyent  oncques  veu.  Et  lors  rendirent 
grâces  à  Nostre  Seigneur  et  à  luy  de  leur 
délivrance.  Et  il  leur  dist  que  ilz  attri- 
buassent à  la  miséricorde  de  Jesuchrist  et 
à  leur  créance  et  non  pas  à  ses  mérites. 

Il  fut  ung  temps  que  toute  la  province 
de  sainct  Nicolas  souffrit  si  tresgrande 
famine  que  viande  failloit  à  tous.  Et  lors 
l'homme  de  Dieu  ouyt  que  les  navires 
chargées  de  froument  estoient  arrivées 
au  port,  et  tantost  il  alla  là  et  prioit  les 
mariniers  que  ilz  aydassent  au  peuple  qui 

perissoit  au  moins  de  cens  muis  de  chas- 
cune  nef,  et  ilz  luy  dirent  :  a  Père,  nous 
n'oserions  car  il  est  mesur  en  Alexan- 
drie et  il  nous  convient  rendre  aux  gre- 
niers de  l'empereur  selon  la  mesure.  » 
Et  le  sainct  leur  dist  :  «  Faites  ce  que  je 
vous  dy  et  je  vous  prometz  par  la  vertu 
de  Dieu  que  il  n'apetissera  de  rien  quand 
vous  viendrez  aux  greniers,  d  Et  quand 
ilz  l'eurent  baillé,  ilz  vindrent  aux  gre- 
niers de  l'empereur  et  rendirent  celle 
mesme  mesure  que  ilz  avoienl  receue  en 
Alexandrie.  Et  lors  racontèrent  les  miracles 
aux  ministres  de  l'empereur  et  louèrent 
grandement  Dieu  et  son  serviteur.  Et 
l'homme  de  Dieu  distribua  ce  froument 
à  chascun  selon  son  besoing,  si  que  il 
suffisoit  pour  deux  ans  non  pas  seulle- 
ment  à  vivre,  mais  aussi  à  semer. 

Et  comme  celle  contrée  servoit  aux 
ydoles  et  le  peuple  adoroit  le  faulx  ymage 
de  l'excommunie  Diane,  si  que  jusques 
au  temps  de  l'homme  de  Dieu  plusieurs 
de  celle  excommuniée  région  hantoyent 
aucunes  mauvaises  coustumes  des  payens 
soubz  ung  arbre  sacré  à  Diane  :  mais 
l'homme  de  Dieu  chassa  hors  celles  cous- 
tumes de  toute  la  contrée  et  commanda 
couper  cest  arbre.  Et  lors  le  diable  fut 

courroucé  contre  luy  :  si  fist  ung  huylle 
qui  brusle  contre  nature  en  eaue  et  brusle 
les  pierres.  Et  lors  se  transforma  en  la 
forme  d'une  religieuse  femme  et  se  mist 
en  ung  batel  et  rencontra  pèlerins  qui 
alloyent  par  nef  à  l'homme  de  Dieu,  et 
elle  les  arraisonna  ainsi  :  «  Je  aymasse 
mieulx  à  aller  à  l'homme  de  Dieu  que 
vous,  mais  je  ne  puis,  je  vous  prie,  por- 
tez cest  huylle  en  son  église  et  que  pour 
la  remembrance  de  moy  vous  en  oingniez 
les  paroys  de  sa  salle.  »  Et  tantost  s'esva- 
noyt.  Et  adonc  ilz  veirent  une  autre  nef 
avecques  personnes  honnestes,  entre  les- 
quelles il  en  y  avoit  ung  tressemblable  à 
sainct  Nicolas  qui  leur  dist  ainsi  :  c<  Ha  ! 
ha!  que  vous  a  dit  ceste  femme,  et  que 
vous  a  elle  apporté?  »  Et  ilz  luy  dirent 
tout  par  ordre,  et  il  leur  dist  :  a  C'est  la 
mauvaise  Diane  et  pour  esprouver  se  je 
vous  dy  vray,  gettez  cest  huylle  en  la 
mer.  »  Et  quand  ilz  l'eurent  getté,  ung 
grant  feu  se  print  en  la  mer  et  le  veirent 
longuement  ardoir  contre  nature.  Et  lors 
vindrent  à  l'homme  de  Dieu  et  luy 
dirent  :  «  Vrayment  tu  es  celluy  qui 
nous  apparuz  en  la  mer,  et  nous  délivras 
de  l'aguet  du  diable.  » 

En  celluy  temps  se  rebellèrent  aucunes 

gens  contre  Tempire  de  Romme.  Et  Tem- 
pereur  envoya  contre  eulx  troys  princes  : 
Nepotien,  Visin  et  Apolin.  Et  ils  vindrent 
au  Port  Adrien  pour  le  vent  qui  leur 
estoit  contraire.  Et  saint  Nicolas  les  con- 
via à  disner  avecques  luy,  car  il  vouloit 
garder  ses  gens  de  leur  rapine  qu'ilz  fai- 
soyent.  Et  si  comme  le  sainct  homme 
Nicolas  n'y  estoit  pas.  le  consul  cor- 
rompu par  pecune  avoit  commandé  troys 
chevaliers  innocens  estre  décollez.  Et 
quand  le  sainct  homme  le  sceut,  il  pria 
ces  princes  qu'ilz  allassent  là  avecques  luy 
hastivement.  Et  quand  il  vint  au  lieu  où 
ceulx  à  décoller  estoyent,  il  les  trouva  à 
genoulx  les  yculx  bandez.  Et  le  decolleur 
brandissoit  lespée  sur  leurs  chiefz.  Et 
lors  Nicolas,  embrasé  de  l'amour  de  Dieu, 
s'entrebatit  hardiment  contre  le  decolleur, 
et  luy  osta  le  glayve  de  sa  main  et  le 
gecta  bien  loing  et  si  deslia  les  innocens 
et  les  amena  avecques  luy  tous  sans  mal 
avoir.  Et  tantost  il  s'en  alla  au  jugement 
au  consul  et  trouva  les  portes  closes 
que  il  ouvrit  par  force.  Et  le  consul  vint 
tantost  à  luy  et  le  salua,  et  le  sainct 
homme  en  eut  despit  et  luy  dist  : 
«  Ennemi  de  Dieu,  corrompeur  de  sa  loy, 
par  quelle  folie  as  tu  esté  consentant  de 


198 

si  grande  felonnie?  comment  nous  oses 
tu  regarder?  »  Et  quant  il  l'eut  forment 
tencé  et  reprins,  toutefoys  receut  il  à 
pénitence  iceluy  repentant,  à  la  prière  de 
ces  princes. 

Et  adoncques,  quand  les  messagiers  de 
l'empereur  eurent  receu  sa  bénédiction, 
ilz  parfirent  leur  chemin  et  soubmisrent 
leurs  ennemis  à  l'empereur  sans  nulle- 
ment faire  aucune  effusion  de  sang.  Et 
lors  retournèrent  a  l'empereur  lequel  les 
receut  bien  honnorablement.  Et  aucuns 
eurent  envie  des  biens  de  ces  princes,  si 
dirent  en  trayson  à  l'empereur  et  firent 
tant  par  prières  et  par  dons  que  faulce- 
ment  et  mauvaisement  furent  accusez  du 
blasme  de  sa  Majesté.  Et  quant  l'empe- 
reur ouyt  ce,  il  fut  plain  de  grande  forcen- 
nerie  et  commanda  que  incontinent  ilz 
fussent  mis  en  chartre,  et  sans  autres 
informations  ne  demande  faire,  il  com- 
manda qu'ilz  fussent  occis  et  faire  mourir 
celle  nuyt.  Et  quand  ilz  sceurent  par  le 
portier  qui  les  gardoit,  ilz  desrompirent 
leurs  vestemens  et  plourerent  bien  amè- 
rement. Et  lors  Nepocien  se  remembra 
comment  le  bon  sainct  Nicolas  avoit 
délivré  de  mort  les  troys  innocens,  si 
admonesta    les    autres    qui    estoyent    là 

qu'ilz  requissent  son  aide.  Ht  ainsi 
comme  ilz  estoyent  en  oraison,  sainct 
Nicolas  se  apparut  celle  nuyt  à  Cons- 
tantin empereur  et  luy  dist  en  ceste  ma- 
nière :  «  Fourquoy  as  tu  pris  ces  princes 
à,  si  grant  tort  et  jugez  à  mort  sans  qu'ilz 
ayent  aucunement  rien  mesfait  contre 
toy  ?  Lieve  sus  hasiivement  ei  commande 
qu'ilz  soient  laissez  ou  si  non,  je  prie  à 
Dieu  qu'il  esmouve  bataille  contre  toy 
en  laquelle  tu  tresbuche  et  soyes  fait 
viande  aux  bestes.  »  Et  l'empereur  luy 
demanda  :  «  Qui  es  tu  qui  es  par  nuyt 
entré  en  mon  palays  et  me  oses  dire 
telles  parolles  ?  »  Et  luy  dist  :  «  Je  suis 
Nicolas,  evesque  de  la  cité  de  Mirre.  »  Et 
aussi  espouvcnta  le  prevost  en  disant  : 
«  Toy  qui  as  sens  et  pensée  perdue,  pour- 
quoy  te  es  tu  consentu  à  la  mort  de  ces 
troys  innocens?  Va  tost  et  penses  de  les 
délivrer,  ou  si  non  ton  corps  sera  pourry 
et  mangé  de  vers,  et  ta  mesnie  sera  toute 
destruicte.  »  Et  il  luy  dist  :  «  Qjui  es  tu 
qui  tant  me  menaces  ?»  Et  il  luy  res- 
pondit  :  «  Saches  que  je  suys  Nicolas, 
evesque  de  Mirre.  »  Et  lors  s'esveilla 
l'ung  et  l'autre,  et  dirent  l'ung  à  l'autre 
leurs  songes  et  mandèrent  tantost  ces 
prisonniers,    et    l'empereur    leur   dist 


200 

«  Quelz  ars  magicques  sçavés  vous  que 
nous  avez  ennuyt  tant  eslues  par  songes?  » 
Et  ilz  dirent  quilz  n'estoient  pas  enchan- 
teurs, et  si  n'avoient  pas  deservi  sentence 
de  mort.  Et  lors  dist  l'empereur  :  «  Co- 
gnoissez  vous  ung  homme  qui  a  nom 
Nicolas?  »  Et  quand  ilz  ouyrent  ce  nom, 
ilz  tendirent  les  mains  au  ciel  et  prièrent 
Nostre  Seigneur  que  par  les  mérites  de 
sainct  Nicolas,  il  les  delivrast  de  ce  pré- 
sent péril.  Et  quand  l'empereur  eut  ouy 
d'iceulx  la  vie  et  les  miracles  de  sainct 
Nicolas,  il  leur  dist  :  «  Allez  vous  en  et 
rendez  grâces  à  Dieu  qui  vous  a  délivré 
par  la  prière  de  celluy  et  luy  portez  de 
noz  biens  et  luy  priez  qu'il  ne  me  me- 
nasse plus,  mais  prie  pour  moy  et  pour 
mon  royaulme  à  Nostre  Seigneur.  »  Et  peu 
de  temps  après  les  devant  ditz  princes 
allèrent  au  serviteur  de  Dieu  et  s'agenoil- 
lerent  à  ses  piedz  humblement,  disant  : 
((  Vrayement  tu  es  serviteur  de  Dieu  et 
vray  adorateur  et  amateur  de  Jesucrist.  » 
Et  quand  ilz  luy  eurent  tout  conté  par 
ordre,  il  leva  les  mains  au  ciel  et  rendit 
grans  louenges  à  Dieu,  et  envoia  les 
princes  bien  enseignez  en  leurs  pays. 

Et  quand    Nostre   Seigneur  le  voulut 
prendre,  il  pria  Dieu  qu'il   luy  envoiast 

ses  anges,  et  il  inclina  le  chef  et  veit  les 
anges  venans  à  luy  et  il  dit  le  pseaulme  : 
Sire  je  espère  en  toy,  jusques  à  ce  verset  : 
Sire  en  tes  mains  je  commande  mon  esperit. 
Et  lors  rendit  l'esperit,  en  l'an  de  Nostre 
Seigneur  troys  cens  quarante  et  trois  à 
grans  mélodies  dictes  des  celestielles 
compaignies. 

Quand  il  fut  ensevely,  en  ung  tombeau 
de  marbre,  une  fontaine  d'huilledecourut 
du  chevet  de  sa  teste,  et  une  d'eaue  es 
piedz,  et  jusques  au  jourd'huy  sault  de 
son  corps  huille  saincte  qui  vault  au 
salut  de  moult  de  gens. 

Ung  bon  homme  de  bonne  volonté 
fut  successeur  de  luy  qui  fut  mis  hors  de 
son  siège  par  gens  envieulx.  Et  quand  il 
fut  mis  hors,  la  fontaine  délaissa  à  courre, 
et  quand  il  fut  rappelle,  elle  decourut 
arrière  et  long  temps  après  les  Turcs  des- 
truirent  celle  cité  de  Mirre.  Et  lors 
vindrent  là  quarante  et  sept  chevaliers  de 
Bari,  et  quatre  moynes  leur  monstrerent 
le  sepulchre  du  glorieux  et  amy  de  Dieu 
sainct  Nicolas,  lequel  ilz  ouvrirent  et 
trouvèrent  les  os  de  luy  nageant  en  huille 
et  les  emportèrent  honnorablement  en  la 
cité  de  Bari. 

Et  Tan   de  Nostre    Seigneur  Jesucrist 

mille  octante  et  sept,  ung  homme  avoit 
prins  d'un  Juif  une  somme  de  pecune  et 
jura  sur  l'autel  de  sainct  Nicolas  que,  le 
plustost  qu'il  pourroit,  il  le  luy  rendroit, 
car  il  ne  povoit  avoir  aultre  plege.  Et  lors 
tint  la  monnoye  moult  longuement,  tant 
que  le  Juif  la  luy  demanda  et  il  luy  dist 
qu'il  la  luy  avoit  rendue.  Et  lors  le  Juif 
le  iit  venir  en  jugement,  et  le  serment  fut 
mis  sur  le  debteur.  Et  il  avoit  apporté 
avecques  luy  ung  baston  creux  où  il  avoit 
mis  la  pecune  en  or,  comme  si  il  se  sous- 
tenist  du  baston.  Et  quand  il  voulut  faire 
le  serment,  il  bailla  au  Juif  le  baston  à 
garder.  Et  lors  jura  qu'il  luy  avoit  plus 
rendu  qu'il  ne  debvoit.  Et  quand  il  eut 
fait  le  serment,  il  demanda  le  baston,  et 
le  Juif  qui  ne  sceut  pas  la  malice,  le  ren- 
dit. Et  lors  celluy  s'en  alla  qui  avoit  fait 
la  fraude  et  il  eut  sommeil  et  s'endor- 
mit en  ung  carfour.  Et  ung  char  vint 
à  grant  force  et  le  tua  et  rompit  le  baston 
plain  d'or,  et  l'or  respandit.  Et  quand  le 
Juif  ouyt  ce,  il  vint  là  tout  esmeu,  et  veit 
la  fraude.  Et  comme  plusieurs  luy  disoient 
qu'il  reprinst  l'or,  il  refusa  du  tout,  si 
celluy  qui  estoit  mort  ne  revenoit  en  vie 
par  les  mérites  et  prières  de  sainct  Nicolas, 
et  dist   que    si   il   revenoit,   il   recevroit 

baptesme  et  se  feroit  baptiser.  Et  lors  cel- 
luy  qui  avoit  esté  mort,  resuscita,  et  lors 
le  Juif  fut  baptisé  au  nom  de  nostre  Sau- 
veur Jesucrist. 

Ungjuifveit  les  vertueux  miracles  de 
sainct  Nicolas  :  si  fist  faire  ung  ymage  du 
sainct  et  le  mist  en  sa  maison.  Et  quand 
il  alloit  hors,  il  luy  commandoit  à  garder 
ses  choses  par  telles  paroUes  :  «  Nicolas, 
voy  cy  tous  mes  biens,  je  vous  commande 
à  les  garder,  et  si  vous  ne  les  gardés  bien, 
je  prendray  vengence  pour  vous  batre  et 
tourmenter.  »  Une  foys,  comme  le  Juif 
estoit  hors,  les  larrons  vindrentet  ravirent 
tout  et  laissèrent  tant  seulement  l'image. 
Et  quand  le  Juif  revint,  il  se  trouva  tout 
despouillé,  il  arraisonna  l'image  par  telles 
paroUcs  :  «  Sire  Nicolas,  je  vous  avoye 
mis  en  ma  maison  pour  garder  mes 
choses  des  larrons  :  pourquoy  ne  les  avez 
gardées?  vous  en  recevrez  cruelz  tourmens 
et  aurez  la  peine  pour  les  larrons,  et  je 
venge ray  mon  dommaige  en  tes  tour- 
mens. »  Et  lors  le  Juif  print  l'image  et  la 
tormenta  et  bâtit  cruellement.  Dont  il 
advint  grant  merveille,  car  quand  les  lar- 
rons despartoyent  les  choses,  le  sainct  de 
Dieu,  ainsi  comme  s'il  eust  eu  tous  les 
tormens,  il  se  apparut  aux  faulx  larrons 

et  leur  dist  :  «  Pourquoy  ay  je  si  cruelle- 
ment esté  batu  pour  vous  et  ay  je  souf- 
fert tant  de  tourmens?  Vées  vous  com- 
ment mon  corps  est  detranché  ?  vées 
vous  comment  le  sang  vermeil  decourt? 
Allez  et  rendez  tout  tantost,  ou  aultre- 
ment  lyre  de  Dieu  tout  puissant  se  for- 
cennera  en  vous  griefvement,  et  que  tous 
sçauront  vostre  felonnye,  et  que  chascun 
de  vous  sera  perdu.  »  Et  ilz  luy  dirent: 
«  Qui  es  tu  qui  nous  dit  telles  parolles?  » 
Et  il  leur  dist:  «  Je  suis  Nicolas,  serviteur 
de  Nostre  Seigneur  lequel  le  Juif  a  si 
cruellement  batu  pour  ses  choses  que 
vous  emportastes.  »  Et  lors  ilz  furent 
espouventés  et  vindrent  au  Juif  et  ouyrent 
ce  qu'il  avoit  fait  à  l'image  et  luy  dirent 
le  miracle,  et  luy  rendirent  tout.  Et  ainsi 
les  larrons  vindrent  à  voye  de  droicture 
et  le  Juif  à  la  foy  dejesucrist. 

Ung  homme  pour  l'amour  de  son  filz 
qui  estudioit  les  lettres,  celebroit  chascun 
an  la  feste  de  sainct  Nicolas  moult  solen- 
nellement. Une  foys  que  le  père  eust  ap- 
pareillé le  disner  et  convié  moult  de 
clercz,  le  diable  vint  à  la  porte  en  habit 
de  pèlerin  demander  l'aumosne.  Et  le  père 
commanda  tantost  à  son  filz  qu'il  donnast 
l'aumosne  au  pèlerin  :  si   le  suyvit  ainsi 

comme  il  s'en  alloit.  Et  quand  il  vint  en 
ung  carfour,  le  diable  print  l'enfant  et 
l'estrangla.  Et  quant  le  pere  ouyt  ce,  il  se 
dolut  forment  et  ploura  et  porta  le  corps 
en  sa  chambre  et  commença  à  crier  de 
douleur  et  dire  :  a  Tresdoulx  filz,  com- 
ment vous  est-il  ?  Sainct  Nicolas,  est  ce 
la  guerdon  que  je  vousaye  si  longuement 
fait  si  grant  honneur?  »  Et  comme  il 
disoit  ces  parolles,  l'enfant  ouvrit  les 
yeulx  et  s'éveilla  ainsi  comme  de  dormir 
et  se  leva. 

Ung  homme  pria  à  sainct  Nicolas  qu'il 
luy  impetrast  ung  filz  de  Nostre  Seigneur, 
et  il  luy  promist  qu'il  meneroit  son  filz 
à  son  église  et  qu'il  luy  offriroit  un^ 
hanap  d'or.  Et  alors  le  filz  fut  né  et  vint 
en  son  âge,  et  le  pere  commanda  le  hanap 
à  faire  et  le  hanap  luy  pleust  moult  et  le 
retint  pour  luy  et  en  fist  faire  ung  autre 
de  telle  value.  Et  comme  ilz  alloyent  par 
mer  à  l'église  sainct  Nicolas,  le  pere  com- 
manda à  son  filz  qu'il  apportast  de  l'eaue 
au  hanap  premier  fait.  Et  quand  l'enfant 
cuyda  prendre  de  l'eaue,  il  cheut  en  Teaue 
et  tantost  se  desaparut  et  toutesfois  le 
pere  parfist  son  veu  en  plourant  amère- 
ment son  filz.  Et  quand  il  vint  à  l'autel 
sainct  Nicolas  et  il  offrit  le  second  hanap 

il  cheut  ainsi  comme  se  on  l'eust  getté 
jus  de  Fautel,  il  le  releva  et  le  mist  sur 
l'autel  et  il  fut  getté  arrière  plus  loing,  et 
encores  le  releva  et  le  mist  la  tierce  foys 
sur  l'autel  et  il  fut  getté  arrière  plus  loing, 
et  tous  s'esmerveillerent  et  vindrent  veoir 
celle  chose.  Et  lors  l'enfant  vint  sain  et 
dru  et  apportoit  en  ses  mains  le  premier 
hanap,  et  raconta  devant  tous  que  quand 
il  cheut  en  la  mer,  tantost  le  benoist 
Nicolas  vint  qui  le  garda  sans  mal  avoir, 
et  son  père  en  fut  joyeulx  et  offrit  à  sainct 
Nicolas  l'ung  et  l'autre  hanap. 

Ung  riche  homme  eut  ung  filz  pour  les 
mérites  de  sainct  Nicolas  et  l'appela 
Dieudonné,  et  ce  riche  homme  fist  une 
chapelle  de  sainct  Nicolas  en  son  manoir 
et  y  celebroit  chascun  an  lafeste  de  sainct 
Nicolas.  Et  cestuy  lieu  estoit  assis  delez 
la  terre  de  Garens,  une  foys  advint  que 
Dieudonné  fut.  prins  à  Garenes  et  fut 
député  à  servir  leur  roy.  Uan  ensuyvant 
que  son  père  faisoit  dévotement  la  feste 
de  sainct  Nicolas  et  l'enfant  tenoit  ung 
precieulx  hanap  devant  le  roy,  si  remem- 
bra de  sa  prise  et  de  la  douleur  de  ses 
parens  et  de  la  joye  qui  estoit  faicte  à  ce 
jour  en  la  maison  de  son  père  ;  si  com- 
mença   fort   à   souspirer.  Et  le   roy  luy 

demanda  la  cause  de  ses  souspirs,  et  il  la 
luy  dist,  et  quand  le  roy  le  sceut,  il  luy 
dist  :  «  duoy  que  ton  Nicolas  face,  tu  de- 
moureras  cy  avec  nous.  »  Et  soudaine- 
ment il  vint  ung  fort  vent  qui  fist  trem- 
bler toute  la  maison,  et  l'enfant  fut  ravy 
avecques  le  hanap  et  fut  mis  devant  les 
portes  là  où  les  parens  faisoyent  la  solen- 
nité du  sainct,  si  que  tous  en  firent  grant 
joye.  Et  l'on  dit  ailleurs  que  celuy  jou- 
vencel  fut  né  de  Normandie  et  alla  oultre 
mer  et  fut  pris  du  Souldan  et  le  faisoit 
batre  devant  luy,  et  si  comme  l'on  le 
batoit  le  jour  de  la  sainct  Nicolas  et  il  eut 
esté  mis  en  chartre,  il  pria  doncques 
sainct  Nicolas  tant  pour  la  bature  comme 
pour  sa  joye  qu'il  souloit  avoir.  Et 
adoncques  s'en  dormit  et  quand 
il  s'esveilla  il  se  trouva  en 
la  chapelle  de  son  père. 


Cl^cgcnde^udiafainctfilucfirc 

Légende  de  sainct  Silvestre. 


^^  Juste  de  nom 

cl  de  fait  et  instruit  par 
Cyrin  prestre,  et  hantoit 
tressouverainement  hospi- 
talité. Thimothée,  ung  tres- 
sage crestien,  fut  receu  de 
luy  en  son  hostel,  qui  estoit 
évité  des  autres  pour  la  persécution  d'icel- 
luy  Thimothée.  Ung  an  après  receut  cou- 
ronne de  martyre  pour  prescher  fermement 
la  foy  de  Jesucrist.  EtTarquinien  prevost, 
cuidoit  que  Thimothée  habondast  en  ri- 
chesses ;  si  les  demanda  à  Silvestre  et  le 
menassa  de  mort.  Et  quant  il  sceut  vraie- 
ment  que  Thimothée  n'avcit  nulles  ri- 
chesses, il  commanda  à  Silvestre  sacrifier 
aux  idoles  ou  il  le  feroit  Tendemain  tour- 
menter par  divers  tourmens.  Et  Silvestre 
luy  dit  :  «  Fol,  tu  mourras  ceste  nuyct,  et 
tu  recepvras  tourment  pardurablement,  et 
vueillesou  non,  tu  recongnoistrasleDieu 

que  nous  croyons  estrevray.  »  Et  si  comme 
il  mangeoit,  l'os  d'ung  poisson  s'aresta  en 
sa  gorge  et  il  ne  le  peult  getter  ne  trans- 
gloutir,  mourut  à  minuyt  et  fut  mené  au 
tombel  à  grant  pleur.  Et  Silvestre  fut  dé- 
livré à  grant  joye  de  la  chartre,  car  il  n'es- 
toit  pas  tant  seulement  aymé  des  crestiens, 
mais  des  payens  merveilleusement.  Il  avoit 
regard  d'ange,  claire  paroUe,  entier  de 
corps,  sainct  par  œuvre,  grant  par  conseil, 
catholique  en  foy,  trespacient  en  espérance, 
plain  de  charité. 

Et  quant  Melchiade,  evesque  de  la  cité 
de  Romme,  fut  mort,  Silvestre,  qui  le  re- 
fusoit  fermement,  fut  esleu  evesque  de 
l'acord  de  tous  et  il  mist  les  noms  des  or- 
phelins, des  vefves  et  des  pouvres  en  es- 
cript  en  ung  papier  et  les  pourveoit  tous. 
Il  jeusnoit  le  mercredy,  le  vendredy  et  le 
samedi,  et  establit  à  garder  ce  jeusne,  et 
le  jeudyà  solenniser  comme  ledimenche. 
Et  les  Grecz  disoyent  aux  crestiens  que 
le  samedy  devoit  estre  plus  gardé  que  le 
V.  jour.  Et  il  respondit  que  non  devoit, 
et  que  c'estoit  du  commandement  de 
l'Apostre,  pource  qu'on  devoit  avoir  com- 
passion de  la  sépulture  Jesucrist.  Et  ilz 
luy  dirent  :  «  Il  est  ung  samedi  pour  sa 
sépulture  auquel  on  doit  faire  jeusne  une 

foys  Tan.  »  Et  Silvestre  leur  disi  ;  «  Tout 
ainsi  comme  chascun  jour  du  dimcnche 
est  honnoré  pour  la  résurrection  de  Jesu- 
crist,  aussi  est  chascun  samedy  pour 
l'amour  de  la  sépulture.  »  Et  pource  sa- 
corderent  ilz  au  samedy,  mais  ilz  res- 
criprent  forment  du  quint  jour  et  disoyent 
qu'il  ne  devoyt  pas  estre  es  solennitez  des 
chrestiens.  Et  Silvestre  monstra  la  dignité 
du  jour  en  troys  choses  :  pource  que  Nostre 
Seigneur  monta  en  ce  jour  au  ciel  et  es- 
tablit  le  sacrement  de  son  propre  corps  et 
de  son  sang,  et  l'Eglise  faict  à  ce  jour  le 
saint  cresme.  Et  lors  tous  obéirent  à  ses 
raisons. 

Et  quand  Constantin  persecutoit  les 
crestiens,  Silvestre  yssit  de  la  ville  et  entra 
en  une  montaigne  avecques  ses  clercs.  Et 
lors  celluy  Constantin  pour  la  desserte  de 
persécution  de  la  tyrannie  cheut  en  un 
incurable  et  terrible  maladie  :  ce  fut  qu'il 
devint  lépreux.  Et  en  la  parfin,  par  le  con- 
seil des  evesques  des  ydoles,  troys  mille 
enfans  furent  amenés  pour  estre  occis,  si 
que  il  s«  baignast  au  sang  frais  et  chault. 
El  quand  Constantin  yssit  hors  au  lieu  où 
le  baing  devoit  estre  appareillé,  les  mères 
des  enfants  luy  coururent  encontre  plou- 
rant  et  criant  piteusement  toutes  desche- 

velées.  Et  lors  Constantin  ploura  et  fit  ar- 
rester  le  char  et  se  dressa  et  dist  :  «  Oyez 
moy  tous,  seigneurs  et  chevaliers  et  tous 
les  peuples  qui  estes  icy.  La  dignité  de 
l'Empire  de  Romme  naist  de  la  fontaine 
de  pitié  laquelle  donna  ceste  ordonnance  : 
que  quiconques  occiroit  ung  enfant  en  ba- 
taille il  avoit  le  chief  tranché.  Or  vainquons 
donc  pitié  en  ceste  bataille  et  nous  pour- 
rons bien  estre  vaincueurs  de  tous  se  nous 
sommes  vaincus  de  pitié  ;  car  celluy  se 
prouve  estre  seigneur  de  tous,  qui  est  ser- 
viteur de  pitié,  et  donc  est  il  mieulx  que 
je  meure,  saulvé  l'honneur  de  la  vie  de 
ces  innocens,  que  je  recovrasse  vie  cruelle 
par  la  mort  d'iceulx.  »  Lors  commanda 
les  enfans  estre  rendus  aux  mères  et  leur 
donna  plusieurs  dons.  Et  les  mères  qui 
estoyent  venues  plourans  s'en  allèrent  à 
joye.  Et  l'empereur  s'en  alla  en  son  palays. 
Et  la  nuit  ensuyvant,  Pierre  et  Paul  s'ap- 
parurent à  luy  et  luy  dirent  :  «  Pource 
que  tu  as  eu  doubte  de  espandre  le  sang 
innocent,  pource  Jesucrist  nous  envoyé  à 
toy  donner  conseil.  Appelles  l'evesque  Sil- 
vestre  qui  se  tapist  au  mont  Siraptin  ;  et 
celluy  te  monstrera  la  piscine  en  laquelle 
tu  seras  troys  foys  plongé  et  seras  curé  de 
tout  ton  lèpre.  Et  tu  rendes  celle  bonté  à 

Dieu,  que  tu  destruises  les  temples  des 
ydoles  et  restablisses  les  églises  et  adores 
Dieu  doresnavant.  »  Et  quand  Constantin 
s'esveilla,  il  envoya  tantost  chevaliers  à 
Sylvestre  ;  et  quand  il  les  vcit,  il  cuyda 
estre  mené  à  reçoyvre  martyre.  Et  lors  se 
recommanda  à  Dieu  et  reconforta  ses  com- 
paignons  et  fut  présenté  à  Constantin  tout 
seul.  Et  lors  Constantin  se  leva  contre 
luy,  et  luy  dit  :  «  Nous  avons  joye  de  ta 
venue.  »  Et  Silvestre  se  leva  et  le  salua. 
Et  adoncques  Tempcreur  luy  conta  tout 
par  ordre  son  songe  et  luy  demanda  à  qui 
ces  deux  dieux  estoyent  qui  estoit  apparus 
à  luy.  Et  Silvestre  respondit  qu'ilz  es- 
toyent apostres  de  Jcsucrist  et  non  pas 
dieux.  Et  lors  l'empereur  pria  l'evesque 
qu'il  luy  fist  apporter  l'y  maigedesapostres. 
Et  tantost  comme  il  les  veit,  il  dit  incon- 
tinent que  ceulx  qui  estoyent  apparus  à 
luy  estoyent  iceulx.  Et  lors  Silvestre  le  fit 
jeusner  une  sepmaine  et  le  fit  nouvel  en 
la  foy  et  mettre  hors  les  crestiens  prison- 
niers. Et  quand  l'empereur  descendit  en 
l'eaue  du  baptesme,  tresgrande  clarté  res- 
plendit sur  luy  et  il  yssit  de  là  tout  sain 
et  net  et  dit  que  il  avoit  veu  Jesucrist.  Et 
le  premier  jour  de  son  baptesme,  il  or- 
donna que  Jesucrist  fust  adoré  en  la  cité 

de  Romme  comme  vray  Dieu.  Le  second 
jour,  qui  blasphemeroit  Jesucrist  fust  pu- 
gny.  Le  tiers,  que  quiconques  feroit  injure 
à  aucun  crestien,  qu'il  perdroit  lamoytié 
de  ses  biens.  Le  quart  jour,  si  comme 
l'empereur  de  Romme  estoit  chief  du 
monde,  ainsi  l'evesque  de  Romme  fust  sire 
de  tous  les  evesques.  Le  quint  jour,  que 
quiconques  s'en  fuyroit  à  l'église  à  refuge, 
qu'il  fust  gardé  de  toute  inj  ure.  Le  sixiesme 
jour,  que  nul  ne  edifiast  églises  sans  li- 
cence de  son  prélat,  et  spécialement  de- 
dans la  cité  de  Romme.  Le  septiesme  jour, 
que  les  dismes  des  possessions  royalles 
fussent  baillées  auxedifications  deseglises. 
Le  huitiesme  jour,  l'empereur  vint  à  l'é- 
glise de  sainct  Pierre  et  accusa  en  plourant 
ses  péchez.  Et  après  il  print  premièrement 
une  bêche,  et  fouyt  la  terre  à  faire  le  fon- 
dement de  la  grant  église,  et  mist  hors 
sur  ses  propres  espauUes  douze  coffins  de 
terre. 

Et  quand  Hélène,  mère  de  Constantin 
empereur,  qui  demouroit  en  Bethanie, 
ouyt  ceste  chose  par  lettres,  si  loua  son 
filz  de  ce  qu'il  avoit  renoncé  aux  ymaiges 
des  faulx  ydoles.  Mais  elle  le  blasmoit 
moult  forment  de  ce  qu'il  avoit  laissé  le 
dieu  des  dieux  et  adoroit  ung  homme  cru- 

cifié.  Et  lors  l'empereur  luy  rescript  qu'elle 
amenast  avec  soy  les  maistres  des  Juifz,  et 
il  ameneroit  les  docteurs  des  crestiens  si 
qu'ilz  disputassent  tous  ensemble,  et  par 
leur  disputation  apparut  laquelle  seroit 
plus  vraye.  Lors  saincte  Hélène  amena 
cent  quarante  et  ung  des  plus  saiges  Juifz 
entre  lesqueiz  y  en  avoit  douze  qui  res- 
plendissoyent  devant  tous  les  autres  par 
saigesseet  par  beau  parler.  Et  lors,  quand 
Silvestre  et  ses  clercz  et  les  Juifz  furent 
assemblés  devant  l'empereur  pour  dispu- 
ter, et  ilz  establirent  de  commun  accord 
deux  payens  tressaiges  et  tresbien  csprou- 
vez  de  loyauté  pour  estre  juges  et  donner 
sentence  des  choses  que  l'on  diroit,  et  en 
estoit  l'ung  appelle  Craton  et  l'autre  Zeno- 
phile.  Et  fut  entre  eulx  confermé  par  sen- 
tence que  tant  comme  l'une  des  parties 
parleroit,  que  l'autre  se  tairoit  et  ne  parle- 
roit  point. 

Le  dernier  qui  avoit  nom  Zambry  dist 
par  grand  desdaing  :  «  Je  m'esmerveille 
comment  vous  qui  estes  tressaiges  juges 
croyés  à  parolles  de  truffes  et  que  vous 
estraingnés  toute  la  puissance  de  Dieu  et 
qu'elle  soit  enclose  soubz  humaine  raison. 
Mais  cessons  les  parolles  et  venons  au 
fait,  car  ceulx  sont  tresfolz  qui  adorent  le 

crucifiz,  car  je  sçay  bien  le  nom  du  Tout 
Puissant  que  roches  ne  le  sceurent  ne 
nulle  créature  ne  le  peut  ouyr.  Et  affin 
que  vous  esprouviés  que  je  die  vray,  ung 
torel  trescruel  me  soit  amené  et  si  tost 
comme  ce  nom  luy  sonneray  en  l'oreille, 
il  mourra.  »  Auquel  Silvestre  dist  :  «  Com- 
ment aprins  tu  ce  nom  que  tu  ne  Toys 
oncques,  ou  quand  tu  l'ouys,  que  ne  cheuz 
tu?  »  Et  Zambry  dist  :  «  11  n'appartient 
pas  à  toy  sçavoir  ce  mistere,  qui  es  ennemy 
des  Juifz.  »  Lors  fut  amené  un  torel  très- 
fort  et  cruel,  à  peine  tenu  de  cent  fors 
hommes.  Et  si  tost  comme  Zambry  luy 
eut  ditlaparolleen  l'oreille,  le  torel  cheut 
et  tourna  les  yeulx  en  la  teste  et  mourut; 
et  lors  tous  les  Juifz  crièrent  haultement 
et  assaillirent  Silvestre,  ausquelz  Silvestre 
dist  :  «  Il  n'a  pas  dit  le  nom  de  Dieu, 
mais  le  nom  du  maulvais  diable.  Car  Je- 
sucrist,  nom  de  Dieu,  ne  fortifie  pas  seu- 
lement ceulx  qui  vivent,  mais  vivifie  les 
mortz,  car  povoir  faire  occire  et  non  faire 
revivre  appartiens  à  lyons,  à  serpens  et 
bestes  saulvages.  S'il  veult  que  je  croye 
que  ce  n'a  pas  esté  nom  de  diable,  dis-le 
encore  et  face  vif  ce  qu'il  a  occis,  car  il  est 
escript  de  Dieu  :  Je  occiray  et  feray  re- 
vivre. Et  se  il  ne  le  veut  faire,  sans  double 

il  a  nommé  le  nom  du  diable  qui  peut 
occire  le  vif  et  ne  peut  vivifier  les  morz.  » 
Et  quand  il  fut  contrainct  des  juges  à  sus- 
citer le  torel,  il  dist  :  a  Suscite  le,  Sil- 
vestre  au  nom  de  Jésus  de  Galilée  et  nous 
croyrons  en  luy.  »  Et  lors  tous  les  Juifz 
luy  promirent  de  le  croyre,  se  il  le  ressus- 
scitoit.  Lors  dist  Silvestre  son  oraison  et 
se  mist  à  l'oreille  du  torel  et  dist  :  a  Au 
nom  de  Noslre  Seigneur  Jesucrist  te  lieve 
sus,  torel,  si  va  avecques  ton  bestial  de- 
bonnairement.  »  Lors  se  leva  et  s'en  alla 
tout  doulcement.  Dont  les  Juifz  et  les  juges 
et  tous  les  autres  se  convertirent  à  la 
foy. 

Et  aucun  temps  après,  les  evesques  des 
ydoles  vindrent  à  l'empereur  et  dirent  : 
«  Tressaincl  empereur,  puis  que  vous 
pristes  la  foy  de  Jesucrist,  le  dragon  qui 
estoit  en  la  fosse  a  occis  plus  de  troys 
censhommeschascun  jour  parson  souffle.  » 
Et  lors  Tempereur  se  conseilla  sur  ce  à 
Silvestre,  et  Silvestre  luy  respondit  :  «  Par 
la  vertu  de  Jesucrist,  le  feray  cesse  de  tout 
mal  faire.  »  Et  adoncques  les  evesques 
promirent  croire  se  il  le  faisoit.  Et  lors 
apparut  sainct  Pierre  à  sainct  Silvestre  qui 
prioit  et  luy  dist  :  «  Descens  seurement 
au  dragon,  toy  et  deux  prestres  qui  soyent 


220 

avec  toy.  Et  quand  tu  viendras  en  ce  lieu, 
ày  luy  en  ceste  manière  :  Sathanas,  attens 
en  ce  lieu  tant  que  y  viengne  Nostre  Sei- 
gneur Jesucrist,  né  de  vierge,  crucifié  et 
ensevely,  qui  ressuscita,  qui  se  sied  à  la 
dextre  de  son  Père,  qui  viendra  juger  les 
vifz  et  les  mortz.  Et  puis  lie  la  bouche 
d'ung  fil  deux  foys  et  le  seelle  d'ung  an- 
nel  qui  ait  le  signe  de  la  croix.  Et  puis 
après  reviendras  à  moy  sain  et  dru  et  men- 
geras  le  pain  que  je  vous  auray  appareil- 
lé. »  Et  lors  Silvestre  descendit  là  avecques 
ses  deux  prestres  parlesdegrezquiestoyent 
en  celle  fosse  et  en  y  avoit  cent  quarante 
et  deux;  et  porta  avec  luy  moult  de  lan- 
ternes et  dist  les  parolles  au  dragon  et  luy 
lia  et  scella  la  bouche.  Etquand  il  remonta, 
il  trouva  deux  enchanteurs  qui  Tavoyent 
suyvi  pour  veoir  la  fin  et  estoyent  ainsi 
comme  mortz  de  l'ordure  du  dragon.  Et 
il  les  amena  tous  sains  avec  luy,  et  tantost 
ilz  se  convertirent  et  grand  multitude  de 
peuple  sans  nombre.  Ainsi  fut  le  peuple 
délivré  de  double  mort  :  c'est  assavoir  de 
adorer  les  diables,  et  du  venin  du  dra- 
gon. 

Et  en  la  fin,  quand  Silvestre  approcha 
de  sa  mort,  il  admonnesta  le  clergé  qu'ilz 
eussent  charité  en  eulx  et  gouvernassent 

•diligemment    leur    église    et    gardassent 
leurs   assemblées    des   morsures   de 
loupz.  Et  lors  s'endormit  heu- 
reusement   en   Nostre  Sei- 
gneur,    environ     l'an 
troys      cens      et 
vingt. 

AU    LECTEUR 

Ç  William  Morris,  dont  on  connaît  la  prédilection  pour  tout  ce 
qui  touchait  au  moyen  dge,  ne  pouvait  manquer  de  comprendre 
la  Légende  dorée  parmi  les  réimpressions  que  donna  sa  célèbre 
Kelmscott  press.  Il  choisit  comme  texte  la  traduction  anglaise 
faite  par  Caxion,  non  sur  l'original  latin  de  Jacques  de  Vora- 
gine,  mais  sur  une  traduction  française  imprimée  dans  le  der- 
nier quart  du  xve  siècle.  Son  édition,  complète  en  trois  volumes, 
parut  en  1892  :  huit  ans  plus  tard,  en  1900,  M.  F.  S.  Ellis,  qui 
en  fut  l'éditeur,  reproduisit  le  même  texte  fort  archaïque,  dans 
une  édition  populaire,  en  six  volumes. 

Nous  ne  pouvions  songer  à  imiter  W.  Morris  dans  une  aussi 
gigantesque  entreprise  :  le  lecteur  français  exige  des  ménage- 
ments. Mais,  à  l'exemple  de  M.  Ellis,  nous  avons  fait  choix  du 
texte  qui  servit  de  modèle  à  Caxton,  c'est-à-dire  de  la  traduc- 
tion faite  au  xive  siècle  par  Jehan  de  Vignay,  telle  qu'elle  se 
lit  dans  l'édition  qui  fut  «  achevée  de  imprimer  à  Lyon  par 
honneste  homme  Jehan  de  la  place  au  près  du  puys  peluz.  L'an  mil 
cinq  cens  et  dix  huit  le  settième  de  novembre.  »  (  Cf.  le  Cata- 
logue des  livres  de  la  bibliothèque  J.  de  Rothschild,  n»  2020.) 

Nous  avons  traité  le  texte  avec  respect,  mais  sans  fétichisme, 
et  ne  prétendons  nullement  avoir  donné  une  édition  critique. 
Sur  les  problèmes  que  soulève  l'ouvrage,  nous  ne  saurions  mieux 
faire  que  de  renvoyer  le  lecteur  curieux  au  livre  du  R.  P.  Delehaye: 
Les  légendes  hagiographiques,  et  le  savant  hagiographe  ne  nous  en 
voudra  pas  de  rappeler  son  rôle  prépondérant  dans  la  publica- 
tion de  La  Libre  Belgique,  ce  journal  fantôme,  qui  sut  déjouer 
toutes  les  inquisitions  des  envahisseurs  du  noble  pays  où  Caxton, 
le  premier  imprimeur  anglais,  apprit  les  éléments  de  son  art. 

Les  vingt  et  une  «<  hystoires  »>  que  nous  reproduisons,  ont  été 
choisies  parmi  celles  qui  eurent  les  faveurs  de  nos  pères  et  inspi- 
rèrent au  mieux  les  «  ymaigiers  •>  xylographes; 
nous  les  avons  illustrées  en  nous  inspirant 
des  principes  qui  ont  présidé  à  la  pré- 
sentation des  précédents  volumes 
de  cette  collection. 

